Male' gai nurakkaatheri accident eh, ekakuge haalu serious | Mihaaru\nމާލޭގައި މިރޭ ހިނގި އެކްސިޑެންޓެއްގައި އަންހެނަކު ވެއްޓިފައި. އޭނާގެ ހާލު ސީރިއަސް ކަަމަށް ފުލުހުން ބުނި. ފޮޓޯ:އެމްވީކްރައިސިސް\n14 އޮކްޓޯބަރ 2020 - 21:07\nމާލޭގައި މިރޭ ހިނގި އެކްސިޑެންޓެއްގައި ދެ މީހަކަށް އަނިޔާވެ އެކަކުގެ ހާލު ސީރިއަސް ވެއްޖެ އެވެ.\nފުލުހުން ބުނީ ބޮޑު ތަކުރުފާނު މަގު، އާޓިފިޝަލް ބީޗް ސަރަހައްްދުން ދުއްވާފައި ދިޔަ ސައިކަލެއްގައި، ފަހަތުން އައި ވޭނަކުން ޖެހި ހިނގި އެކްސިޑެންޓްގައި އަނިޔާވީ ސައިކަލްގެ ފަހަތުގައި އިން އަންނެކަށް ކަމަށެވެ. އަންްހެންމީހާގެ ހާލު ސީރިއަސް ކަމަށް މައުލޫމާތު ލިބިފައިވާ ކަމަށް ފުލުހުން ބުންޏެވެ. ސައިކަލްގައި ތިބި ދެ މީހުންނަށް ވެސް ފަރުވާދެމުން އަންނަނީ އައިޖީއެމްއެޗްގަ އެވެ. އެ އެކްސިޑެންޓްގެ މައުލޫމާތު ފުލުހުންނަށް ލިބުނީ މިރޭ އިރުއޮއްސި 6:08 ގަ އެވެ.\nއެކްޑިސެންޓުގެ މައްސަލަ ބަލަމުން އަންނަ ކަމަށާއި އެކްސިޑެންޓްވި ދެ އުޅަނދު ވެސް ދުއްވަން ތިބީ ލައިސަންސް އޮތް މީހުން ކަމަށް ވެސް ފުލުހުން ބުންޏެވެ.\nއެކްސިޑެންޓް ފުލުހުން މާލެ އައިޖީއެމްއެޗު މަގުމަތީގެ އެކްސިޑެންޓް ވެހިކަލްތައް\n18 ކޮމެންޓް, 99 ރިއެކްޝަންސް\n99:99 % އެކްސިޑެންޓް ވަނީ ލައިސަންސް އޮންނަ ފަރާތްތަކުން ، މާނައަކީ ލައިސަންސަކީ އެކްސިޑެންޓަށް އޮތް ހައްލެއްނޫނޭ .\nމަގުމަތީ މިހާރު ނުބަލާ ދުއްވާ މީހުން ގިނައީ.. މިއީ ވަރަށް ދެރަ މައްސަލައެއް... މިކަމަށް ހައްލެއް ގެންނަން ޖެހެ\nރަގަޅު ލޭން ގަ ބާ ސައިކަލް ދުއްވީ ނޫނީ ވޭން ދުއްވީ\nބޭރުމީހުން އެކަނިއެއްނޫން ނުބަލާ ދުއްވަނީކީއެއް. ކީއްވެހޭ ފުލުހުންނަށް މިއުޅޭ ޖީއެން ސައިކަލުގަ ބާރުބާރަށް ހަރުފައެއްހެން ދުއްވާ ބައިގަނޑު މަތަނުކުރެވިގެން ތިއުޅެނީ.\nމީ ހަބަރެއްތަ.އެކްސިޑެންޓް ވީ ބަޔެއްގެ ވަނަވަރު. ނުވަތަ އު މުރު އިގޭނެނަމަވެސް ޭޭe\nބާރަށަ ސައިކަލް ގޭމްތަކުގައި ރޭސް ޖަހާހެން ދުއްވާ ޒުވާނުން ގިނަ! އަދި އެކި އުމުރު ފުރާގެ މީހުން ފޯނުގަ ހުރެގެނަ ދުއްވާ ދުވުންތަށް ހުއްޓުވުމަށް ފުލުހުން އެއްކަމެއްވެސް ޕުރޯ އެއްކަޓިވް ކޮށް ނުކުރޭ!\nބިދޭސީ ބޭކަލުން ލޮލެއް ބޮލެއް ނުބަލާ. ބާރަށް ދުއްވަ ދުއްވާފައި ކުއްލިއަކަށް ހުއްޓާލު މަކީ އެބޭފުޅުން އާއް މުކޮށް ކުރާކަ މެއް .\nކޮންމެވެސް ބަންގާޅު މީހެއް ތިދުއްވާނީ. އެއްޗަކަށް ނުބަލާނެ. ކިރިޔަ ކިރިޔާ ދާނީ\nބާރަށް ވެހިކަލް ދުއްވާ މީހުންނާދެކޮޅަށް މި ސަރުކާރުން އެއްވެސް ކަމެއް ނުކުރެވޭ.. ހުޅުމާލޭ ބުރިޖުގަ ކެމެރާތަކެއް ވެސް ބެހެއްޓި ވީކަމެއް ހަރާން...\nއެއްވެސް ސަރުކާރަކަށް ކަމެއް ކުރެވުނުތޯ؟ ހަމައެއް ލަމައެއް ނެތި މަގުތަކުގަ އުޅުމަކީ ދިވެހިން ބޭނުންވާ ގޮތް. އެގޮތް ބޭނުން ނުވާ މީހުން ( އެ މީހަކު ހިތާވާ ގޮތަށް މަގުގެ ޓްރެފިކް އޮތް ޤައުމަކަށް) އަވަހަށް ފުރަންވީނޫންތޯ!\nކެމެރާތައް ހަރުކުރި ދުވަސްކޮޅު ތަންކޮޅެއް ތައްކަތުވި. ނަމަވެސް އެއްދުވަހަކު ސީޕީބުނީ އަދި ސްޕީޑް ބަލާ ކެމެރާތައް ހަރެއްނުކުރެވެއޭ. އެހިސާބުން އަނެއްކާވެސް ކުރީގެގޮތަށް ދުއްވަން ފަށައިފި.\nކޮންތާކަށްތަ މާ ބާރަށް ނުދެވިގެން މިއުޅެނީ އެންމެން؟ މިއަދުވެސް މަގުމަތީގަ ޒޫންޒޫން ލާފަ ބަނޑިބަނޑި ލައްވަމުން ދުއްވާ މީހުންނަ ހެދި އަވަހަށް ބިރުން ގެއަށް ވަންނަން ޖެހުނީ. މިކަމެއް މި ފުލުހުންނަކަށް ނުހުއްޓޭނެ ދޯ؟\nއެއްވެސް ކަމަކީ ހަމައެކަނި ފުލުހުންނަށް ހުއްޓުވޭނެ ކަންކަމެއްނޫން. އެކަންކަން ހުއްޓުވަން ރައްޔިތުންގެ އެއްބާރުލުން ފުލުހުންނަށް ބޭނުންވާނެ. މިޖީލުވަނީ ހަލާކުވެފައި. ދެން އޮތީ އަންނަން އޮތް ޖީލު ރަނގަޅު ގޮތުގައި ތަރުބިއްޔަތުކުރުން. އެކަން ކުރާނީ ދިވެހި ފުލުހުންނެއް ނޫން. އެހެން ނަމަވެސް މައިންބަފައިން. މިކަންކަމުން އިނގެންދަނީ މައިންބަފައިން ތަކެއްވަނީ އެމީހުންގެ ދަރިން ތަރުބިއްޔަތު ކުރުމުގައި އިހްމާލްވެފައިކަން.


BREAKING | Kulhivaru Kulhumaai Mubaaraithah Beyvun Huhtaalan Angan Ninmmaifi - Vaguthu\nކުޅިވަރު ކުޅުމާއި މުބާރާތްތައް ބޭއްވުން ހުއްޓާލަން އަންގަން ނިންމައިފި\nހުޅުމާލޭ މުބާރާތުގެ ކުޅުންތެރިން މައިމޫނާ ގެ ކުރިމައްޗަށް އެއްވެގެން\nކޮވިޑް-19 ކޮންޓްރޯލް ކުރުމުގެ ގޮތުން ކުޅިވަރު ކުޅުމާއި ކުޅިވަރުގެ މުބާރާތްތައް ބޭއްވުން ހުއްޓާލުމަށް ސަރުކާރުން އަންގަން ނިންމައިފިއެވެ.\nމިނިންމުން ނިންމާފައި ވަނީ ރައީސުލްޖުމްހޫރިއްޔާ ބައިވެރިވެ ވަޑައިގެން މިއަދު ބޭއްވި އެޗްއީއޯސީގެ ބައްދަލުވުމުގައެވެ. މިބައްދަލުވުމުގައި އެޗްއީއޯސީ އަށް ލަފާ އަރުވާ ޑޮކްޓަރުން ހިމެނޭ ޓެގް ޓީމުން ވެސް ބައިވެރިވިއެވެ.\nކުޅިވަރު މުބާރާތްތައް ބޭއްވުން ހުއްޓާލުމަށް އަންގަން ސަރުކާރުން ނިންމި ނަމަވެސް މިނިންމުން އަދި އިއުލާނެއް ނުކުރެއެވެ.\nކުޅިވަރު މުބާރާތްތައް ބޭއްވުމުގެ ހުއްދަ މިހާރު އެޗްޕީއޭ އިން ދީފައި އޮތް ނަމަވެސް ހުޅުމާލޭ ޒުވާނުންތަކެއް އިންތިޒާމް ކޮށްގެން ބާއްވާ ފުޓްސަލް މުބާރާތެއް ފުލުހުން ވަނީ މިދިޔަ ހަފްތާގައި ހުއްޓުވާފައެވެ. ފުލުހުން އެމުބާރާތް ހުއްޓުވީ ކޮވިޑް ކޮންޓްރޯލް ކުރަން އަޅާފައިވާ ގައިޑްލައިންތަކާއި ހިލާފަށް މުބާރާތް ކުރިއަށް ގެންދާ ކަމަށް ބުނެއެވެ.\nރާއްޖެ އިން ކޮވިޑަށް ފައްސިވާ މީހުންގެ އަދަދު އިތުރުވެ މިހާރު ރާއްޖެ ހިމެނެނީ ދުނިޔެއަށް ބަލާއިރު ވެސް އާބާދީގެ ނިސްބަތުން އެންމެ ގިނަ މީހުން ކޮވިޑަށް ފައްސިވާ ގައުމުތަކުގެ އެއްވަނައިގައެވެ. ކޮވިޑަށް ފައްސިވާ މީހުންގެ އަދަދު މިހައި ބޮޑަށް މައްޗަށް ގޮސްފައި ވަނީ އޭޕްރީލް މަހު ލޯކަލް ކައުންސިލް އިންތިހާބު ބޭއްވުމަށް ކޮވިޑުން ރައްކާތެރިވުމުގެ ގިނަ ފިޔަވަޅުތައް އުވާލުމުންނެވެ.\nމެއި 3, 2021 21:52\nނުވާނެތި ކަމެއް. ބޮޑުވަޒީރު ތި ކަމަށްހުރަސް އަޅާނެ. ރެސްޓޯރެންޓުވެސް ނު ކުރެވޭނެބަންދެއް. ބޮޑުވަޒީރު ރުޅިއަންނާނެ. އަލިފު ހާ :\nމެއި 4, 2021 06:31\nގަލޮލު ބޯޅަދަނޑަށް އެހެންނޫނަސް ކުޅި ބަލަން ބަޔަކު ނުވަދޭ. ޔޫރަޕްގައި ކޮވިޑް ފެތުރުނަސް ލީގުތައް ހުއްޓާ ނުލާ ކުރިއަށްދޭ. ހަމައެކަނި ކުޅިބަލާ މީހުންނަށް ދަނޑަށް ނުވަދެވޭގޮތް ހެދީ.


ފަތުރުވެރި ކަމުގެ ދުވަސް ފާހަގަކުރުމުގެ ހަފްލާގައި ނައިބު ރައީސް ބައިވެރިވެވަޑައިގެންފި | | Sangu News\nފަތުރުވެރި ކަމުގެ ދުވަސް ފާހަގަކުރުމުގެ ހަފްލާގައި ނައިބު ރައީސް ބައިވެރިވެވަޑައިގެންފި\n27 ސެޕްޓެމްބަރ 2019 - 06:47\nނައިބު ރައީސް "ޖަޒީރު ކެނޯ ރޭސް" ނިންމުމުގެ ރަސްމިއްޔާތު ޝަރަފުވެރިކޮށްދެއްވަނީ. ފޮޓޯ: ރައީސް އޮފީސް\nދުނިޔޭގެ ފަތުރުވެރިކަމުގެ ދުވަސް ފާހަގަކުރުމަށް ވ. އަތޮޅުގައި ބޭއްވި "ޖަޒީރާ ކެނޯ ރޭސް" ނިންމުމުގެ ރަސްމިއްޔާތު ރައީސުލްޖުމްހޫރިއްޔާގެ ނައިބު ފައިޞަލް ނަސީމް، ޝަރަފުވެރިކޮށްދެއްވައިފިއެވެ.\nމި ރަސްމިއްޔާތު ބާއްވާފައިވަނީ ބުރާސްފަތި ދުވަހު ހަވީރު ވ. ތިނަދޫ އަތިރިމަތީ ސަރަޙައްދުގައެވެ. މި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ވަނީ ޖަޒީރާ ކެނޯ ރޭހުން 1ވަނައަށް ހޮވުނު ޓީމަށް މެޑަލް އަދި ފައިސާގެ އިނާމު ޙަވާލުކޮށްދެއްވާފައެވެ. މި މުބާރާތުގައި އެއްވަނަ ހާޞިލުކޮށްފައި ވަނީ ކ. އަތޮޅުގެ ޓީމެވެ.\nޖަޒީރާ ކެނޯރޭސް ފެށުމުގެ ގޮތުން ފުރަތަމަ ބާއްވާފައި ވަނީ އަންހެން ޓީމުތަކުގެ ކެނޯ ރޭހެވެ. ރޭސް ފެށުމުގެ ގޮތުން ޓީމުތަކުގެ އަންހެން ބައިވެރިން ކެނޯގައި ފަލިޖަހާފައި ދަތުރުކުރީ ވ.ފެލިދުއަށެވެ. ޓީމުތަކުގެ ފިރެހެން ބައިވެރިން ފެލިދޫ ފަލިޖަހާފައި ކެނޯގައި ދަތުރުކުރީ ވ ތިނަދޫއަށެވެ.\nއިއްޔެ ހަވީރު ތިނަދޫ އަތިރިމަތީގައި ބޭއްވި މި ރަސްމިއްޔާތުގައި ރައީސުލްޖުމްހޫރިއްޔާގެ ނައިބު ވަނީ ފެލިދެއަތޮޅު ތިނަދޫ ކައުންސިލް އިދާރާގެ ވެބްސައިޓް ވެސް ލޯންޗްކޮށްދެއްވާފައެވެ.\nވ.ކެޔޮދޫގައި ރޭ ބޭއްވި ސަޤާފީ ކެއުމުގެ ތެރެއިން. ފޮޓޯ: ރައީސް އޮފިސް\nއޭގެ އިތުރުން ދުނިޔޭގެ ފަތުރުވެރިކަމުގެ ދުވަސް ފާހަގަކުރުމަށް ވ. ކެޔޮދޫގައި ރޭ ބޭއްވި "ސަޤާފީ ކެއުމާއި" ފަތުރުވެރިކަމުގެ ދުވަހުގެ ހަރަކާތްތައް ފެށުމުގެ ގޮތުން ބޭއްވި ލަވަޔާ މިޔުޒިކްގެ ހަރަކާތްތައް ރައީސުލްޖުމްހޫރިއްޔާގެ ނައިބު ފައިޞަލް ނަސީމު ބައްލަވާލައްވާފައެވެ.\nއެ ޙަފްލާގައި ފަތުރުވެރިކަމުގެ ދުވަހާ ގުޅޭ ވީޑިޔޯ ޕްރެޒެންޓޭޝަނެއްވެސް ވަނީ ދައްކާފައެވެ. އަދި މި ދުވަސް ފާހަގަކުރުމުގެ ގޮތުން ހަވާ އެރުވުމުގެ ޙަރަކާތެއްވެސް ރޭ ވަނީ ކުރިޔަށްގެންގޮސްފައެވެ.\nދުނިޔޭގެ ފަތުރުވެރިކަމުގެ ދުވަހުގެ ގޮތުގައި ފާހަގަކުރާ ދުވަހަކީ ސެޕްޓެންބަރު މަހުގެ 27 ވަނަ ދުވަހެވެ.


BREAKING: Mahmood Maraalee Saalim'kan Saabithuvaa Kamah Kanda'alhaifi - Vaguthu\nއދ. ދަނގެތީގެ ވިޔަފާރިވެރިޔާ މަހުމޫދު އަބޫބަކުރު މަރާލީ ޝާ އަލޮމް މިއާ (ސާލިމް) ކަން ޝަރީއަތަށް ސާބިތުވާ ކަމަށް މައްސަލަ ބައްލަވާ ކްރިމިނަލް ކޯޓުގެ އިސް ގާޒީ އަހްމަދު ޝަކީލް ނިންމަވައިފިއެވެ.\nސާލިމް ވަނީ ތަހުގީގީ މަރުހަލާގައާއި މި މައްސަލައިގެ ޝަރީއަތުގެ އިބްތިދާއީ އަޑުއެހުމުގައި ވެސް ކުށަށް އިއުތިރާފްވެފައެވެ. އެހެންވެ ގާޒީ ނިންމެވީ އަވަސް ނިޔާގެ ޝަރީއަތެއް ގޮތުގައި ނިންމުމަށެވެ.\nމިއަދު ބޭއްވި އަވަސް ނިޔާގެ މަރުހަލާގެ ފުރަތަމަ އަޑުއެހުމުގައި ދެވަނަ ފަހަރަށް ސުވާލު ކުރުމުން ވެސް ސާލިމް ވަނީ ކުށަށް އިއުތިރާފްވެފައެވެ.\nމަހްމޫދު މަރާލީ ސާލިމް ކަން އިތުރަށް ސާބިތު ކުރަން މަހްމޫދުގެ ފޮޓޯއެއް ދައްކާފައި ސާލިމްއާއި ސުވާލު ކުރަން ދައުލަތުންނާއި ދިފާއުން ވެސް އެދިވަޑައިގަތެވެ.\nދެން ނޫހެއްގައި ޝާއިއުކޮށްފައިވާ ޚަބަރެއްގައި އިން މަހްމޫދުގެ ފޮޓޯއެއް ދައުލަތުން ދެއްކިއެވެ. އެ ފޮޓޯ ފެނުމުން ސާލިމް ވަނީ އެއީ އޭނާ މަރާލި މީހާ ކަމަށް ބުނެފައެވެ. އެކަމަކު މަހްމޫދު އޭރު މާ ކަޅު ކަމަށް ބުންޏެވެ.\nއެހެންވެ އިތުރަށް ޔަގީން ކުރަން ދައުލަތުން ވަނީ މަހްމޫދުގެ އައިޑީ ކާޑުގައި އިންނަ ފޮޓޯ ދައްކައިފައެވެ. ސާލިމް ވަނީ އެއީ އޭނާ މަރާލި މީހާ ކަމަށް ބުނެފައެވެ. އެއީ ކާކު ކަން އެނގޭތޯ ސުވާލުކުރުމުން ސާލިމް ބުނީ މަހްމޫދުގެ ނަން ވެސް ސާލިމްއަށް ރަނގަޅަށް ނޭނގޭ ކަމުގައެވެ.\nގަސްތުގައި މީހަކު މެރުމުގެ ކުށުގެ ދައުވާގެ އިތުރުން މައްޔިތާގެ ބޭނުން ނަހަމަ ގޮތުގައި ހިފި ކަމުގެ ކުށުގެ ދައުވާ ވެސް ދައުލަތުން ސާލިމްގެ މައްޗަށް އުފުލާފައިވެއެވެ. ދެވަނަ ދައުވާ އިއްވުމުން ސާލިމް ވަނީ އެ ދާއުވާއަށް އިއުތިރާފްވެފައެވެ.\nތަކުރާރުކޮށް ކުށަށް އިއުތިރާފްވުމުން މައްސަލަ ބައްލަވާ ގާޒީ ޝަކީލް ނިންމެވީ ސާލިމްގެ އިއުތިރާފުން މަހްމޫދު މަރާލީ އޭނާ ކަން ޝަރީއަތަށް ސާބިތުވާ ކަމަށެވެ. އެހެންކަމުން ދެން އޮންނާނީ ވާރިސުންގެ ބަސް ނެގުމަށް ފަހު އަދަބު ކަނޑައެޅުން ކަން ގާޒީ ފާހަގަ ކުރެއްވިއެވެ.\nމަހްމޫދުގެ ވާރިސުންގެ ގޮތުގައި ތިބި ފަރާތްތައް މި ވަގުތު ހުރީ ކަރަންޓީނުގައެވެ. އެހެންވެ މިއަދު ވާރިސުންގެ ބަސް ނެގޭ ގޮތެއް ނުވިއެވެ. ގާޒީ ވިދާޅުވީ، ކަރަންޓީނުގެ މުއްދަތު ނިމޭ ދުވަހަށް އަޑުއެހުމެއް ތާވަލުކޮށް ވާރިސުންގެ ބަސް ނަގާނެ ކަމުގައެވެ.\nވާރިސުންގެ ކަރަންޓީނަށް އަދި އިތުރު ފަސް ދުވަސް އޮތް އިރު، ކޮވިޑް-19 އަށް ފައްސިވެއްޖެ ހާލަތެއްގައި އިތުރު ދުވަސްތަކެއް ވެސް ނަގާނެތީ 10 ދުވަސް ފަހުން ޝަރީއަތުގެ އަޑުއެހުމެއް ތާވަލުކުރަން ނިންމެވިއެވެ. އެއީ އަންނަ މަހުގެ ހަތްވަނަ ދުވަހު ހެނދުނު 10:00 ޖަހާއިރު ކަން ގާޒީ އިއުލާން ކުރެއްވިއެވެ.\nޖެނުއަރީ 26, 2022 12:05\nބޮންދެއް ވީމަ އެތަނުން އެތަނައް ހުކުންކޮއްލާ ދެއަތް ފޮޅާލީދޯ.... މޮޅު ކަލޭމެން.\nޖެނުއަރީ 26, 2022 13:12\nހަމަ ހުރެފަ މަރާލީ ކަމަށް ޤަބޫލެއް ނުކުރެވޭ.. ތީގައި އަދި ފޮރުވިފައިވާ އެހެން ވާހަކަތަކެއް، ކަންތައް ތަކެއް ވާނެ.. އެގަޑީގައި މަޙުމޫދު އެތަނަށް ދިޔައީ "ކީއްކުރަން؟" މަޙުމޫދަށް ބޮންދަކީ އެހާ މުހިންމު މީހަކަށްވީ "ކީއްވެ؟؟" އެ ދެމީހުން އެގޮތަށް އެގެއިން ބައްދަލު ކުރި ސަބަބު، ނުވަތަ ބޮންދައް ކުށެއް ކުރުމަށް ދެވުނު ފުރުސަތަކަށްވީ ކޮންކަމެއް؟؟ މަޙުމޫދުގެ ޢާއިލާއިން މިކަންކަން ސާފުކުރަން ޖެހޭނެކަމަށް ދެކެން..\nޖެނުއަރީ 26, 2022 13:18\nމަހްމޫދުގެ ވާރިސުންނަށް ބުނެލަން އޮތީ " ޤިޞާސް ހިފުމަކީ ދިރުމެއްވާ ކަމެއް ކަމުގައި" އެ ޤާތިލު ދޫކޮށް ނުލުމަށް. ޤާތިލަށް މަރުގެ އަދަބު ދެވިއްޖެނަމަ ދިރިތިބި އެހެނިހެން މުޖުރިމުންނާއި ޢާންމުންނަށް ޢިބްރަތަކަށް ފުދޭނެ. މަރަށް ޙުކުމް އިއްވާފައި ތިބި ޤާތިލުންނަށް ސަރުކާރުން މަރުގެ އަދަބު ނުދިނުމުން ތަކުރާރު ވެގެންދާހާ ކަންކަން. އުއްމީދަކީ ބޮންދު ޙައިވާނަށް މަރުގެ ޙުކުމްކޮށް ސަރުކާރުގެ ފަރާތުން މަރުގެ އަދަބުދެވިގެންދާތަން ފެނުން.\nޖެނުއަރީ 26, 2022 22:03\nއެކަމަކު މަ އަޑު އެހީ ހެޔޮކަން ބޮޑުވެގެން ވާ ގޮތަކީ މާފް ކުރުމޭ. ކަލެއަށް އަޑު އިވިގެން އުޅެނީ ކޮންޗެއް ބާ\nރަގަޅުވާހަކައެއް، މިސަރުކާރެއްނޫން އެއްވެސް ސަރުކާރަކަށް އަދި މަރަށް މަރު ހިފުމުގެ ގާބިލް ކަމެއް ލިބަފައެއްނުވޭ ކުރިޔަށް ފުމޭ އުމަރުވެސް ޖެހޭނީ ދުނިޔޭގެ ކުރިމަތީ މިކަމުގައި ކުޑަކަކޫޖަހަން. އަގަފުޅާކޮށް ކިއިދާނެ ކޮންމެއެއޗެކޭވެސް ހަގީގަތް މިފެންނަނީ.\nއިމްރާނަށް އެނގޭނެ އަފުރާޝިމް އަވަހާރަ ކޮށްލިމީހުން އެމީހުންގެ ހުކުމް ކޮބާ\nފެބުރުއަރީ 17, 2022 19:05\nޢަފްރާޝީމް މަރާލީ ކާކުކަން ކަލެޔަށް ވެސް އެނގޭތާދޯ؟ ޔާމީނު ވެރިކަމުގެ މަރުތައް ކީއްވެ އޭނަޔަށް ނުބެލުނީ\nޖެނުއަރީ 26, 2022 14:34\nމަހުމޫދާ ސާލިމް އާ ސިއްރު ގުޅުމެއް އޮންނަނީ ކަން ފުރަތަމަ އިން ވެސް އިގުނު ހަބަރު ތައް ކިޔާފަ! މީހުން އެއްމެ ފްޓްބޯޅަ އިން ފޯރި ނެގި ރޭ ވެސް ސިއްރުން ބޮންދު ކައިރިއށް މަހުމޫދު ދިޔައީ! އެހެންވެ ބޮންދު އހާ ގަދަ ކޮށްފަ ލާރި އަށް ކިޔާނީ ވެސް!\nޖެނުއަރީ 26, 2022 14:36\nހަމަ މީނަބާ ވައޭ ހިތައްއަރަނީ މިކަންކުރީ...އަޑީގަ ބަޔަކުނެތްބާވައޭ....ހާދަ އެހެންކަހަލަ ކަމަކޭ\nޖެނުއަރީ 26, 2022 14:37\nމިސޮރު ކަރުދޮށުގަ އެއިނީ ކޮން ލަކުނެއް\nޖެނުއަރީ 27, 2022 07:41\nމަވެސް ތިހެން ހިތައް އެރި. ފުން ؛ަކުނެއްހެން ހީވޭ


Covid-19: Kuriah othee varah dhathi dhuvas thakeh: Trump | Mihaaru\nއެމެރިކާގެ ރައީސް ޑޮނަލްޑް ޓްރަމްޕް ވައިޓް ހައުސްގައި ވާހަކަ ދައްކަވަނީ. --ފޮޓޯ:އޭއެފްޕީ\nކޮވިޑް-19: ކުރިއަށް އޮތީ ވަރަށް، ވަރަށް ދަތި ދުވަސްތަކެއް: ޓްރަމްޕް\n01 އެޕްރީލް 2020 - 11:10 12 comments\nޓްރަމްޕުގެ މި އިންޒާރު އައިސްފައި ވަނީ ކޮރޯނާވައިރަހުން ޖައްސާ ކޮވިޑް-19 ގައި ކުރިއަށް އޮތް ހަފުތާތައް ނުވަތަ މަސްތަކުގައި އެމެރިކާ އިން 250،000 މީހުން މަރުވެދާނެ ކަމަަށް ލަފާކޮށް އެކި ފަރާތްތަކުން އަންދާޒާތައް ހަދަމުން ދަނިކޮށެވެ.\n"ކުރިއަށް މިއޮތީ، ވަރަށް، ވަރަށް އުނދަގޫ، ދަތި، ވޭން ހުރި ދެ ހަފުތާ،" ވައިޓް ހައުސްގެ ނޫސްވެރިންގެ ބައްދަލުވުމުގައި ޓްރަމްޕް ވިދާޅުވި އެވެ.\n"އަޅުގަނޑު ބޭނުން ވަނީ ކުރިއަށް އޮތް އުނދަގޫ ދުވަސްތަކަށް އެމެރިކާގެ ކޮންމެ ރައްޔިތަކު ވެސް ތައްޔާރުވެ ތިބުމަށް."\nޓްރަމްޕް ވަނީ، ކޮރޯނާވައިރަހުން ރައްކާތެރިވުމަށް އެމެރިކާ އިން ކަނޑައެޅި ގައިޑްލައިންތަކަށް އެމެރިކާގެ ހުރިހާ ރައްޔިތުން ވެސް އަމަލު ކުރުމަށް އެދިވަޑައިގެންފަ އެވެ. އެމެރިކާ އިން ކަނޑައެޅި ގައިޑްލައިންތައް އެޕްރީލް މަހުގެ ނިޔަލަށް ދަމަހައްޓަން ވަނީ ނިންމައިފަ އެވެ. އޭގެ ތެރޭގައި ގިނަ ބަޔަކު އެއް ތަނަކަށް އެއްވުން މަނާކުރުމާއި ގޭގައި ތިބެގެން މަސައްކަތް ކުރުމާއި ރެސްޓޯރެންޓްތައް ބަންދު ކުރުން ހިމެނެ އެވެ.\nއެމެރިކާ އިން މިހާތަނަށް ވަނީ 188،592 މީހުން ކޮރޯނާވައިރަހަށް ޕޮޒިޓިވްވެފަ އެވެ. އިއްޔެ އެކަނިވެސް ވަނީ 20،000 އަށް ވުރެ ގިނަ މީހުން ޕޮޒިޓިވްވެފަ އެވެ. އެ ގައުމުން މަރުވި މީހުންގެ އަދަދު ވަނީ 4،055 އަށް އަރައިފަ އެވެ.


SunOnline: Askaree baheh gohvaalaigen Syria sifainge 13 meehun maraalaifi\nއަސްކަރީ ބަހެއް ގޮއްވާލައިގެން ސީރިއާ ސިފައިންގެ 13 މީހުން މަރާލައިފި\nމުހައްމަދު ޖަވާދު ޔޫސުފު 20 Oct 2021, 14:12\nސޫރިޔާ ސިފައިންނަށް އަމާޒުކޮށް ދިމިޝްގުގައި ދިން ހަމަލާ\nދިމިޝްގު (20 އޮކްޓޯބަރު) : ސީރިއާގެ ސިފައިން ގޮވައިގެން ދަތުރުކުރި ބަހެއް ގޮއްވާލުމުގެ ސަބަބުން ސީރިއާ ސިފައިންގެ 13 މީހުން މަރުވެ3މީހުން ޒަޚަމްވެއްޖެއެވެ.\nސީރިއާގެ ރަސްމީ ނޫސް އެޖެންސީ "ސާނާ" ބުނާގޮތުން ސިފައިން ގޮވައިގެން ދަތުރުކުރި ބަސް ގޮއްވާލާފައިވަނީ ވެރިރަށް ދިމިޝްގުގެ މެދުގައިވާ ބްރިޖެއްގެ މަތިގައި އެބަސް އޮއްވައެވެ. އެބަހުގައި ދެބޮން ހަރުކޮށްފައިވާކަމަށާ އެދެބޮން ގޮއްވާލާފައިވަނީ ދުރުން ކޮންޓްރޯލްކުރާ އެއްޗެއް ބޭނުންކޮށްގެންކަމަށްވަނީ ބެލެވިފައެވެ. ގޮއްވާލި ބަސްވަނީ މުޅިން އަނދައި އަޅިއަށްވެފައެވެ.\nމީގެއިތުރުން ސީރިއާ ސިފައިންގެ އިންޖިނޭރުންގެ ޔުނިޓަކުންވަނީ އެސަރަހައްދުގެ ބިންމަތީގައި ހަރުކޮށްފައިއޮތް ބޮމެއް ހޯދައި އެބޮން ގޮއްވާނުލަނީސް އޭގެ ބާރު ކަނޑުވާލާފައެވެ. ސީރިއާގެ ރަސްމީ ނޫސް އެޖެންސީ "ސާނާ" އިންވަނީ މިއީ ޓެރަރިސްޓް ހަމަލާއެއްކަމަށް ސިފަކޮށްފައެވެ. ނަމަވެސް މި ހަމަލާގެ ފަހަތުގައިވާ ފަރާތެއް އަދި ހޯދިފައެއް ނުވެއެވެ. އަދި އެއްވެސް ޖަމާއަތަކުން މި ހަމަލާގެ ޒިންމާ އުފުލާފައެއް ނުވެއެވެ.\nމިދިޔަ އޮގަސްޓް މަހުގެ ކުރީކޮޅުގައިވެސް ސީރިއާ ސިފައިންގެ ބަހެއްގައި އެއްޗެއް ގޮވައި އެކަކު މަރުވެ ތިންމީހަކުވަނީ ޒަޚަމްވެފައެވެ. ސީރިއާގެ ސިފައިން ބުނިގޮތުގައި އެ ގޮވުން ގޮވީ ބަހުގައި ހިނގި ކަރަންޓް ޝޮކެއްގެ ސަބަބުންނެވެ. އެހާދިސާ ހިނގާފައިވަނީ ވެރިރަށް ދިމިޝްގުގެ "މަސާކިނުލް ހަރަސް" ސަރަހައްދުގައެވެ. ސީރިއާގައި މީގެކުރިން ހިންގާފައިވާ ޓެރަރިޒަމްގެ އަމަލަތަކުގެ ފަހަތުގައި އައިއެސް ޖަމާއަތާ އަދި އިސްރާއީލު ވާކަމުގެ ތުހުމަތު ސީރިއާ ސަރުކާރުން ވަނީ ތުހުމަތުކޮށްފައެވެ.\nއިސްރާއީލަކީ ސީރިއާގެ ބިމެއް ކަަމަށްވާ ގޯލާންގެ ބިންތައް ގަދަބާރުން ހިފައިގެން ސީރިއާއާ ދެކޮޅަށް ވައިގެ މަގުން އުދުވާނީ ހަމަލާތައް ތަކުރާރުކޮށް ދެމުން ގެންދާ އިސްތިއުމާރީ ހަރުކަށި ގައުމެކެވެ. އިސްރާއީލުގެ އަނިޔާވެރިކަމާއި ޓެރަރިޒަމްގެ ހަރަކާތްތަކަށް ފަންޑުކުރާ މައިގަނޑު ގައުމަކީ އެމެރިކާއެވެ.\nމީގެއިތުރުން ސީރިއާގައި ހަމަނުޖެހުން އުފެއްދުމަށް މަސައްކަތްކުރާ ޓެރަރިސްޓް ޖަމާއަތްތަކަށް ސިއްރިޔާތުގައި ވާގިވެރިވާކަމުގެ ތުހުމަތުވެސް އިސްރާއީލުގެ މައްޗަށްވަނީ ކުރެވިފައެވެ. ސީރިއާގައި ދާޚިލީ ހަނގުރާއިގެ ކުރީކޮޅު އެގައުމުގެ އިދިކޮޅު ޖަމާއަތްތަކާއި އައިއެސްފަދަ ޓެރަރިސްޓް ޖަމާއަތްތަކުން ވެރިރަށް ދިމިޝްގުގައި ބޮންގޮއްވުމުގެ ޓެރަރިސްޓް އަމަލުތަކެއް ހިންގިއެވެ.\nނަމަވެސް ސީރިއާ ސަލާމަތީ ބާރުތަކުންވަނީ އެފަދަ ޙަމަލާތައް ކޮންޓްރޯލް ކުރުމުގައި ކާމިޔާބު ހޯދާފައެވެ. އެހެންކަމުން ފާއިތުވި ހައެއްކަ އަހަރު ތެރޭގައި ދިމިޝްގު އޮތީ ވަރަށް އަމާންކޮށެވެ. އަދި ސީރިއާގެ ދާޚިލީ ހަނގުރާމައިގެ މާބޮޑު އަސަރުތަކެއްވެސް ދިމިޝްގަށް ކޮށްފައެއް ނުވެއެވެ.\nސީރިޔާ އަނބުރައި އަރަބި ސަފަށް ގެންނަންޖެހޭ: އަލްޖަޒާއިރު\nއުރުދުންއިން ބައްޝާރުގެ ސަރުކާރާ ގުޅުންތައް އުފައްދަނީ


Madheehaa ge badhige Dhivehi keyunthakun furifai | Mihaaru\nދިވެހި ކެއްކުންތެރިޔާ މަދީހާ މޫސާ "މިހާރު" އަށް އޭނާގެ ކެއްކުމުގެ ހަޔާތުގެ ވާހަކަތައް ކިޔާދެއްވަނީ--ފޮޓޯ:ނިޝާން އަލީ/މިހާރު\n11 މެއި 2019 - 10:03 22 comments\nއެއް ދުވަހަކު ބަދިގެއަށް ވަންނަވައި މުގުރިހައަށް ބޭނުންވާނެހެން ހީވި ހުރިހާއެއް ތެއްޔަށް އަޅާލެއްވި އެވެ. ކާށި ކިރު ވެސް އަޅާލެއްވި އެވެ. ކަންދިމާކުރި ގޮތުން ކިރު އެޅުއްވުނީ މާ ގިނައިންނެވެ. މިއީ މަޝްހޫރު ދިވެހި ކެއްކުންތެރިޔާ މަދީހާ މޫސާގެ ކެއްކުމުގެ ފެށުމެވެ.\nއުމުރުން 66 އަހަރުގެ މަދީހާ ބޮޑުވީ ދިވެހި ކެއްކުން އަބަދުވެސް ރަނގަޅު ފެންވަރަކަށް ކައްކާ އުޅޭ ގެއެއްގަ އެވެ. ކެއްކުމަށް ހުންނަ ޝައުގެއްގެ ބޮޑު ކަމުން ކުޑަ އިރުއްސުރެ އޭނާ ގެންދެވީ ގޭގެ ބޮޑުން ތައްޔާރުކުރާ އެއްޗެހި ބަލައި ދަސްކުރައްވަމުންނެވެ.\nމަދީހާ ގަބޫލުކުރައްވާ ގޮތުގައި ދިވެހި ކެއުމަކީ މުއްސަނދި އެއްޗެކެވެ. ވަރަށް ގިނަ ބާވަތްތައް ތައްޔާރުކުރެވެ އެވެ.\n"މިރިން ފެށިގެން ކާއްޓާ ހަމަޔަށް ސެލެޑު ހެދޭނެ. ފުރަތަމަ މިރިން މިރި މަސްކާށި ހެދޭނެ. ތިކުދިންނަށް ނޭނގެ އެ ކޭ ކަމެއް ވެސް. ގަބުޅީގަ ގަބުޅި ސަޓަނި ހެދޭނެ. ކާށީގައި ސަންބޯލު ހެދޭނެ،" މަދީހާ ކިޔައިދެއްވި އެވެ.\nއޭނާ ވިދާޅުވި ގޮތުގައި ކާށިގެ އިތުރުން ބަރަބޮލާއި ބަށީގައި ވެސް ދިވެހި އަށެއްކަ ވައްތަރުގެ ކެއުން ތައްޔާރުކުރެވެ އެވެ.\n"މިހާރު" އަށް އޭނާގެ ވާހަކަތައް ކިޔާދެއްވަމުން ދިޔަ އިރު، ދިވެހި ބައެއް ކެއްކުންތައް ތައްޔާރު ކުރާނެ ގޮތް ވެސް ކުރުކޮށް ވިދާޅުވި އެވެ. ކެއްކުމަށް ހުރި ޝައުގުވެރިކަން ބޮޑުކަމުން އަދިވެސް އެކަން ދޫކޮށްލެއްވޭ ވަރެއް ނޫނެވެ. ގެއަށް ބޭނުންވާ ގިނަ ތަކެތި މިހާރު ވެސް ތައްޔާރުކުރައްވަނީ ވަރަށް ކުރާހިތުންނެވެ. އެއީ އޭނާ އަށް އެންމެ އުފާވެރިކަން ގެނުވާ ވަގުތުކޮޅެވެ. އޭނާގެ އެންމެ ދުރު ހަނދާންތައް ވެސް ގުޅިފައިވަނީ ކެއްކުމުގެ މަސައްކަތްތަކާ އެވެ.\nތަރިތަކެއްގެ ޑިޒައިނަށް މަދީހާ ތައްޔާރުކޮށްފައިވާ ފޯއްތަކެއް ---ފޮޓޯ:ނިޝާން އަލީ/މިހާރު\nމަދީހާ ވިދާޅުވި ގޮތުގައި ދިވެހި ކެއުންތައް ތައްޔާރުކުރާ މީހުން ރާއްޖޭގައި މިހާރު ވަރަށް މަދެވެ. އަދި މިހާރުގެ ދިވެހި އުފެއްދުންތައް ހުންނަނީ އެންމެ ދިވެހިވަންތަ ގޮތަށް ނޫން ކަމަށް ވެސް ވިދާޅުވި އެވެ.\n"މިއީ ވަރަށް ދެރަވާ ކަމެއް. އަޅުގަނޑު ވަރަށް ބަލަން މިހެން ތަންތަނުގައި ހުންނަ ދިވެހި އުފެއްދުންތައް. އެއްޗަކަށް އެއްޗެއް ހަދާލާފައި ގިނަ ފަހަރު ހުންނަނީ. ދިވެހި ކެއުންތަކަކީ އެކަމާ ވެގެން ތައްޔާރުކޮށްފި ނަމަ މީރު ރަހަތައް،" އޭނާ ވިދާޅުވި އެވެ.\nމަދީހާ ގަބޫލުކުރައްވާ ގޮތުގައި އެކަމާ އުޅެފި ނަމަ ދިވެހި ކެއުންތައް އޭގެ އަސްލު ގޮތަށް ހަދަން ދަސްކުރުމަކީ އުނދަގޫ ކަމެއް ނޫނެވެ. އެކަމަށް ބޭނުންވަނީ ކެތްތެރިކަމާ އެކު ވަގުތުކޮޅެއް ހޭދަކޮށްލާށެވެ.\n"އަޅުގަނޑަށް އެކަން ކުރެވެން ނެތީ. އެކަމަކު ދިވެހި އުފެއްދުންތަކަށް ހާއްސަ ރެސްޓޯރެންޓެއް ހުޅުވަން ބޭނުންވި ދެތިން ކުދިންނަށް އޭނާ އެހީތެރިވެސް ވެދިން. އެކަމަކު އެކަން އެންމެ ރަނގަޅަށް ނުކުރެވުން،" އޭނާ ވިދާޅުވި އެވެ.\nމަދީހާ މަޝްހޫރުވި ގޮތް\nމަދީހާއަށް އާންމުންގެ މަގްބޫލުކަން ލިބުނީ 1989 ގައި އޭރުގެ ސަރުކާރުން މާލޭގެ ހަތަރު އަވަށުގެ އަންހެނުންނަށް ހާއްސަކޮށްގެން ބޭއްވި ކާބޯތަކެތީގެ މައުރަޒުން ހޯއްދެވި ކާމިޔާބީތަކުންނެވެ. އޭނާ ވިދާޅުވި ގޮތުގައި ފިރިކަލުންގެ އެއްބާރުލެއްވުމާ އެކު ކެއުންތައް ތައްޔާރުކުރެއްވީ ވަރަށް ބޮޑު އުންމީދަކާ އެކު އެވެ. އެފަހަރު ހޮވީ އެންމެ ގިނަ ދިވެހި އުފެއްދުންތައް ތައްޔާރުކުރި މީހެކެވެ. މަދީހާ އެ މަގާމު ހޯއްދެވީ ޖުމްލަ 128 ދިވެހި ކެއުން އުފައްދަވައިގެންނެވެ.\nއެކަމަކު އޭނާއަށް ހައްގުވި ތައްޓާއި ސެޓްފިކެޓް އަދިވެސް ލިބިވަޑައެއް ނުގަންނަވަ އެވެ.\n"ހަތަރު އަވަށް ވީމަ ވަރަށް ވާދަވެރިކަމާ އެކު ކުރިއަށް ދިޔައީ. އެފަހަރު އެއް ވަނަ ލިބިގެން އަޅުގަނޑަކަށް ސެޓްފިކެޓެއް ނުލިބޭ. އެރޭ ދެއްވީ އިނާމެއް. ފަހުން ސެޓްފިކެޓާއި ދަށި ދެއްވާނީއޭ ވިދާޅުވި. ފަހުން އަޅުގަނޑު މައްސަލަ ހުށަހެޅިން. އެކަމަކު އެޔެއް ނުލިބުނު،" އޭރުގެ ހަނދާންތައް އާކުރައްވަމުން މަދީހާ ވިދާޅުވި އެވެ.\nމަދީހާ "މިހާރު" އަށް އިންޓަވިއުދެއްވަނީ -ފޮޓޯ:ނިޝާން އަލީ/މިހާރު\nއެއަށް ފަހު 90 ގެ އަހަރުތަކުގައި އޭނާ ވަނީ ރިސޯޓުތަކަށް ހާއްސަކޮށްގެން ބޭއްވި ކަލިނަރީ ޗެލެންޖުގައި ވެސް ބައިވެރިވެވަޑައިގެންފަ އެވެ. ދިވެހި އުފެއްދުންތަކުގެ ކެޓަގަރީން، އެންމެ ރަނގަޅު ދިވެހި ކެއްކުންތެރިޔާގެ މަގާމު ހޯއްދެވި އެވެ.\n"އެފަހަރު އަޅުގަނޑު ބައިވެރިވީ ވަރަށް އުންމީދާ އެކު. މެނޫއެއް ވެސް ތައްޔާރު ކުރިން. އަޅުގަނޑާއި އަޅުގަނޑުގެ ދޮށީ ދެ ކުދިންނާ ދިޔައީ،" މަދީހާ ވިދާޅުވި އެވެ.\nއެ ކަލިނަރީ ޗެލެންޖުގައި ތައްޔާރުކުރަން ޖެހޭ ހުރިހާ އެއްޗަކަށް އަޅާ ތަކެތި ހަމަކުރަން ޖެހެނީ ކިރައިގެންނެވެ. އެކަމަށް ބޭނުންވާ ސާމާނު ހަމަކުރި އެވެ. ނަމަވެސް ޗެލެންޖް އޮތް ތަނަށް ވަޑައިގެންނެވި އިރު މޭޒެއް ވެސް ނެތެވެ. ދެ އަތް މައްޗަށް އެއްޗެހި ލައިގެން ތިއްބާ، މޭޒެއް ލިބުނީ ވެސް ފަހުންނެވެ.\nއެހާ ގިނަ ރިސޯޓުތަކުން ބައިވެރިވުމުން އެހާ ފަސޭހަނުވާނެކަން އޭނާއަށް އިހުސާސްކުރެއްވުނެވެ. އެކަމަކު އަވަހަށް ތަކެތި އަތުރާލައްވާފައި ތައްޔާރުކޮށްލެއްވި އެވެ.\n"ވަރަށް މޭ ތެޅުނު. އެހެން މީހުންގެ ބައިވަރު އުފެއްދުންތައް އޮވެފައި އަޅުގަނޑުގެ އެންމެ ދެތިން ޑިޝް. އެކަމަކު ވެސް އުންމީދެއް ނަގައެއް ނުލަން. މުޅި މައުރަޒުން އެއް ވަނަ އަށް ދިޔައިމަ ނޭނގުނު ދަންނަވަން ވެސް ކުރެވުނު އިހުސާސްތައް. އެހާ އުފާވި،" މަދީހާ ވިދާޅުވި އެވެ.\nއަމިއްލަ ކާބޯތަކެތީގެ މައުރަޒު\nމަދީހާ ވަނީ އޭގެ ފަހުން އޭނާގެ އަމިއްލަ މައުރަޒުތައް ވެސް ބާއްވަވައިފަ އެވެ. އެކަން އެންމެ ފުރަތަމަ ފެށުނީ އަންހެނުންގެ ދުވަހަށް ހާއްސަ ކަމެއް ކުރުމުގެ ގޮތުން އޭނާގެ ބޭފުޅުންނާ އެކު ދެއްކެވުނު ވާހަކައެއްގެ ތެރެއިންނެވެ. މަދީހާގެ ހަތް ކުދިންގެ ތެރެއިން އަންހެން ބޭފުޅުންގެ އަދަދަކީ ހަޔެކެވެ. އެހެންކަމުން އެ ހުރިހާ ބޭފުޅުންނާ އެކު މައުރަޒު ބޭއްވެވި އެވެ.\nމަދީހާގެ ކެއުންތަކުގެ މައުރަޒު 2001 އިން 2012 އަށް ބޭއްވެވި އެވެ. އޭނާ ވިދާޅުވީ މިހާރު އެ މައުރަޒު ނުބޭއްވެނީ ހުރިހާ ބޭފުޅުން ރާއްޖޭގައި ނޫޅުއްވާތީ ކަމަށެވެ. ނަމަވެސް އަންނަ އަހަރުން ފެށިގެން އަނެއްކާވެސް އެ މައުރަޒު ބާއްވަން އޭނާ ގެންދަވަނީ ހިޔާލުކުރައްވަމުންނެވެ.\nއެ މައުރަޒު ފުރަތަމަ ހާއްސަކުރީ ދިވެހި އުފެއްދުންތަކަށެވެ. ނަމަވެސް ފަހުން އައިސް ބޭރުގެ ބައެއް ކެއުންތައް ވެސް ހިމެނި އެވެ.\nމަދީހާ ތައްޔާރުކޮށްފައިވާ އަނބު އަސާރަ އާއި ތަރުކާރީ އަސާރަ --ފޮޓޯ: ނިޝާން އަލީ/މިހާރު\nމަދީހާ މިހާރު ވެސް އާއިލާ އަށާއި ގާތް ރައްޓެހިންނަށް ކެއުން ތައްޔާރުކޮށްދެއްވަ އެވެ. ޚާއްސަކޮށް ރޯދަމަހެވެ. ކޮންމެ ރޯދަމަހެއްގައި އޭނާގެ އާއިލާގެ ތެރޭގައި އޮންނަނީ ކާއެއްޗެހި ތައްޔާރުކުރުމުގެ ވާދަވެރި ކަމެކެވެ. އެއީ ފާޑެއްގެ މުބާރާތެކެވެ.\n"ހުރިހާ ދަރިން ވަރަށް ވާދަވެރިކޮށް މިކަން ކުރާނީ. ބަދިގެއަށް ވަންނަ ވަގުތުތައް ކަނޑައަޅައިގެން. ގްރޫޕްތަކަށް ބަހައިގެން. ގެއިން ބޭރުން މީހުން ގެނެސްގެން އިންސާފު ކުރާނީ ވެސް،" އޭނާ ވިދާޅުވި އެވެ.\nމަދީހާގެ އިތުރުން އޭނާގެ ބައެއް ބޭފުޅުން ވެސް ކެއްކުމުގައި ފާހަގަކޮށްލެވެ އެވެ. އެގޮތުން ޗައިނާގައި ހުންނަވާ ދިވެހި ސަފީރު މުހައްމަދު ފައިސަލްގެ އަނބިކަނބަލުން އަހަރު ފާތިމަތު ޖީހާން ވަނީ ޗައިނާގައި ބޭއްވި ކެއްކުމުގެ މުބާރާތަކުން ވަނަ ވެސް ހާސިލްކުރައްވައިފަ އެވެ. އެ ހުރިހާ ކެއުމެއް ޖީހާން ތައްޔާރުކުރެއްވީ މަދީހާގެ އިރުޝާދުގެ ދަށުންނެވެ.\nބަދިގޭގައި ހޭބޯނާރާ އުޅުއްވުމަކީ މަދީހާގެ އެއް ލޯތްބެވެ. އޭގެ ނަތީޖާ އޭނާގެ ދިރިއުޅުމުގެ ތެރެއިން ފެނުނީ، ރާއްޖޭގައި ވަރަށް މަދުން ނޫނީ ނުފެންނަ ވަރުގެ ދިވެހިވަންތަ ކެއުންތަކުގެ ކެއްކުންތެރިއެއްގެ ގޮތުގަ އެވެ. އޭނާ ތައްޔާރުކުރައްވާ އެއްޗެހި ކާހިތްވާ އެތައް ބަޔަކު އުޅެ އެވެ. އަދި އޭނާ ބޭނުންވަނީ މިހާރުގެ ޒުވާނުންނަށް ދިވެހި ކެއުންތައް ތައްޔާރުކުރާނެ ގޮތް ވެސް ކިޔައިދެއްވާށެވެ.\nމައްސަލައަކީ އަދި އެކަހަލަ ކަމެއް ކުރިއަށް ގެންދަވާނެ ފުރުސަތުތައް ތަނަވަސްވެފައި ނެތުމެވެ.\nއިތުރު ލިޔުންތައް ކެއްކުން ރަމަޟާން 2019


ހެޔޮކަންކަމަށް ގޮވާލުމާއި އަދި ނުބައިކަންކަން މަނާކުރުމަކީ ދީނުގެ އަޞްލުތަކުގެ ތެރެއިން އަޞްލެކެވެ – DhiSalafiyyah\nހެޔޮކަންކަމަށް ގޮވާލުމާއި އަދި ނުބައިކަންކަން މަނާކުރުމަކީ ދީނުގެ އަޞްލުތަކުގެ ތެރެއިން އަޞްލެކެވެ\n28/04/2014 ޢަޤީދާއާއި ފިރުޤާތައް, ދީންއައްޝައިޚު ޢަބްދުއްރަޙީމް ބިން މުޙައްމަދު\nالحمد لله رب العالمين. و الصلاة والسلام على نبينا محمد و على آله و أصحابه جمعين، أما بعد:\nފަޟީލަތުއް ޝައިޚު ޢަބްދުލްމުޙުސިނު އަލްޤާސިމު حفظه الله، ބަޔާންކުރައްވައެވެ. (1)\n“ހެޔޮކަންކަމަށް ގޮވާލުމާއި އަދި ނުބައިކަންކަން މަނާކުރުމަކީ ދީނުގެ ރުކުންތަކުގެ ތެރެއިން ރުކުނެކެވެ. އަދި އެއީ ﷲ ސުބުޙާނަހޫ ވަތަޢާލާގެ ރަސޫލުބޭކަލުން އެކަމަކާއިގެން ފޮނުއްވުނު މަސައްކަތެވެ. ﷲ ސުބުޙާނަހޫ ވަތަޢާލާއަށް އީމާންވުމުގެ ކުރިޔަށް ﷲ ސުބުޙާނަހޫ ވަތަޢާލާ އާޔަތްތަކުގައި ހެޔޮކަންކަމަށް އަމުރުކުރުމާއި އަދި ނުބައިކަންތައްތަކަށް މަނާކުރެއްވުން ގެންނަވާފައިވެއެވެ. އެއީ އީމާންކަމުގެ ބައެއްކަމުގައި ވީހިނދުވެސްމެއެވެ.\nﷲ ސުބުޙަނަހޫ ވަތަޢާލާ ވަޙީކުރެއްވިއެވެ.\n(كُنتُمْ خَيْرَ أُمَّةٍ أُخْرِجَتْ لِلنَّاسِ تَأْمُرُونَ بِالْمَعْرُوفِ وَتَنْهَوْنَ عَنِ الْمُنكَرِ وَتُؤْمِنُونَ بِاللَّـهِ )\nމާނައިގެ ތަރުޖަމާއީ: “ތިޔަބައިމީހުންނަކީ މީސްތަކުންނަށްނަށްޓަކައި ނެރުވުނު އެންމެ ހެޔޮ އުއްމަތެވެ. (އެއީ) ތިޔަބައިމީހުން ހެޔޮކަންކަމަށް އަމުރުކޮށް ނުބައިކަންކަން މަނާކުރާތީއެވެ. އަދި ﷲއަށް އީމާންވާތީއެވެ”\nއަދިވެސް ﷲ ސުބުޙާނަހޫ ވަތަޢާލާ ނަމާދާއި އަދި ޒަކާތުގެ ކުރިން މިކަން ބަޔާންކުރެއްވެވިއެވެ.\nﷲޢައްޒަ ވަޖައްލަ ވަޙީކުރެއްވިއެވެ.\n(وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاءُ بَعْضٍ ۚ يَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ وَيُقِيمُونَ الصَّلَاةَ وَيُؤْتُونَ الزَّكَاةَ )\nމާނައިގެ ތަރުޖަމާއީ: “އަދި މުއުމިނު އަންހެނުންނާއި އަދި މުއުމިނު ފިރިހެނުންނަކީ އެއްބަޔަކު އަނެއްބަޔެއްގެ މައްޗަށްވާ ވާގިވެރީންތަކެކެވެ. އެބައިމީހުން ހެޔޮކަންކަމަށް(ﷲއެއްކައުވަންތަކުރުމާއި އަދި ކުރަންއަންގަވާފައިވާ ހުރިހާކަމެއްކުރުމަށް) އަމުރުކުރެއެވެ. އަދި ނުބައިކަންކަން (ޝިރުކުކުރުމާއި އަދި ނަހީވެފައިވާ ހުރިހާކަމެއް) މަނާކުރެއެވެ. އަދި ނަމާދުޤާއިމުކުރެތެވެ. އަދި ޒަކާތްދެއެވެ.”\nއަދި މިއުއްމަތަށް އެއްވެސް ކާމިޔާބެއް އެކަން ޤާއިމުނުކޮށެއް ލިބުމެއްނެތެވެ. ﷲސުބުހާނަހޫ ވަތަޢާލާ ވަޙީކުރެއްވިއެވެ.\n(وَلْتَكُن مِّنكُمْ أُمَّةٌ يَدْعُونَ إِلَى الْخَيْرِ وَيَأْمُرُونَ بِالْمَعْرُوفِ وَيَنْهَوْنَ عَنِ الْمُنكَرِ ۚ وَأُولَـٰئِكَ هُمُ الْمُفْلِحُونَ )\nމާނައިގެ ތަރުޖަމާއީ: “އަދި ތިޔަބައިމީހުން ތެރެއިން ހެޔޮކަމަށް(އިސްލާމްދީނަށް) ދަޢުވަތުދޭ، ހެޔޮކަންކަމަށް(ﷲއެއްކައުވަންތަކުރުމާއި އަދި ކުރަންއަންގަވާފައިވާ ހުރިހާކަމެއްކުރުމަށް) އަމުރުކުރާ އަދި ނުބައިކަންކަންް (ޝިރުކުކުރުމާއި އަދި ނަހީވެފައިވާ ހުރިހާކަމެއް) މަނާކުރާ ބަޔަކު ވާހުށިކަމެވެ. އަދި ކާމިޔާބު ލިބިގެންވާ މީސްތަކުންނަކީ އެބައިމީހުންނެވެ.”\nއަދި ﷲ ސުބުޙަނަހޫ ވަތަޢާލާ ވަނީ ހުރިހާ އިންސާނުން ގެއްލުމާއި ހަލާކުގެތެރޭގައިވާކަމަށް ބަޔާންކުރައްވައި ހުވާގެ ބަސްފުޅުވަޙީކުރައްވައިފައެވެ. އެއީ އީމާންވެ، ހެޔޮ ޢަމަލުކޮށް، ހެޔޮކަންކަމަށް ގޮވާލައި އަދި ނުބައިކަންކަން މަނާކޮށް އެކަމުގެ މައްޗަށް ކެތްތެރިވި މީސްތަކުން ފިޔަވައެވެ.\nމާނައިގެ ތަރުޖަމާއީ: “އަދި ޒަމާން ގަންދެއްވަމެވެ. ހަމަކަށަވަރުން އިންސާނާ ވަނީ ގެއްލުމާއި ހަލާކެއްގައިކަން ކަށަވަރެވެ. އެއީ (ﷲއަށް) އީމާންވެ، ޞާލިޙު ޢަމަލުކޮށް އަދި ޙައްޤަށް ވަޞިއްޔަތްކޮށް އަދި އަދި ކެތްތެރިވުމަށް ވަޞިއްޔަތްކުރިމީހުން މެނުވީއެވެ.”\n(وَتَوَاصَوْا بِالْحَقِّ) މިބަހުގެ ޙައްޤަށް ވަޞިއްޔަތްކުރުމުގެ މުރާދަކީ އެބަހީ ހެޔޮކަންކަމަށް އަމުރުކޮށް ނުބައިކަންކަން ނަހީކުރުމެވެ. (1)\nوصلى الله وسلم على نبينا محمد و على آله و أصحابه أجمعين.\n(1)މަދީނާގެ މަސްޖިދުއްނަބަވީގެ އިމާމު އަދި ޚަޠީބު ޑރ. ޢަބްދުލްމުޙުސިނު އަލްޤާސިމު ލިޔުއްވާފައިވާ “الأمربالمعروف والنهي عن المنكرأصل من أصول الدين”(ހެޔޮކަންކަމަށް އަމުރުކުރުމާއި ނުބައިކަންކަން މަނާކުރުމަކީ ދީނުގެ އަޞްލުގެ ތަކުގެ ތެރެއިން އަޞްލެކެވެ)ތަރުޖަމާ ކުރެވެމުންދާ މިކުޑަކުޑަފޮތުން ނެގިފައިވާ މައުޟޫއެކެވެ. މައުޟޫއަށް އެވަނީ މުނާސަބުނަމެއް ދެވިފައެވެ.\n(2) سورة آل عمران 110\n(3)سورة التوبة 71\n(4)سورة آل عمران 104


"Furathama Heekuree Kuda Kudhinthakeh Jehi Sakaraatheh Kamah" - Vaguthu\n"ފުރަތަމަ ހީކުރީ ކުޑަ ކުދިންތަކެއް ޖެހި ސަކަރާތެއް ކަމަށް"\nނިއުޒިލޭންޑްގައި މިދިޔަ ހުކުރު ދުވަހު ހުކުރު ވަގުތާއި ދިމާކޮށް ދިން ހަމަލާގައި 50 މީހުން ޝަހީދުވިއިރު، އެ މިސްކިތުގައި އެވަގުތު ތިބި ފަރާތްތަކުން އެދުވަހު ކަން ހިނގި ގިތް މީސްމީޑިޔާގައި މިހާރު ދަނީ ހިއްސާ ކުރަމުންނެވެ.\nމިގޮތުން މުޙައްމަދު ކަވާޖް އަކީ އެދުވަހުގެ ނިރުބަވެރި ހަމަލާދިން ވަގުތު، މިސްކިތުގައި ނަމާދު ކުރަން ގޮސް ހުރި މީހެކެވެ.\n“ބާރު އަޑު ފައްގަނޑެއް އިވުމުން ފުރަތަމަ ހީކުރީ ކުޑަކުދިން ތަކެއް، ފަޓާސް އަރުވަނީ ކަމަށް. އެހެންވެ އެހާބޮޑު ސަމާލުކަމެއް އެކަމަކަށް ނުދެން. ދެން ކުއްލިއަކަށް މީހުންތައް ރޯއަޑު އިވުނީ. ކަމުގެ ސީރިޔަސްކަން އެނގުނީ އެހާހިސާބުން.” އޭނާ ބުންޏެވެ.\nމުޙައްމަދު އިތުރަށް ބުނެފައިވަނީ އޭގެ ދުވަހެއް ކުރިން، އޭނާގެ އަމިއްލަ ޤައުމު ކަމަށްވާ އިންޑިޔާއަށް އަލުން ދިރިއުޅުން ބަދަލު ކުރަން ވާހަކަދެއްކި ކަމަށާއި ހަމަލާތަކާއެކު ފުރަތަމަ ސިނކުޑިއަށް އައީ އެވާހަކަތައް ކަމަށެވެ.\n“ބުރާސްފަތި ދުވަހު، އަހަރެންނާއި އަހަރެންގެ ރަޙްމަތްތެރިއަކު ވާހަކަ ދެއްކިން، އަނބުރާ ޤައުމަށް ދާވަހަކަ. ބަޑީގެ ހަމަލާއާއެކު ފުރަތަމަ ވެސް ހަނދާންވީ އެކަން.” އޭނާ ބުންޏެވެ.\nނިއުޒީލެންޑްގެ ދެ މިސްކިތަކަށް ދިން ނިރުބަވެރި ހަމަލާގައި ޖުމްލަ 50 މީހުން ޝަހީދުވެފައިވާއިރު، މީގެ ތެރޭގައި7 އިންޑިޔާއަށް ނިސްބަތްވާ މީހުން ހިމެނެއެވެ.


އަންހެން ޑިވިޝަނުގެ ތަށި ހޯދުމަށް ކުރިމަތިލާނީ އިސްކަންދަރު އެއަރބޭސް އަދި ފެނަކަ ޓީމުން - MNUSU\nއަންހެން ޑިވިޝަނުގެ ތަށި ހޯދުމަށް ކުރިމަތިލާނީ އިސްކަންދަރު އެއަރބޭސް އަދި ފެނަކަ ޓީމުން\nމިހާރު ކުރިއަށްދާ އެމް.އެން.ޔޫ.އެސް.ޔޫ އަހުރަ ހޭންޑްބޯޅަ މުބާރާތުގެ އަންހެން ޑިވިޝަނުގެ ފައިނަލުން އިސްކަންދަރު އެއަރބޭސް އަދި ފެނަކަ ޖާގަ ހޯދައިފިއެވެ.\nއިސްކަންދަރު އެއަރބޭސް ފައިނަލުން ޖާގަ ހޯދީ ސެމީ ފައިނަލުގައި 14-4ން ލ. އަތޮޅު ތައުލީމީ މަރުކަޒު ބަލިކުރުމަށްފަހު އެވެ. މި މެޗުގެ މޮޅު ކުޅުންތެރިޔަކަށް ހޮވުނީ އިސްކަންދަރު އެއަރބޭސްގެ ޖާރޒީ ނަންބަރ5މައީޝާ އަބްދުލް ހަންނާނެވެ.\nފެނަކަ ފައިނަލުން ޖާގަ ހޯދީ ސެމީ ފައިނަލުގައި 8-5ގެ ނަތީޖާއަކުން މޯލްޑިވިއަން ބަލިކުރުމަށްފަހު އެވެ. މި މެޗުގެ މޮޅު ކުޅުންތެރިޔަކަށއ ހޮވުނީ ފެނަކަ ޓީމުގެ ޖާރޒީ ނަންބަރ 11 ފާތިމަތު މަޒިއްޔާ އެވެ.\nއަންހެން ޑިވިޝަނުގެ ފައިނަލް އޮންނާނީ އޮކްޓޯބަރ 06ވާ އާދިއްތަދުވަހުގެރޭ 08.00ގައި ލ. ގަން މަތިމަރަދޫ ފުޓްސަލް ދަނޑުގައެވެ.


PPM 25000 Rf In Joorimana Kohffi - Vaguthu\n1 އަހަރު ކުރިން ( މެއި 20, 2019 )\nޕީޕީއެމްއިން ސިޔާސީ ޕާޓީތަކުގެ ގާނޫނާ ހިލާފަށް ފައިސާގެ ކަންކަން ބަލަހައްޓާފައި ވާތީ، އެޕާޓީ 25،000 ރުފިޔާއިން ޖޫރިމަނާ ކުރުމަށް އިލެކްޝަންސް ކޮމިޝަނުން ނިންމައިފި އެވެ.\nޕީޕީއެމް އިން ފައިސާގެ މުއާމަލާތްތައް ބަލަހައްޓާފައިވަނީ ސިޔާސީ ޕާޓީތަކުގެ ގާނޫނުގައި ކަނޑައަޅާފައިވާ އުސޫލުތާ ހިލާފަށް ކަމަށް ވާތީ އެ ޕާޓީ 20،000 ރުފިޔާއިން ޖޫރިމަނާ ކުރީ ކަމަށް އީސީއިން ބުންޏެވެ.\nއަދި އެ ޕާޓީގެ ފައިސާގެ ކަންކަން ބަލަހައްޓަން ހަމަޖައްސާފައިވާ ފަރާތް 5،000 ރުފިޔާ އިން ޖޫރިމަނާކޮށްފައިވާ ކަމަށް ވެސް އީސީއިން ބުންޏެވެ.\nޕީޕީއެމްއިން ފައިސާގެ މުއާމަލާތްތައް ކޮށްފައިވަނީ އުސޫލުތަކާ ހިލާފަށް ކަމަށް ފާހަގަކޮށްފައި ވަނީ އެ ޕާޓީއިން އީސީއަށް ހުށަހެޅި އޮޑިޓް ރިޕޯޓްގައި އެ ޕާޓީ އޮޑިޓްކުރި އޮޑިޓަރު ކަމަށް އިލެކްޝަން ކޮމިޝަނުން ވަނީ މިއަދު ބުނެފައެވެ.\nއީސީއިން ޕީޕީއެމް ޖޫރިމަނާ ކުރީ މިދަޔަ އަހަރު ޕީޕީއެމްއަށް ދައުލަތުގެ ބަޖެޓުން ކަނޑައެޅި 18 މިލިއަން ރުފިޔާގެ ތެރެއިން ދޫނުކޮށް ހިފަހައްޓާފައިވާ އަށް މިލިއަން ރުފިޔާ ޕީޕީއެމް އަށް ދޫކޮަށްފައިވަނިކޮށެވެ.\nޕީޕީއެމްގެ ދަރަނިތަށް ބޮޑުވެ، ބިލްތައް ނުދައްކައިގެން އެ ޕާޓީގެ ރަސްމީ ފޯނު ލައިންތައް ވެސް ވަނީ ކަނޑާލައިފަ އެވެ. ޕީޕީއެމްގެ ދަރަނިތަށް ބޮޑުވެފައިވަނިކޮށް ފައިސާ ދޫނުކޮށް ހިފެހެއްޓުމުން ޕާޓީ ދަރަނިވެފައިވާ ކަމަށްބުނެ، ސިވިލް ކޯޓަށް މައްސަލަވެސް ހުށަހެޅި އެވެ.\nމެއި 20, 2019 16:06\nޕާރޓީ އަށް ރުފިޔާ ދޫ ނުކޮށް ހިފެހެއްޓީމަ، ދެން ޕާރޓީ ހިންގާ ކަމަށްވާނަމަ ހިންގޭނީ ކޮންމެވެސް ގޮތަކުން ޚަރަދު ކޮށްގެންދޯ. ޖޫރިމަނާ ކުރިއިރު ޕާރޓީއަށް ދިން ހުރިހާ ލާރިއެއް އެއްކޮށް ހަމަވާ ވަރަށް ޖޫރިމަނާ ކުރިނަމަ ރަގަޅު ވީސް ތިވަރު މާ ބޮޑަށް ވެސް މަދު، މިވަރު ވީމަވެސް މީ އަޅެ މުސްލިމުންބާ؟\nމެއި 20, 2019 21:40\nއެމްޑީޕީ ޖުރިމަނާކުރާކަށް ނުކެރޭނެ. ޝަރީފްގެ ވަޒީފާ ގެއްލިދާނެ. އެމީހުން ރުއްސަން ޕީޕީއެމް ޖުރިމަނާކުރީ. ޖުރިމަނާކުރާވރުގެ ކަމެއްނެތް


ކައިވެނި، މިއީ މަޖަލަކަށް ކުރާ ކަމެއް ނޫން!\nކައިވެންޏަކީ ދެލޯބިވެރިން އިސްލާމީ ޝަރީއަތުގެ މިންގަނޑުތަކާއި އެއްގޮތްވާ ގޮތުގެ މަތިން ކުރެވޭ އަޤުދެކެވެ. ވީއިރުގައި ގިނަ ބަޔަކު މިއީ މަޖަލަކަށް ހަދައިގެން އުޅެނީ ކީއްވެހެއްޔެވެ؟ ކައިވެންޏަކީ ކުޅޭ...\nލޯބީގެ ފެށުން (ތިންވަނަ ބައި)\n- ބުދަ ދުވަހުގެ ބަޔާ ގުޅޭ – ކައިވެނީގެ ތައްޔާރީތައް ދަނީ ވަރަށް އަވަހަށް ކުރިއަރަމުންނެވެ. ކައިވެނީގެ ޙަފްލާ އެއް ކުލަގަދަ ގޮތުގައި ފާހަގަ ކުރުމަށް ވެސް ވަނީ ނިންމާފައެވެ. ކައިވެނީގެ ދުވަސް ކައިރި...\nއަލަމާރި ފުރިފައި، އެކަމަކު ލާނެ އެއްޗެއް ނުހުރޭ!\nމިއީ މިޒަމާނުގެ ގިނަ ޒުވާން ކުދިންނަށް ދިމާވެފައިވާ މައްސަލައެކެވެ. އަލަމާރި ފުރިގެން ބަންޑުން ވާއިރުވެސް ލާނެ ހެދުމެއް ނުހުރެއެވެ. ފައިވާން ކަބަޑުގައި އިތުރު ފައިވާނެއް ލާނެ ޖާގަ ނެތުނަސް އަރާނެ ފ...\nކުޑަކުދިން ހަލާކު ވަނީ ބޮޑެތި މީހުންނާއި ހެދިތަ؟\nކުޑަކުދިންނަކީ ކުޑައިރުން ފެށިގެން ބޮޑެތި މީހުންގެ އުޅުމަށް އެންމެ ކައިރިން ބަލާ އެއް ބަޔެވެ. ބޮޑެތި މީހުންގެ އުޅުމުން ނަމޫނާ ހާސިލުކުރާ އެއް ބަޔެވެ. ކުޑަކުއްޖާ ހެދި ބޮޑުވަމުން އަންނަ އިރު އޭނާގެ ސ...\nބަނޑުގައި އޮންނަ ދަރިފުޅު ތޮޅެނީ ކީއްވެ؟\nމާބަނޑުއިރު ދަރިފުޅު ބަނޑުގައި އޮވެގެން ތޮޅެލުމުން ނުވަތަ ހަރަކާތްކުރުމުން ބައެއްފަހަރު ވޭންހުރި ކަމަކަށް ވިޔަސް އެއީ ގިނަ މަންމައިންނަށް އިންތިޒާރުކުރެވޭ ކަމެކެވެ. ދަރިފުޅު ތޮޅޭ މިންވަރުން އޭނަގެ ...\nބޮސް ( ދެވަނަބައި)\nތެމިފޯވެފައިހުރެގެން އެތެރެއަށްވަތް އާނާ ފެނުމާއެކު ނާއިކްއަށް ދެބުމަ ގޮށްޖަހާލެވުނެވެ. އާނާއާއި ދާދި އެކުއެކީގައި ކެބިންއަށް ވަދެގެންއައި ނިޝާމްހުރީ ކަންބޮޑުވެފައެވެ. " ސޮރީ ސަރ...މިކުއްޖާގާތު ނު...\nލޯބީގެ ފެށުން (ދެވަނަ ބައި)\n- ހޯމަ ދުވަހުގެ ބަޔާއި ގުޅޭ – ސަނާ ލޯ ހުޅުވާލުމަށްފަހު ހަމަޖެހިލި ވަގުތުގައި ސަނާގެ ލޮލުގައި އަޅައިގަތީ ޖެހިގެން ހުރި ގޭގެ ކުޑަދޮރުން ސަނާއާއި ދިމާލަށް ބަލަހައްޓައިގެން ހުރި މީހާއެވެ. އާނ އެކެވެ. ...\nތިމާ މާ ގަދަ އަށް ހުނުމުން އެ ދުވަހަކު ރޯން ޖެހިދާނެތަ؟\nގިނަ ބަޔަކު މެދުގައި އާއްމުވަމުންދާ ވިސްނުމެއް ކަމުގައިވާ މާގަދައަށް ހުނުމުން އެ ދުވަހަކު ރޯން ޖެހޭނޭ ވިސްނާ ވިސްނުމަކީ މުޅިން ގޯހެކެވެ. އެއީ ބޯދާ ވިސްނުމެކެވެ. އަޅުގަނޑުމެންގެ ތެރޭގައި އުޅޭ ގިނަކު...\nވަޒީފާއެއް ރަނގަޅަށް އަދާ ކުރާނީ ކިހިނެއް؟\nގިނަ މީހުންނަކީ ތަންތަނުގައި ވަޒީފާ އަދާކުރަމުން އަންނަ މީހުންނެވެ. އަމިއްލަ މަސައްކަތް ކުރާ މީހުންވެސް މަދެއް ނުވާނެއެވެ. ނަމަވެސް ގިނަ ބަޔަކަށް ވަޒީފާ ތަކުގައި އުޅޭއިރު އެ ވަޒީފާއެއް ރަނގަޅަށް އަ...\nތިމާގެ ހިތްހެޔޮކަމާއި ތިމާގެ ހުރިހާ ފުރިހަމަ ކަމެއް ތިމާގެ ފަރާތުން ފެނިގެންދާނެ އެންމެ ބޮޑު އެއްޗަކީ ތިމާގެ ހިނިތުންވުމެވެ. އަދި އެއީ ތިމާ ހިނިތުންވާ ގޮތެވެ. ހިނިތުންވުމަކީ ތިމާއަށް އެކަމުން އެތަކ...\nޖެހެމުން ދިޔަ ވަޔާއެކު ހިޔާލީ ދުނިޔެއަށް އޮޔާ ގޮސްފައިވާ ސަނާ ހޭވެރިކަންވީ ފަހަތުން އައިސް ނިޝާން ކޮއްޓާލުމުންނެވެ. "ކޮން ދުނިޔެއަކަށް ގެއްލިފަ؟" ނިޝާން ސަމާސާ ކުރާ ފާޑަކަށް އަހާލިއެވެ. "ގެއްލިފައެ...\nނަސޭހަތާއި ލަފާ، ތިމާއަށް ފައިދާ!\nކޮންމެ އިންސާނަކު ވެސް ދުނިޔޭގައި އުޅޭއިރު ކަންތައްތަކާއި ދިމާވާނެތެވެ. އަދި ބައެއް ކަންތައްތައް އެއީ ތިމާގެ ސަބަބުން ތިމާއަށް ދިމާވާ ކަންތައްތަކެވެ. އެހެން ކަމުން ތިމާ އެކަމަކުން ސަލާމަތްވެ އެކަމެ...\nކޮންމެ ކާމިޔާބު ފިރިހެނެއްގެ ފަހަތުގައި އަންހެނެއް!\nބައެއް ފިރިހެނުންނަށް މިއީ ޖޯކަކަށް ވެދާނެއެވެ. ނަމަވެސް މިއީ ޤަބޫލުކުރަން ދަތިވިޔަސް ހަޤީގަތެކެވެ. ކޮންމެ ކާމިޔާބު ފިރިހެނެއްގެ ފަހަތުގައި ވެސް އަންހެނަކުވާނެއެވެ. އެއީ އޭނާގެ މަންމަ ނުވަތަ ހަޔާތު...\nއިންޓަވިއު އަކަށް ތައްޔާރުވާން ބޭނުންވޭތަ؟\nވަޒީފާއަކަށް މީހަކު އައްޔަން ކުރުމުގެ ކުރީގައި އެމީހެއްގެ ގައިގައި ހުންނަ ސިފަތަކާއި، އޭނާ މަސައްކަތުގައި ފަރުވާތެރިވާނެ މިންވަރާއި، މަސައްކަތް ކުރާނެ ގޮތާއި ކަންކަން ދެނެގަތުމުގެ ގޮތުން ކޮންމެ ކުނ...\nފިރިހެނުންގެ ވިސްނުމަށް ވުރެ އަންހެނުންގެ ވިސްނުން ރަނގަޅު!\nއެތައް ޤަރުނެއްގެ ދިރާސާތަކުން ދައްކާ ގޮތުގައި ފިރިހެނުންގެ ވިސްނުމާއި އަންހެނުންގެ ވިސްނުން އަޅާކިޔާ އިރު، އާއްމުކަންކަމާއި ދޭތެރޭ ވިސްނުންތޫނު މިންވަރު ދާދި އެއްވަރެވެ. އަދި "އައި ކިއު" ލެވެލްވެސ...


vnews - Major Ahmed Arthif ge faduvumeh neh hadhaan thah\nމޭޖާ އަހުމަދު އާތިފު -- ފޮޓޯ: އެމްއެންޑީއެފް\nއާތިފް ދިވެހިންގެ ތެރޭގައި މަޝްހޫރު ވެގެންދިޔައީ ލަވަ ކިޔުންތެރިއެއްގެ ގޮތުގައެވެ. މޮޅު މިއުޒީޝަނެއްގެ ގޮތުގައެވެ. ކުޅަދާނަ ސިފައިންގެ ބޭކަލެއްގެ ގޮތުގައެވެ.\nއާތިފްގެ މިޔުޒިކީ ޙަޔާތަކީ، އާއިލާގެ ފަރާތުން ވާރުތަވެފައިހުރި ކަމެކެވެ. އަމިއްލަ ޝައުޤުވެރިކަމާއެކު މިޔުޒިކުގެ ތެރެއަށް ވެންނެވިއިރު އުމުރުން ވަރަށް ހަގެވެ. ފުރަތަމަ މިޔުޒިކީ ޙަޔާތް ފެށިގެން އައީ މަދުރަސީ ދައުރުގައެވެ.\nއެއަށްފަހު، 1987 ވަނަ އަހަރު ސިފައިންގެ ޚިދުމަތާ ގުޅިލެއްވި ހިސާބުން ފެށިގެން، ސިފައިންގެ ބޭންޑުގައި ޚިދުމަތް ކުރެއްވުމުގެ ފުރުޞަތު ލިބިލެއްވުމަކީ، މި ދާއިރާއިން ކުރިއަށް ދިޔުމަށް ހުޅުވިގެންދިޔަ ފަހި ފުރުޞަތަކަށް ވެގެން ދިޔައެވެ.\nިމިޔުޒިކް ޝޯއެއްގައި މޭޖާ އާތިފް އެންމެ ފުރަތަމަ ފެނިގެން ދިޔައީ، ދިވެހިރާއްޖޭގެ އަޑުގެ ފަރާތުން އިންތިޒާމް ކުރައްވައިގެން، 1987 ވަނަ އަހަރުގެ ޑިސެންބަރު މަހުގެ 31 ވަނަ ދުވަހުގެ ރޭ އޯޑިއޯންގައި ބޭއްވި މިޔުޒިކް ޝޯއިންނެވެ. އަދި، މޭޖަރ އާތިފުގެ އަޑު ޢާންމުކޮށް އަޅުގަނޑުމެންނަށް އިވެން ފެށީ، 1988 ވަނަ އަހަރުން ފެށިގެންނެވެ.\nއޭނާގެ ފުރަތަމަ ލަވަ އިވިގެންދިޔައީ، 1988 ވަނަ އަހަރުގެ ދިވެހި ފަންނާނުންގެ ޝޯއިންނެވެ. މޭޖަރ އާތިފުގެ ލަވަތަކުގެ ތެރެއިން އެންމެ ބޮޑަށް މަޝްހޫރުވެގެންދިޔަ އެއް ލަވަޔަކީ އަލްމަރްޙޫމް ސައިކުރާ އިބްރާހީމް ނަޢީމް ހައްދަވާފައިވާ "ދިވެހި ޤައުމީ ޒުވާނުން ކެރޭ" މި ލަވައެވެ. އެލަވަ މޭޖާ އާތިފް ވިދާޅުވެފައިވަނީ، މަސްއޫދު މޫސާދީދީއާ އެކުގައެވެ.\nއޭގެ ފަހުން މޭޖާ އާތިފު ރާއްޖޭގެ އެންމެ މަޝްހޫރު ފަންނާނުންގެ ލިސްޓުގައި ގުނާލެވެން ފެށުނީ، 1989 ވަނަ އަހަރު ސިފައިންގެ "ކޮޕްސް ބޭންޑު" ވުޖޫދުވީ ހިސާބުންނެވެ.\nމޭޖާ އާތިފަކީ ރާއްޖޭގެ އެންމެ މަޤްބޫލު އެއް މިޔުޒިކް ބޭންޑަށް "ކޮޕްސް ބޭންޑު" ހައްދަވައިދެއްވުމުގައި އެންމެ ޚިދުމަތްތެރި މަސައްކަތްތަކެއް ކޮށްދެއްވި މޭސްތިރިއެވެ. ކޮޕްސް ބޭންޑުގެ ސީނިއަރ މެންބަރެއްގެ ގޮތުގައި އެންމެ އެކްޓިވްކޮށް، އަދި އެންމެ ގިނަ ދުވަސްތަކެއް ވަންދެން މަސައްކަތްކޮށްދެއްވި ޚިދުމަތްތެރިޔާއެވެ.\nސިފައިންގެ "ކޮޕްސް" ބޭންޑު އުފެދުނު ހިސާބުން ފެށިގެން، މޭޖަރ އާތިފުގެ ވަރަށްގިނަ ލަވަތައް އިވެމުންދިޔައެވެ.\nޚާއްޞަކޮށް، އަމިއްލަ ރާގުތަކަށް ކިޔުއްވާފައިވާ ލަވަތައް ފާހަގަކޮށްލަން ޖެހެއެވެ. މިގޮތުން، "މަސްތުވެއްޖޭ ފެނިފައި މިތުރާ" މި ލަވައާއި، "ގެންދާށެ ވަޔާ" "އޭ މަލާ ތިޔައީ މަގޭ"، "އިޙްސާސެއްވޭހޭ"، "ޖޯޝޭ ގެނައި މީ ޤައުމީ އުފާ" ފަދަ ލަވަތައް ފާހަގަކޮށްލެވެއެވެ.\nއެކިއެކި ޝޯތަކުގައި މޭޖަރ އާތިފު ވިދާޅުވެފައިވާ ލަވަތަކާއި އަދި ރެކޯޑު ކުރެވިފައިވާ ލަވަތަކުގެ އަދަދު މިހާރު 500 އާ ކައިރިކުރާއިރު، މިހާތަނަށް އެއްވެސް ލަވައެއް އަގަށް ވިދާޅުވެފައި ނުވާކަން އެއީ ވަކިން ޚާއްޞަ ގޮތެއްގައި ފާހަގަކޮށްލަންޖެހޭ ކަމެކެވެ. 80 އަށްވުރެ ގިނަ އަދަދެއްގެ އަމިއްލަ ރާގު ކޮޕްސް ބޭންޑުން ހުށަހަޅައިދީފައިވާއިރު، މިއިން ކޮންމެ ރާގެއްގައިވެސް މޭޖަރ އާތިފުގެ ހިއްސާވެއެވެ.\nއަދި މިދެންނެވި 80 އަށްވުރެ ގިނަ ލަވައިގެ ތެރެއިން 50 އަށްވުރެ ގިނަ ލަވަ ވިދާޅުވެފައިވަނީ، ޚުދު މޭޖާ އާތިފެވެ. މީގެއިތުރުން ބައެއް މަދަހަވެސް ވަނީ ވިދާޅުވެފައެވެ.\nއެކިއެކި މުނާސަބަތުތަކާ ގުޅިގެން، ތައްޔާރުކުރާ ލަވަތަކުގައިވެސް މޭޖާ އާތިފުގެ ހިއްސާ ވަރަށް ބޮޑެވެ.\nމިނިވަން ދުވަހާއި ގައުމީ ދުވަސް، ނަސްރުގެ ދުވަހާއި އީދު ދުވަސްފަދަ މުނާސަތުތަކާއި ގުޅިގެން އެކިއެކި ފަރާތްތަކުން ތައްޔާރުކުރައްވާ ލަވަތައް ތައްޔާރުކޮށްދެއްވުމުގައި މޭޖަރ އާތިފުވަނީ އެކިގޮތްގޮތުން އެހީތެރިކަން ފޯރުއްވައިދެއްވާފައެވެ.\nމިޔުޒިކީ ދާއިރާއިން މޭޖަރ އާތިފު ކުރައްވަމުންދާ އަގުހުރި ޚިދުމަތްތަކުގެ އަގުވަޒަން ކުރުމުގެ ގޮތުން، ދިވެހި ސަރުކާރުން ވަނީ، 2014 ވަނަ އަހަރު، ޕާރފޯމިންގ އާޓްސްގެ ދާއިރާއިން މޭޖާ އާތިފްއަށް ހިތްވަރު ދިނުމުގެ ގައުމީ އިނާމް ދެއްވާފައެވެ.\nމޭޖާ އާތިފުއަށް ގައުމީ އިނާމް ލިބިލައްވާފައިވަނީ ލަވަކިޔުމާއި، މިއުޒިކު ކުޅުމާއި، އަމިއްލަ ރާގު އުފެއްދުމުގެ ރޮނގުންނެވެ.\nގައުމީ ލަވަ މުބާރާތެއް ނަމަވެސް ނުވަތަ އެކިއެކި ފަރާތްތަކުން އިންތިޒާމުކުރާ ލަވަ މުބާރާތަކުގައިވެސް، ޖަޖުންގެ ޕެނަލުން މޭޖާ އާތިފު ނުފެންނަ މުބާރާތެއް ވަރަށް މަދެވެ.\nއާތިފަކީ ވީމީޑިއާއިއާއިވެސް ވަރަށް ބަދަހި ގުޅުމެއް ބޭއްވެވި ބޭފުޅެކެވެ.\nވީޓީވީ "މޯލްޑިވިއަން އައިކަން" އަދި ސުކޫލް ކުދިންގެ ލަވަ މުބާރާތް "ވީޓީވީ ސުކޫލް އައިކަން" ގައިވެސް ޖަޖެއްގެ ގޮތުގައި އާތިފް ވަނީ ހަރަކާތްތެރިވެފައެވެ.\nމޭޖާ އަހުމަދު އާތިފު އެންމެންނާއިވެސް ގުޅޭ ވަރަށް ހިތްހެޔޮ ބޭފުޅެކެވެ.\nއާތިފް އަވަހާރަވުމާއި ގުޅިގެން މިއުޒިކީ ދާއިރާގެ ފަންނާނުން އަދި އާންމު ރައްޔިތުންނާއި ދައުލަތުގެ އިސް މަގާމުތަކުގައި ތިއްބެވި ބޭފުުޅުންވެސް ގެންދަވަނީ ހިތާމަފާޅުކުރަމުންނެވެ.\nހދ ހަނިމާދޫގައި އެމްއެންޑީއެފްގެ އުތުރު ސަރަހައްދުގެ ޑެޕިއުޓީ ކޮމާންޑްގެ މަގާމުގައި ހުންނަވަނިކޮށް އާތިފް އަވަހާރަވުމާއި ގުޅިގެން އޭނާގެ ހަށިގަނޑު މިރޭ މާލެ ގެނެސް އާސާރާގައި މޫނު ދެއްކުމަށްފަހު 11:30ގައި ކަށުނަމާދުކޮށް ވަނީ ވަޅުލާފައެވެ.\nއާތިފުގެ ޖަނާޒާގައި ވަރަށް ގިނަ އަދަދެއްގެ ބަޔަކު ވަނީ ބައިވެރިވެފައެވެ.


Dhagandey aai Thoppey ah China aai dhekolhah kulheveyne - vNews.mv\nދަގަނޑޭ އާއި ތޮއްޕޭ ޓީމާއި ގުޅުމަށް ދަތުރުކުރަނީ- ފޮޓޯ:- އެފްއޭއެމް\nދަގަނޑޭ އާއި ތޮއްޕޭ އަށް ޗައިނާ އާއި ދެކޮޅަށް ކުޅެވޭނެ\nއައްފާން މުހައްމަދު 09 June 2021, 17:29\nކޮވިޑުން ރަނގަޅުވެ ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގް ދަގަނޑޭ އާއި ޒުވާން ޑިފެންޑަރު އަލީ ޝާމިސް (ތޮއްޕޭ) އަށް ފީފާ ވޯލްޑް ކަޕާއި އޭއެފްސީ އޭޝިއަން ކަޕުގެ ޖޮއިންޓް ކޮލިފިކޭޝަނުގައި މިމަހުގެ 11 ވަނަ ދުވަހު ޗައިނާ އާއި ދެކޮޅަށް ކުޅެވޭގޮތް ވެއްޖެއެވެ.\nކޮވިޑަށް ޕޮޒިޓިވްވެފައިވުމުން މި މަހުގެ4ވަނަ ދުވަހު ކޮލިފިކޭޝަނުގައި ސީރިއާ އާއި ދެކޮޅަށްކުޅެ 0-4 އިން ދިވެހި ޓީމު ބަލިވި މެޗުގައި މި ދެ ކުޅުންތެރިންނަށް ކުޅެވިފައިނުވާއިރު 10 ދުވަހުގެ ކަރަންޓީން މުއްދަތު ފުރިހަމަކުރުމަށްފަހު މިހާރު މި ދެ ކުޅުންތެރިން ވަނީ ގައުމީ ޓީމާއި ގުޅިފައެވެ.\nކޮލިފިކޭޝަނުގައި ރާއްޖެ ހިމެނޭ ގްރޫޕް އޭގެ ބާކީ ހުރި މެޗުތައް ދުބާއީގައި ކުޅޭއިރު، ދަގަނޑޭ އާއި ތޮއްޕޭ ވައިރަހަށް ޕޮޒިޓިވްވީ ގައުމީ ޓީމުން ދުބާއީގައި ހަދަމުން އައި ތަމްރީނުތަކުގެ ތެރެއިން މިދިޔަ މެއި މަހު ހެދި ޓެސްޓުތަކުންނެވެ. އެއާއެކު އެ ދެ ކުޅުންތެރިން ވަނީ 10 ދުވަހަށް ކަރަންޓީނުވެފައެވެ.\nއެހެންނަމަވެސް މިދިޔަ ހުކުރު ދުވަހު ހެދި ޓެސްޓުން ދަގަނޑޭ ވަނީ ވައިރަހަށް ނެގެޓިވްވި ނަމަވެސް އޭނާއަށް ފަރިތަކުރުންތަކުގައި ބައިވެރިވުމުގެ ފުރުސަތު މިއަދާ ހަމައަށް ލިބިފައެއް ނުވެއެވެ. އެ ދެ ކުޅުންތެރިންނަށް ޓީމާ ގުޅެން ފުރުސަތު ދިނީ ޕީސީއާރް ޓެސްޓުތަކެއް ހެދުމަށްފަހު ނެގެޓިވްވެ، އަދި އޭގެ އިތުރުން އޭއެފްސީން އެންގި ގިނަ މެޑިކަލް ޓެސްޓްތަކެއްވެސް ހެދުމަށްފަހުއެވެ.\nސީރިއާ އާއި ދެކޮޅަށްކުޅެ ރާއްޖެ ބަލިވި މެޗުގައި ރާއްޖޭގެ ޓީމަށް މުޅި މެޗުގައިވެސް އުފެއްދިފައިވަނީ އެންމެ ދެ ހަމަލާއެކެވެ. މި މެޗުގައި ރާއްޖޭގެ އެޓޭކްތައް މަދުވިއިރު ޗައިނާ އާއި ފިލިޕީންސް އާއި ދެކޮޅަށް ރާއްޖެ ނުކުންނަ މެޗުތަކަށް ދަގަނޑޭ ތައްޔާރުވުމީ ގައުމީ ކޯޗް މާޓިން ކޫޕްމަން އާއި މުޅި ޓީމަށްވެސް ލިބިގެންދާނެ ބޮޑު ހިތްހަމަޖެހުމަކަށް ވާނެއެވެ.\nއޭޝިއަން ކަޕަށް ކޮލިފައިވުމަށް ރާއްޖެއިން އަމާޒުހިފާފައިވާއިރު، ކޮލިފައިންގައި ރާއްޖެ އޮތީ ހަ މެޗުން ހަ ޕޮއިންޓާއެކު ގްރޫޕުގެ ހަތަރުވަނައިގައެވެ. ގްރޫޕުގެ އެއްވަނައިގައި އޮތީ ކުޅުނު ހަތް މެޗުންވެސް މޮޅުވެ 21 ޕޮއިންޓާއެކު ސީރިއާއެވެ. ހަ މެޗުން 13 ޕޮއިންޓާއެކު ދެވަނައިގައި ޗައިނާ އޮތްއިރު، ތިންވަނައިގައި އޮތީ ހަ މެޗުން ހަތް ޕޮއިންޓް ހޯދާފައިވާ ފިލިޕީންސެވެ. އަދި ރާއްޖޭގެ ފަހަތުން ފަސްވަނައިގައި އޮތީ ހަ މެޗު ކުޅެގެން ޕޮއިންޓެއް ލިބިފައިނުވާ ގުއާމެވެ.


vnews - Voters listgai Massala thah ebahuri: MDP\nވޯޓާސް ލިސްޓުގައި މައްސަލަތައް އެބަހުރި: އެމްޑީޕީ\nރިޔާސީ އިންތިޚާބާއި ގުޅޭގޮތުން އެމްޑީޕީން ބޭއްވި ނޫސްވެރިންގެ ބައްދަލުވުމުގެ ތެރެއިން_ ފޮޓޯ:އެމްޑީޕީ\nރިޔާސީ އިންތިޚާބުގެ ވޯޓާސް ލިސްޓުގައި މައްސަލަތައް އެބަހުރި ކަމަށާއި ޝަކުވާ ހުށައެޅުމުގައި ދަތިތައް ކުރިމަތިކޮށްފައިވާ ކަމުގައި އެމްޑީޕީން ބުނެފިއެވެ.\nއެމްޑީޕީގެ ޗެއާޕާސަންގެ ނައިބު ޢަލީ ނިޔާޒު ވިދާޅުވީ، ވޯޓާސް ލިސްޓު ތައްޔާރުކޮށްފައި އޮތީ އޮޅުވާލުންތައް އޮޅުވާލުމަށް މަގުފަހިވާނެ ގޮތަށް ކަމުގައި ޤަބޫލު ކުރައްވާ ކަމަށެވެ. އަލީ ނިޔާޒު ވިދާޅުވީ، އުމުރު ހަމަނުވާ ކުދިންގެ ނަންތަކާއި، މަރުވެފައިވާ މީހުންގެ ނަންތައްވެސް ވޯޓާސް ލިސްޓުގައި އެބަހުރި ކަމަށެވެ. އަދި ޝަކުވާ ހުށައަޅާއިރު އައިޑީކާޑު ނަމްބަރުގައި މައްސަލައެއް އުޅޭނަމަ ހުށައެޅުމަށް އިލެކްޝަންސް އިން ބުނާއިރު އައިޑީކާޑު ނަމްބަރު ލިސްޓުގައި ނުވެސް ނެތް ކަމަށެވެ.\nއަލީ ނިޔާޒު ވިދާޅުވީ، ނަންތަކާއި އެކު އައިޑީ ކާޑުނަމްބަރު ހާމަ ނުކުރުމަކީވެސް ސައްޙަަން ކަށަވަރު ކުރުމަށް ހުރަސް އެޅޭ ކަމެއް ކަމަށެވެ. މިގޮތުން އެކެއްގެ ނަން ރިޕީޓުވިޔަސް އަދި ދަފުތަރަށް އަންނަ އުނިއިތުރުވެސް އެނގޭނީ އައިޑީކާޑު ހިމެނިފައި އޮވެގެން ކަމަށާއި މީގެ ކުރިންވެސް އިލެކްޝަންސް ކޮމިޝަނުން ވޯޓާސްލިސްޓް އާއްމު ކޮށްފައިވަނީ އައިޑީކާޑު ނަމްބަރު ހިމަނައިގެން ކަމަށެވެ.\nއަލީ ނިޔާޒު ވިދާޅުވީ، އިންތިޚާބު ޓްރާންސްޕޭރެންޓް ކުރަން ބޭނުން ނަމަ އައިޑީކާޑު ނަމްބަރާއި އެކު ލިސްޓު އާއްމު ކުރަންޖެހޭ ކަމަށެވެ. އަދި ޕާޓީއަށް އެމައުލޫމާތު ދިނުމަށް އެދުމުންވެސް ކޮށްފައި ވަނީ ޖެއްސުން ކަމުގައި އަލީ ނިޔާޒު ވިދާޅުވިއެވެ.\n"އަޅުގަނޑުމެން އެދެފިން އިލެކްޝަންސް ކޮމިޝަނުގައި އައިޑީކާޑު ނަމްބަރު އޮތް އެކްސެޕް ފޯމެޓުގައި ޕާޓީއަށް މިލިސްޓް ފޯރުކޮށްދޭން. އެދުނީމަ އަޅުގަނޑުމެންނަށް ސީޑީއަކަށް އަޅާފައި ދިނީ ޕީޑީއެފް ފޯމެޓުގައި ހަމަ ކުރީގަ އޮތް ގޮތަށް. ޖެއްސުން މިކުރަނީ އިނގޭތޯ!" އަލީ ނިޔާޒު ވިދާޅުވިއެވެ.\nއަލީ ނިޔާޒު ވިދާޅުވީ ވޯޓާސް ލިސްޓުގައި މަރުވެފައިވާ މީހުންގެ ނަންތައް ހުރި އިރު އިސްލާހު ގެނައުމަށް ޝަކުވާ ހުށައަޅާއިރު، އެމީހެއްގެ މަރުފޯމް ހުށައަޅަން ޖެހޭ ކަމަށެވެ. އަލީ ނިޔާޒު ވިދާޅުވީ މަރުވެފައިވާތާ އެތައް އަހަރެއްވީ މީހެއްގެ މަރުފޯމް ހުށައެޅުމަކީ ފަސޭހަ ކަމެއް ނޫންކަމަށާއި އެއަށް ވުރެ ފަސޭހަގޮތެއް އެކަމަށް އޮންނަން ޖެހޭ ކަމަށެވެ. އަދި އައިޑީކާޑު ނަމްބަރުތައް ހިމަނާފައި ނެތުމުންގެ ސަބަބުން ލިސްޓުގައި ހިމަނާފައިވާ އުމުރު ހަމަނުވާ ކުދިން ދެނެގަންނަންވެސް އުނދަގޫވާކަމަށެވެ. އަދި މިއަހަރުގެ އޮކްޓޫބަރު މަހުގައި 18 އަހަރު ފުރޭ ކުދިންވެސް ލިސްޓުގައި ހިމަނާފައިވާ ކަމުގައި އޭނާ ވިދާޅުވިއެވެ.\nވޯޓާސް ލިސްޓުގައި މަރުވެފައިވާ ބައެއް މީހުންގެ ނަންތައް ހުރިކަން ސާބިތުވެފައި ވާއިރު، އިލެކްޝަންސް ކޮމިޝަނުން ބުނެފައި ވަނީ ވޯޓާސް ލިސްޓަށް ހުށައެޅިފައި ވަނީ އެންމެ ޝަކުވާއެއް ކަމަށެވެ.


Palestine Meehe Ge Ehme Fahuge Ehdumah Ves Yahoodheen Dhiny Beeru Kanfatheh! - Vaguthu\nފަލަސްތީނު މީހެއްގެ އެންމެ ފަހުގެ އެދުމަށްވެސް ޔަހޫދީން ދިނީ ބީރު ކަންފަތެއް!\n3 މަސް ކުރިން ( ނޮވެމްބަރު 26, 2019 )\nއިސްރާއިލްގެ ޖަލެއްގައި ކެންސަރާއި ހަނގުރާމަ ކުރަމުން ގެންދިޔަ ފަލަސްތީނުގެ ފިރިހެނަކު ނިޔާވެއްޖެއެވެ.\nމިއަދުގެ ވަގުތެއްގައި އެ މީހާ ނިޔާވެފައި ވާއިރު، މިކަމާއި ގުޅިގެން ގިނަ އަދަދެއްގެ ބަޔަކު އަންނަނީ ނުރުހުން ފާޅު ކުރަމުންނެވެ.\nއޭނާ އަށް ޖެހިފައި ހުރީ ޓާމިނަލް ކެންސަރެވެ. އެއަށް އަދި ފަރުވާ އެއް ހޯދިފައެއް ނުވެއެވެ. ނަމަވެސް އިސްރާއިލްގެ ހައްޔަރުގައި ފާއިތުވެދިޔަ 17 އަހަރު ހޭދަކޮށްފައިވާ އަބޫ ޑިއަކްގެ ހާލު މީގެ2ހަފްތާ ކުރިން ވަރަށް ބޮޑަށް ގޯސްވެފައި ވާއިރު، އޭނާގެ އެންމެ ފަހުގެ އެދުމެއްގެ ގޮތުގައި އެދިފައި ވަނީ އޭނާގެ ފަހު ދުވަސްތައް މަންމަ އާއި އެކު ހޭދަ ކޮށްލުމަށެވެ. ނަމަވެސް އިސްރާއިލް ސިފައިން މިކަމަށްވެސް ދީފައި ވަނީ ބީރު ކަންފަތެކެވެ.\nނިޔާވެފައިވާ އަބޫ ޑިއަކް\nޑިއަކްގެ މަރާއި ގުޅިގެން ފަލަސްތީނުން ވަނީ އޭނާގެ މަރުގެ ޒިންމާ ނަގަން ޖެހޭނީ އިސްރާއީލުން ކަމަށް ބުނެފައެވެ. މި މަރާއި ގުޅިގެން އިސްރާއިލް އަސްކަރިއްޔާ އިން ނެރުނު ކުރު ބަޔާނެއްގައި ބުނެފައި ވަނީ ހާލު ދެރަވަގެން ނަން ގައިދީ އަކު ހޮސްޕިޓަލަށް ގެންގޮސްފައި ވަނިކޮށް މަރުވެފައިވާ ކަމަށެވެ.\nފަލަސްތީނުގެ މީޑިއާ ރިޕޯޓުތައް ބުނާގޮތުން ޑިއަކް އަށް ކެންސަރު ޖެހިފައިވާކަން 2015 ވަނަ އަހަރުގެ ތެރޭގައި އިސްރާއިލްގެ ކަމާބެހޭ ފަރާތްތަކަށް ވަނީ އެނގިފައެވެ. ނަމަވެސް ޑިއަކް އަށް ދީފައި ވަނީ ޕެއިންކިލާ ކޮޅެއް އެކަންޏެވެ. އޭގެ ފަހުން ޑިއަކްގެ ހާލު ދެރަވެގެން ހޭނެތެން ފެށުމުން އޮޕަރޭޝަނެއް އެމީހުން ކޮށްދިނެވެ. އޭގެ ފަހުން އޭނާ އަށް ބޭސް ދިނުމުގައިވެސް އިސްރާއިލު އަސްކަރިއްޔާ އިން ވަނީ އިހުމާލުވެފައެވެ.\nޑިއަކް އަށް އެހީވުމަށް ރެޑް ކްރެސެންޓާއި ޔޫރޮޕްގެ ގައުމުތަކަށް ބާރު އެޅި ނަމަވެސް ޑިއަކްގެ ފުރާނަ މި ދުނިޔެ އާއި ވަކިވީ އެއިން އެއްވެސް ކަމެއް ނުވެއެވެ. ޑިއަކް ނިޔާވުމާއި އެކު އޭނާ ވެގެން ގޮސްފައި ވަނީ މިއަހަރު ތެރޭގައި އިސްރާއިލްގެ ބެލުމުގެ ދަށުގައި ތިބި ފަލަސްތީނު މީހުންގެ ތެރެއިން ނިޔާވި 5ވަނަ މީހާ އަށެވެ.\nނޮވެމްބަރު 26, 2019 22:25\nނޮވެމްބަރު 27, 2019 08:52


Portugal-Spain ehvaru, Italy aai France ah bodu molheh | Mihaaru\n08 އޮކްޓޯބަރ 2020 - 09:40\nޕެރިސް (އޮކްޓޫބަރު 8) – ބައިނަލްއަގްވާމީ އެކުވެރިކަމުގެ މެޗެއްގައި ރޭ ޕޯޗުގަލާއި ސްޕެއިން 0-0 އިން އެއްވަރުވިއިރު އިޓަލީ އަދި ފްރާންސް ކުޅުނު މެޗުތަކުން ބޮޑު ތަފާތަކުން މޮޅުވެއްޖެ އެވެ.\nއިޓަލީ މޮޅުވީ އަމިއްލަ ދަނޑުގައި މޯލްޑޮވާ އަތުން 6-0 އިންނެވެ. މި މެޗުގައި އިޓަލީގެ ކޯޗު ރޮބާޓޯ މަންޗިނީ ވަނީ ވަރަށް ގިނަ ކުޅުންތެރިން ޓެސްޓްކޮށްފަ އެވެ. އެގޮތުން ޒުވާން ގިނަ ކުޅުންތެރިން ހިމެނުނު މި މެޗުގައި ކެޕްޓަންކަންކުރީ ޗައިނާގެ ޝަންހާއީ ޝެންހުއާ އަށް ކުޅޭ ސްޓެފަން އައް ޝާރަވީ އެވެ. އޭނާ ދެ ލަނޑު ޖެހި އެވެ. ބާކީ ހަތަރު ލަނޑުގެ ތެރެއިން އެއް ލަނޑަކީ މޯލްޑޮވާ ކުޅުންތެރިއެއް އަތުން ބައިކޮޅަށް ވަން ގޯލެކެވެ. އަނެއް ތިން ލަނޑު ޖެހީ ބްރަޔަން ކްރިސްޓޭން އާއި ފްރަންސެސްކޯ ކަޕޫޓޯ އަދި ޑޮމެނިކޯ ބެރާޑީ އެވެ.\nފްރާންސް މޮޅުވީ ޔޫކްރޭން އަތުން އަމިއްލަ ދަނޑުގައި 7-1 އިންނެވެ. އޮލިވާ ޖިރޫ ގައުމީ ޓީމަށް ކުޅެދިން 100 ވަނަ މެޗުގައި އޭނާ އަށް ކެޕްޓަން ބޭންޑް ދިންއިރު އޭނާ ވަނީ ދެ ގޯލް ޖަހައިފަ އެވެ. ގައުމީ ޓީމުގެ ޖުމްލައަކީ 42 ގޯލެވެ. އެންމެ ގިނަ ލަނޑު ޖަހައިދީފައިވާ ތިއަރީ އޮންރީއާ ހަމަކުރަން ބޭނުންވަނީ ނުވަ ގޯލެވެ.\nފްރާންސްގެ 17 އަހަރުގެ އެޑުއާޑޯ ކަމަވިންގާ ލަނޑު ޖަހައި ވަނީ ގަރުނެއްގެ ތެރޭ ފްރާންސަށް ލަނޑު ޖަހައިދިން އެންމެ ޒުވާން ކުޅުންތެރިޔާ އަށް ވެފަ އެވެ. މީގެ އިތުރުން ކޮރެންޓިން ޓޮލިސޯ، ކީލިއަން އެމްބާޕޭ އަދި އެންޓޮއިން ގްރިޒްމަން ތެރެއިން ކޮންމެ ކުޅުންތެރިއަކު އެއް ލަނޑު ޖެހި އެވެ. އަނެއް ލަނޑަކީ ޔޫކްރޭނުގެ ވިޓާލީ މައިކޮލެންކޯ އަތުން ބައިކޮޅަށް ވަން ގޯލެކެވެ.\nޔޫކްރޭންގެ ޝަޕަރެންކޯ (މ) އަތުން ބޯޅަ ހޯދަން ފްރާންސްގެ ޕޮގްބާ (ކ) އާއި ގްރިޒްމަން މަސައްކަތްކުރަނީ. --ފޮޓޯ: އޭއެފްޕީ\nސްޕެއިނާއި ޕޯޗުގަލް ކުޅުނު މެޗުގައި ދެ ޓީމުގެ ފަރާތުން ފެނިގެން ދިޔައީ ދާދި ހަމަހަމަ ކުޅުމެކެވެ. އެންމެ ރަނގަޅު ފުރުސަތެއް ލިބުނީ މެޗުގެ ފަހު ސިކުންތުކޮޅުގެ ތެރޭގައި ޕޯޗުގަލް ޔާއޯ ފެލިކްސް އަށެވެ. ގޯލް ރޮނގު މަތިން ވައްދާލަން ލިބުނު ބޯޅަ އޭނާގެ ފައިގައި ޖެހިފައި ދިޔައީ ބޭރަށެވެ.\nރޭ ތުރުކީ ވަނީ ފަހު ވަގުތު ޖަރުމަނާ 3-3 އިން އެއްވަރުކޮށްފަ އެވެ. ހޫލިއަން ޑްރެޒްލާ 45 ވަނަ މިނެޓުގައި ޖަރުމަނަށް ކުރި ހޯދައިދީފައިވަނިކޮށް ތުރުކީ އަށް 49 ވަނަ މިނެޓުގައި އެއްވަރުކޮށްދިނީ އޮޒަން ޓުފާން އެވެ. އޭގެ ފަހުން 58 ވަނަ މިނެޓުގައި ޖަރުމަނުގެ ފްލޮރިއަން ނީހުއަސް އަލުން ލީޑުނަގައިދިފައިވަނިކޮށް ތުރުކީ އަށް އަލުން އެއްވަރުކޮށްދިނީ 67 ވަނަ މިނެޓުގައި އެފެކަން ކަރަކާ އެވެ. ޖިއަން ލޫކާ ވަލްޑްޝްމިޓް 81 ވަނަ މިނެޓުގައި ޖަރުމަނަށް ތިން ވަނަ ފަހަރަށް ކުރި ހޯދައިދިނުމުން އެ ޓީމު މޮޅުވާނެ ކަމަށް ބެލެވުނު ނަމަވެސް 90 ވަނަ މިނެޓުގައި ކެނަން ކަރަމަން ވަނީ ތުރުކީ އަށް އެއްވަރުކޮށްދީފަ އެވެ.\nއިތުރު ލިޔުންތައް ސްޕެއިންގެ ގައުމީ ޓީމް އިޓަލީގެ ގައުމީ ޓީމް ފްރާންސް ނެޝަނަލް ޓީމް ޖަރުމަން ފުޓްބޯޅަ ޓީމް


Maru commission in hoadhaa meehaa hahyarukohfi\nމަރު ކޮމިޝަނުން ހޯދާ މީހާ ހައްޔަރުކޮށްފި\nހޯދަން އިއުލާން ކުރި އިރުފާން ރުޝްދީ\nގޮތް ނޭނގޭ މަރުތައް ތަހުގީގު ކުރަން ރައީސް އިބްރާހިމް މުހައްމަދު ސޯލިހް އުފެއްދެވި ކޮމިޝަނުން ހޯދަން އިއުލާނުކުރި މީހާ ހައްޔަރުކޮށްފި އެވެ. އެ މީހާ ހައްޔަރު ކުރީ ތެޔޮ ހުސްވެގެން ރޭ ދަންވަރު ހާލުގައި ޖެހުނު ލޯންޗުގައި ހުއްޓަ އެވެ.\nމަރު ކޮމިޝަނުން އިއްޔެ އިއުލާން ކުރި ފޮޓޯގައި ބުނެފައިވާ ގޮތުން މ. ކުރިރުއްގޭ، އިރުފާން ރުޝްދީ އަކީ އެ ކޮމިޝަނުން ބަލަމުންދާ މައްސަލައަކާ ގުޅިގެން ހޯދާ ނުފެނިފައިވާ މީހެކެވެ. އަދި ނުފެނިގެން ހޯދުމަށް އިއުލާން ކޮށްފައިވާ އިރުފާން އާ ބެހޭ އެއްވެސް މައުލޫމާތެއް ލިބިފައިވާނަމަ އެ ކޮމިޝަނާ ހިއްސާ ކުރަން ވެސް އެދިފައި ވެއެވެ.\nހަތަރު މީހުންނާއެކު 36 ފޫޓުގެ "ބްލޫ ވޭލް" ލޯންޗް ގދ. ކާޑެއްދޫ ބޭރުން ތެޔޮ ހުސްވެ އިންޖީނު ހުއްޓިގެން ރިޕޯޓްކޮށްފައިވަނީ ރޭ ދަންވަރު އެވެ. އެ ހާދިސާ ހިނގި އިރު ލޯންޗުގައި ތިބީ ތިން ދިވެހިންނާއި ބިދޭސީއެކެވެ. އޭގެ ތެރޭގައި އިރުފާނު ހިމެނެ އެވެ.\nފުލުހުން ބުނި ގޮތުގައި، އެ ލޯންޗު ރޭ ފަތިހުގެ ވަގުތެއްގައި ތިނަދޫއަށް ދިއުމާއެކު ޝައްކު ކުރެވޭ ކަންތައްތަކެއް ހުރުމުން އޭގައިތިބި ހަތަރު މީހުން ވެސް ހައްޔަރުކޮށްފައިވާ ކަމަށެވެ. އަދި އިތުރަށް ބެލި ބެލުމުގައި އެ މީހުންގެ ތެރޭގައި މަރު ކޮމިޝަނުން ބަލާ މައްސަލައެއްގައި ހޯދަން އިއުލާނު ކޮށްފައިވާ އިރުފާނު ހުރިކަން އެނގިގެން އޭނާ ވެސް ހައްޔަރުކޮށްފައިވާ ކަމަށެވެ.\nއިރުފާންއަކީ ޖޫން 3، 2016 ގެ ރޭ ދެ ގޭންގެއް ދެމެދު ހިނގި މާރާމާރީގައި މ. ސަރުމާގޭ، ފާތިރު މުހައްމަދު ނަމަކަށް ކިޔާ ކުޑަ ކުއްޖަކު މަރާލި ކަމުގެ ތުހުމަތުގައި ހޯދަން އިއުލާންކޮށްފައިވާ މީހެކެވެ. މަރު ކޮމިޝަނުން އޭނާ ހޯދަނީ ކޮން މައްސަލައަކާ ގުޅިގެން ކަމެއް އަދި މިހާތަނަށް ހާމަކޮށްފައެއް ނުވެ އެވެ.\nނަމަވެސް، މައުލޫމާތު ލިބޭ ގޮތުގައި މަރު ކޮމިޝަނުން އޭނާ ހޯދަނީ ފާތިރު މުހައްމަދު މަރާލި މައްސަލައާ ގުޅިގެންނެވެ.


Covid-19 ah positive meehaku maruvefai ovvaa fenijje | Mihaaru\nއައިޖީއެމްއެޗުގެ ލެބޯޓްރީގައި ދެ ޓެކްނީޝަނަކު މަސައްކަތުގައި.\nކޮވިޑް-19 އަށް ޕޮޒިޓިވް މީހަކު މަރުވެފައި އޮއްވައި ފެނިއްޖެ\n26 މެއި 2020 - 23:50 34 comments\nމަގުމައްޗަށް ރޭ ވެއްޓިފައި އޮތް ބިދޭސީއަކު އައިޖީއެމްއެޗަށް ގެންދިޔަ އިރު މަރުވެފައިވާ ކަމަށާއި އޭނާ ކޮވިޑް-19 އަށް ޕޮޒިޓިވްް ކަމަށް ނޭޝަނަލް އިމަޖެންސީ އޮޕަރޭޝަން ސެންޓަރު (އެންއީއޯސީ) އިން މިރޭ ބުނެފި އެވެ. އެންއީއޯސީ އިން ބޭއްވި މީޑިއާ ބްރީފިންގައި ތަރުޖަމާނު މަބްރޫކް އަޒީޒް ވިދާޅުވީ ބަންގްލަދޭޝްގެ އެ ފިރިހެން މީހާ ރޭ 10 ޖެހިއިރު ފަރީދީމަގުގައި ހުރި ތަނަކަށް ދިޔަ ކަމަށެވެ. މަގު މައްޗަށް ވެއްޓިފައި އޮއްވައި ފެނިގެން ސަރުކާރުގެ މައި ހޮސްޕިޓަލަށް ގެންދިޔައީ 10:45 ހާއިރެވެ. ފެނުނުއިރު ވެސް ހޭވެރިކަމެއް ނެތެވެ.\nމަބްރޫކް ވިދާޅުވީ އެ ފިރިހެން މީހާގެ ފަރާތުން ބަލީގެ އެއްވެސް އަލާމާތެއް ފެނުނު ކަމަށް މިހާތަނަށް މައުލޫމާތު ލިބިފައިނުވާ ކަމަށެވެ.\nއެ ކޭސްއާ ގުޅިގެން މިހާރު އަންނަނީ ކޮންޓެކްޓް ޓްރޭސިން ހެދުމުގެ މަސައްކަތް ކުރަމުންނެވެ. ހަތަރު މީހަކު ކަރަންޓީން ކޮށްފައިވާއިރު އިތުރު ކޮންޓެކްޓް ޓްރޭސިންގެ މަސައްކަތްތައް ވެސް ކުރިއަށް ގެންދާ ކަމަށް ވިދާޅުވި އެވެ.\nމީގެ ކުރިން މަރުވި ހަތަރު މީހުންގެ ތެރެއިން އެކަކަކީ ބަންގްލަދޭޝްގެ ޒުވާނެކެވެ. ދެން ތިބީ 80 އަހަރުން މަތީގެ ދިވެހީންނެވެ.\nމަރުވި މީހާއަކީ ދިވެއްސަކާ އެކު މަސައްކަތް ކުރާ މީހެކެވެ. ހިތުގެ ބަލި ހުންނަ އެ މީހާ މަސައްކަތަށް ނުނިކުންނަތާ ދެ މަސް ވެއްޖެ އެވެ. އޭނާ ދިރިއުޅެމުން ދިޔައީ ބަންގްލަދޭޝްގެ އިތުރު ބަޔަކާއެކުގަ އެވެ. ނަމަވެސް އެއީ ބަލިޖެހުމުގެ ފުރުސަތު ބޮޑު ގޮތަށް އޮންނަ، ތޮއްޖެހިގެން އުޅެމުންދިޔަ ތަނެއް ނޫން ކަމަށް މަބްރޫކް ވިދާޅުވި އެވެ.\nއިތުރު ލިޔުންތައް އައިޖީއެމްއެޗު ބަންގްލަދޭޝް މަރު ރާއްޖެ-ބަންގްލަދޭޝް ބިދޭސީން ސިއްހަތު ބަލިތައް


Sikhun maraali gauthulu aammaa gulhigen memberaku umurah jalah | Mihaaru\nކުރީގެ ނައިބު ރައީސް އަދީބު\nސައްޖަން ކުމާރު: އޭނާ ޖަލަށްލީ 1984 ގައި ހިންގި ގަތުލު އާންމާ ގުޅިގެން\nސިކުންނާ ދެކޮޅަށް ހިންގި ޖަރީމާއާ ގުޅިގެން ކޮންގްރެސްގެ މެމްބަރަކު އުމުރަށް ޖަލަށް\n18 ޑިސެމްބަރ 2018 - 07:336comments\nނިއު ދިއްލީ (ޑިސެމްބަރު 18) - އިންޑިއާގެ ކުރީގެ ބޮޑުވަޒީރު އިންދިރާ ގާންދީ އަވަހާރަކޮށްލި ހާދިސާއާ ގުޅިގެން އެ ގައުމުގައި ސިކުންނާ ދެކޮޅަށް ހިންގި ގަތުލު އާންމުގެ މައްސަލާގައި އެ ގައުމުގެ ގާނޫނު ހަދާ މަޖިލީހުގެ އިސް މެމްބަރަކު އުމުރަށް ޖަލަށްލާން ނިއު ދިއްލީގެ ހައި ކޯޓުން އިއްޔެ ހުކުމްކޮށްފި އެވެ.\nކުރީގެ ބޮޑުވަޒީރު އިންދިރާ ގާންދީ 1984 ވަނަ އަހަރު އަވަހާރަކޮށްލުމާ ގުޅިގެން ސިކުންނާ ދެކޮޅަށް އޭރު އެ ގައުމުގައި ހިންގި ގަތުލު އާންމުގައި 3،000 އަށް ވުރެ ގިނަ މީހުން މަރާލި އެވެ. ސިކުންނާ ދެކޮޅަށް އެ ގަތުލު އާންމު ހިންގީ އިންދިރާ ގާންދީ އަށް ހަމަލާދީ، އަވަހާރަކޮށްލި އެކަމަނާގެ ދެ ބޮޑީގާޑުންނަކީ ވެސް ސިކުންގެ ދެ މީހަކު ކަމަށްވާތީ އެކަމުގެ ބަދަލު ހިފުމަށެވެ.\nއެ މައްސަލާގައި އުމުރަށް ޖަލަށްލާން ހުކުމްކުރީ އިންޑިއާގެ އިދިކޮޅު ނޭޝަނަލް ކޮންގްރެސް ޕާޓީއަށް ނިސްބަތްވާ މެމްބަރެއް ކަމަށްވާ ސައްޖަން ކުމާރުގެ މައްޗަށެވެ. އިންދިރާ ގާންދީ ވެސް ނިސްބަތް ވަނީ ކޮންގްރެސް ޕާޓީއަށެވެ.\nސައްޖަންގެ މައްޗަށް އެ ހުކުމް އައީ ގަތުލު އާންމަށް ހިތްވަރު ދިނުމުގެ ކުށުގަ އެވެ. އެ ހާދިސާ އަށް 34 ފަހުން އެ މައްސަލާގައި ސައްޖަންގެ އެ ހުކުމް އިއްވީ އޭނާގެ މައްޗަށް ކުށް ސާބިތުނުވާ ކަމަށް ދަށު ކޯޓަކުން ހުކުމް ކުރުމުން އޭނާ މިނިވަންވެފައި ވަނިކޮށެވެ. އެ ގަތުލު އާންމާ ގުޅިގެން އިތުރު ދައުވާތަކެއް ވެސް އޭނާގެ މައްޗަށް ކުރެ އެވެ.\nސައްޖަންގެ އިތުރުން ކޮންގްރެސް ޕާޓީގެ އިތުރު އިސް ފަރާތްތަކެއްގެ މައްޗަށް ވެސް އެ މައްސަލާގައި ދައުވާ ކުރެ އެވެ. ސައްޖަން ވެގެން ދިޔައީ މިހާތަނަށް ކުށް ސާބިތުވި ސިޔާސީ އެންމެ އިސް ފަރާތަކަށެވެ. އެ ގަތުލު އާންމަށް ހިތްވަރު ދިން ސިޔާސީ އިސް ފަރާތްތަކަށް އަދަބު ނުދެވި އޮތުމަކީ އިންޑިއާގެ ސިކުންގެ އެންމެ ބޮޑު ޝަކުވާ އެވެ. ސައްޖަންގެ މައްޗަށް ކުރި ހުކުމާ އެކު، އަނިޔާ ލިބުނު އާއިލާތަކުން ވަނީ މަރުހަބާ ކިޔައިފަ އެވެ.\nއިންދިރާ ގާންދީ އަވަހާރަކޮށްލީ އެކަމަނާގެ އަމުރަކަށް ސިކުންގެ ހަރުކަށި ލީޑަރަކާ ދެކޮޅަށް އެ ގައުމުގެ އަސްކަރީ ބާރުތަކުން 1984 ވަނަ އަހަރު ހިންގި އޮޕަރޭޝަންގެ ބަދަލު ހިފުމުގެ ގޮތުންނެވެ. ބަދަލު ހިފުމުގެ ގޮތުން އެކަމަނާގެ ހަށިކޮޅަށް ދެ ބޮޑީގާޑަކު ބަޑި ޖަހައި އަވަހާރަކޮށްލުމުން ބޮޑުވަޒީރު ކަމަށް ދެން ވަޑައިގަތީ ދަރިކަލުން ރަޖީވް ގާންދީ އެވެ. ކޮންގްރެސް ޕާޓީގެ މިހާރުގެ ލީޑަރު ސޯނިއާ ގާންދީގެ ފިރިކަލުން ރަޖީވް ގާންދީ ވެސް އަވަހާރަކޮށްލީ ބަޔަކު ދިން ހަމަލާއެއްގައި 1991 ގަ އެވެ.\nއިތުރު ލިޔުންތައް ކުށްކުރުން އިންޑިއާ ރަޖީވް ގާންދީ\nކޮންގްރެސް ޕާޓީ އެންމެން ފަހުން ސޯނިއާގެ އަތްޕުޅަށް\nމި ފަހަރު ރާހުލް ގާންދީއާ ބެހޭ ފިލްމެއް\n23 hours ago 30\nދުނިޔޭގެ އިސް ސަފަށް އެރިޔަނުދީ ހިފެހެއްޓިފައި؟!\nނިކޯލް އާއި ކީތަށް ތިން ވަނަ ދަރިއަކު ލިބެނީ\nސަރުކާރުގެ މެމްބަރުންނެއް މަޖިލިހަކު ނެތް: ނަޝީދު\nStores Assistant, Distribution Assistant


SunOnline: Ingireysivilaathuge aanmmu Inthihaabu ge Vote lun fashaifi\nއިނގިރޭސިވިލާތުގެ އާންމު އިންތިހާބުގެ ވޯޓުލުން ފަށައިފި\nރުގިއްޔާ މުހައްމަދު މޫސާ 12 Dec 2019, 14:20\nއިނގިރޭސިވި ބޮޑުވަޒީރު ބޮރިސް ޖޯންސަން އާއްމު އިންތިހާބުގައި ވޯޓު ދެއްވުމަށް ފަހު ވަޑައިގަންނަވަނީ -- ފޮޓޯ: އޭއެފްޕީ\nލަންޑަން (ޑިސެމްބަރު 12): އިނގިރޭސިވިލާތުގައި ހަތަރު އަހަރުތެރޭ ބާއްވާ ތިންވަނަ އާންމު އިންތިހާބުގައި ވޯޓުލުން މިއަދު ފަށައިފި އެވެ.\nމިއަދު ހެނދުނު އިނގިރޭސިވިލާތުގެ ގަޑިން 7:00އިން މިރޭ 22:00އަށް ކުރިއަށްގެންދާ އެ އިންތިހާބުގައި 650 މެމްބަރުން ހޮވާނެ އެވެ. އަދި އިންތިހާބު ނިމުމާ އެކު ވޯޓު ގުނަން ފަށާނެ އެވެ.\nއިނގިރޭސި ހިޔާލު ހޯދުމުގެ ވޯޓުތަކުން ދައްކާ ގޮތުގައި އެ އިންތިހާބުން އެންމެ ގިނަ ގޮނޑިތައް ކާމިޔާބު ކުރާނީ މިހާރުގެ ބޮޑުވަޒީރު ބޮރިސް ޖޯންސަންގެ ކޮންޒަވޭޓިވް ޕާޓީންނެވެ.\nއިނގިރޭސިވިލާތުގައި އާއްމު ގޮތެއްގައި ޕާލިމެންޓު އިންތިހާބު ބާއްވަނީ ކޮންމެ ހަތަރެއް ނުވަތަ ފަސް އަހަރުން އެއް ފަހަރެވެ. ނަމަވެސް 2022ގައި ބާއްވަން އޮތް އިންތިހާބު އަވަސް ކުރަން އެގައުމުން ނިންމީ އެގައުމު ޔޫރަޕިއަން ޔޫނިއަންއިން ވަކިވުމާ ބެހޭ ގޮތުން އެއްބަސްވުމަކަށް ނާދެވިގެންނެވެ.\nއިނގިރޭސިން އީޔޫއިން ވަކިވުމާ ބެހޭ ގޮތުން ކުރީގެ ބޮޑުވަޒީރު ތެރިސާ މޭ އެކުލަވާލެއްވި އެއްބަސްވުމަށް ޕާލިމެންޓުން ވަނީ ތިން ފަހަރަކު ނޫނެކޭ ބުނެފަ އެވެ. އޭގެ ސަބަބުން މިދިޔަ ޖުލައި މަހު އެކަމަނާ ވަނީ އިސްތިއުފާ ދެއްވާފަ އެވެ. އަދި އޭގެ ފަހުން ޖޯންސަން ވެރިކަމަށް ވަޑައިގެން އެކުލަވާލެއްވި އެއްބަސްވުމަށްވެސް ޕާލިމެންޓުން ރުހުން ނުދިނެވެ.\nމިހާރު އިނގިރޭސި ޕާލަމެންޓުގެ މެމްބަރުން ވަނީ ބްރެކްސިޓާ ބެހޭ ގޮތުން މައިގަނޑު ތިން ހިޔާލަކަށް ބެހިފައެވެ. އެއީ އެއްބަސްވުމެއް ފާސް ނުކުރެވުނަސް ވީހާވެސް އަވަހަކަށް އީޔޫއިން ވަކިވުން ނުވަތަ އީޔޫއިން ވަކިވުމާ ބެހޭގޮތުން އާ ފެންނަ ނުފެންނަ ވޯޓެއް ނެގުން ނުވަތަ އިނގިރޭސިން އީޔޫއިން ވަކިނުވުމަށެވެ.\nއަދި ސަރުކާރުން އުއްމީދު ކުރަނީ އާ ޕާލަމެންޓުގައި ކޮންމެވެސް އެއް ހިޔާލަކަށް ތާއިދު ކުރާ މެމްބަރުންނަށް އަޣުލަބިއްޔަތު ލިބޭނެ ކަމަށެވެ.


Fonadhoo Bayaku Fahssi Vumaai Gulhigen Kunahandhoo Gai Salaamathee fiyavalhu Thah Varugadhakohfi - Vaguthu\nފޮނަދޫން ބަޔަކު ފައްސިވުމުން ކުނަހަންދޫގައި ފިޔަވަޅުތައް ވަރުގަދަކޮށްފި\nލ.ފޮނަދޫ ބަޔަކު ކޮވިޑަށް ފައްސިވުމާއި ގުޅިގެން އެއަތޮޅު ކުނަހަންދޫގައި އަޅާފައިވާ ސަލާމަތީ ފިޔަވަޅުތައް އިތުރަށް ވަރުގަދަކޮށްފިއެވެ.\n"ވަގުތު" އަށް މައުލޫމާތު ދެމުން ކުނަހަންދޫ ކައުންސިލްގެ ރައީސް އަސްމާއު އަބޫބަކުރު ވިދާޅުވީ އެރަށު ރައްޔިތުން ސިއްހީ ފަރުވާއަށާއި އެހެނިހެން ކަންކަމަށްވެސް ވަރަށް ގިނައިން ފޮނަދޫއާއި ގަމަށް ދަތުރު ކުރާ ކަމަށެވެ.\nއަދި މިމަހުގެ ހަތަރު ވަނަ ދުވަހުން ފެށިގެން މިމަހުގެ ނުވަވަނަ ދުވަހުގެ ނިޔަލަށް ފޮނަދޫ އަދި ގަމަށް ދަތުރުކޮށްފައިވާ ފަރާތްތަކުގެ މައުލޫމާތު ކައުންސިލާ ހިއްސާ ކުރުމަށް ރައްޔިތުންގެ ކިބައިން އެދިފައި ވާނެ ކަމަށް އޭނާ ވިދާޅުވިއެވެ. އަދި މިހާތަނަށް 35 ފަރާތެއްގެ ނަން ކައުންސިލަށް ލިބިފައިވާކަން އޭނާ ފާހަގަކުރެއްވިއެވެ.\n"އެރަށުގެ ޕޮޒިޓިވްވެފައި ވަނީ ކަރަންޓީނުގައި ތިބި ބައެއް ނޫން. އެމީހުންނަކީ ގާޑިއާތަކަށާއި ކެފޭ ރެސްޓޯރެންޓްތަކަށްގޮސް އުޅޭ މީހުންް. ކުނަހަންދޫ މީހުންވެސް އެރަށަށް ދާނެ ވަރަށް ގިނައިން ބޭސްފަރުވާއަށާއި އެހެނިހެން ކަންކަމަށްވެސް. ގޮސްފައި. ގާޑިޔާތަކަށް ދާ ދިއުމުގައި މިމީހުންނާއިވެސްސް ދިމާވެފައި ހުރުން އެކަށީގެންވޭ. އެހެންވެ އެމީހުންގެ މައުލޫމާތުތައް ހޯދުމުގެ މަސައްކަތް މިކުރަނީ." އޭނާ ވިދާޅުވިއެވެ.\nއަސްމާއު ވިދާޅުވި ގޮތުގައި މިއަދު ސްކޫލްތައް ފެށުމުން ސަލާމަތީ ފިޔަވަޅުތައް ހަރުދަނާކަމާއި އެކު ރަށު ތެރޭގައި ބެލެހެއްޓުމަކީ ވަރަށް މުހިންމު ކަމެކެވެ. އަދި އެޅިފައިވާ ސަލާމަތީ ފިޔަވުޅުތަކަށް ބޯލަބައި، ރަށު ރައްޔިތުންގެ ރައްކާތެރިކަމާއި ސަލާމަތް ކަށަވަރުކުރުމަށް ކައުންސިލުން ކުރަމުންދާ މަސައްކަތްތަކަށް ރައްޔިތުންގެ އެއްބާރުލުން ބޭނުންވާ ކަމަށް އޭނާ ވިދާޅުވިއެވެ.\nފޮނަދޫން އިއްޔެ ކޮވިޑް-19 އަށް ފައްސިވެފައި ވަނީ ގއ.ދެއްވަދޫން ފޮނަދުއަށް ދަތުރުކުރި ބައެކެވެ. ދެެއްވަދޫން ކޮވިޑް-19ގެ ވޭދަނަތަކެއް (ކޭސް) ފެނިފައި ވަނީ މިދިޔަ މަހުގެ 24 ވަނަދުވަހެވެ. މިހާރުވެސް އެރަށްވެސް އޮތީ މޮނީޓަރިންގެ ހާލަތަށް ގެނެސްފައެވެ.\nޖެނުއަރީ 10, 2021 11:23\nތީ ދޮގު ހަބަރެއް. ރައްކާތެރިކަމުގެ އެއްވެސް ފިޔަވަޅެއް ނާޅާ، ހުކުރުދުވަހު ކުނަހަންދޫގެ ހުރިހާ ޒުވަނުން ގަމަށް، ފުޓުބޯޅަމެޗެއް ކުޅެން ދިޔާ. އޭގެ ތެރޭގައި ސްކޫލު ކުދިންވެސް ހިމެނޭ. އެކުދިން ސްކޫލަށްވެސް ދޭ.\nޖެނުއަރީ 10, 2021 16:22\nބަލަ ކަލޭމެނައް ލ.ކުނަހަންުދުއާއި ލ.މާމެންދޫ ވަކިކުރަން ނޭނގެނިއްޔޭ ހަމަ..


Nukuthee gudhoa gudhoa govamun, feyhunee amilla lolah! | Hathaavees\nނުކުތީ ގުދޯގުދޯ ގޮވަމުން، ފޭހުނީ އަމިއްލަ ލޮލަށް!\nޖުލައި 28, 2020 ހަތާވީސް.ކޮމް\nމިނިވަން ދުވަހުގެ ރޭ މާލޭގެ މަގުތަކަށް ނުކުމެ، އިދިކޮޅު ފަރާތްތަކުން އަޑުއުފުލީ ސަރުކާރުން ކޮރަޕްޝަން ހިންގާ ކަމަށް ބުނެއެވެ. އަޑުއުފުލަމުން ދިޔައީ ރައްޔިތުންގެ ފައިސާއަށް ހިޔާނާތްތެރި ވެއްޖެ ކަމަށެވެ. ވަޒީފާތައް ވޭރިގެންފި ކަމަށެވެ. އަދުލު އިންސާފު ގެއްލިއްޖެ ކަމަށެވެ. އަނިޔާވެރިވެއްޖެ ކަމަށެވެ. ބޭރު މީހުން މިތަނުގައި ވަޒަންވެރި ކުރަން އުޅޭ ކަމަށް ބުނެ އަޑު ވެސް އުފުލިއެވެ.\nއެކަމަކު އެ ގޮވިހާ އެއްޗެއް ރައްދު ވަނީ ކޮން ބަޔަކަށް ހެއްޔެވެ؟ މިލިއަނުން، ބިލިއަނުން ގޮސް، ހިޔާލަށް ނުގެނެވޭހާ ބޮޑު ކޮރަޕްޝަން ހިންގީ ކޮން ބައެއް ހެއްޔެވެ؟ އެކަމުގެ މަންފާ ލިބުނީ ކޮން ބަޔަަށް ހެއްޔެވެ؟ ސިޔާސީ ފިކުރު ތަފާތުވި ކޮންމެ މީހަކު ވަޒީފާއިން ވަކިކޮށް މަގުމަތިކޮށް، އާއިލާތައް ނިކަމެތިކޮށްލީ ކޮން ބަޔަކު ހެއްޔެވެ؟ އަމިއްލައަށް ކުރާ ސަދަގާތެއް ކަމަށް ބުނެ، ދައުލަތުގެ މާލިއްޔާއިން ހަރަދު ކުރީ ކޮން ބައެއް ހެއްޔެވެ؟ ބޭރު މީހުންނަށް ރާއްޖެއިން ބިން މިލްކު ކުރެވޭ ގޮތަށް ގާނޫނުއަސާސީ ބަދަލު ކުރީ ކޮން ބައެއް ހެއްޔެވެ؟ އަދުލު އިންސާފާއި ހަމަހަމަކަމާއި އިންސާނީ ކަރާމާތް ނަގާލައި، ސިޔާސީ ވާދަވެރިން ޖަލަށްލީ ކާކު ހެއްޔެވެ؟ ރައްޔިތުންނަށް އަނިޔާ ކުރީ ކޮން ބައެއް ހެއްޔެވެ؟ އެ ހުރިހާ ކަމެއް ހިނގައިދިޔައިރު، އެއް ބާރުން އަނެއް ބާރަށް ފާރަވެރިވާން އޮތް މަޖިލީހުގައި ތިބީ ކޮން ބައެއް ހެއްޔެވެ؟ މިނިވަން މުއައްސަސާތައް ގަޑުބަޑުކޮށް، ރައްޔިތުން ގޮވި އަޑު ނީވޭ މަންމަން ބަޔަކަށް އެތަންތަން ހެދީ ކޮން ބައެއް ހެއްޔެވެ؟\nތެދެކެވެ. ތިމާގެ ކިބައިގައި ހުރި އުނިސިފައެއްގެ މައްޗަށް ބެލުމެއް ނެތި ހަމައެސިފަހުރި އަނެއް މީހަކާ ދިމާޔަށް އެސިފައާ ބެހޭ ގޮތުން އެއްޗެހި ގޮވީއެވެ. ތިމާގެ ބުރަކަށީ އޮތް ގުދެއް ނުފެންނާނެއެވެ. އަނެކާއަށް ގުދޯގުދޯ ގޮވީއެވެ.\nދެން އޮތީ ހިޔާލުފާޅުކުރުމުގެ މިނިވަންކަމުގެ ވާހަކައެވެ. ރައްޔިތުންގެ ހައްގުގައި ނުކުންނަން ވާނީ އެވަރުގެ "ޖޯރު" ހުރި ބައެކެވެ. ހިތްވަރު ހުރި ބައެކެވެ. އެކަމަކު ކަން ހިނގީ އެ މަގުން ހެއްޔެވެ؟ މާޒީ ހެއްކަކަށް ފުދޭނެއެވެ.\nޤާނޫނުއަސާސީން މުތުލަގަށް ދީފައިވާ ހިޔާލުފާޅު ކުރުމުގެ މިނިވަންކަން ނިގުޅައިގަތީ ކޮން ބައެއް ހެއްޔެވެ؟ ރައްޔިތުން އަޑުއުފުލަން ފެށުމުން، އެ އަޑުއަހަން ނުކެރިގެން ގާނޫނު ބަދަލު ކުރީ ކޮން ބައެއް ހެއްޔެވެ؟ ދެހާސްސޯޅަ ވަނަ އަހަރުގެ އޮގަސްޓް މަހުގެ 17 ވަނަ ދުވަހު 37 މެމްބަރުންގެ ވޯޓުން މަޖިލީހުން އެ ބިލު ފާސްކުރީ ކޮން ބައެއް ހެއްޔެވެ؟ އެކަން ކުރީ މަގުތަކަށް ގިނަވެގެން އެ އުޅޭ މީހުންނެވެ.\nހާލަތު މިއަދު ބަދަލުވެއްޖެއެވެ. ޖެހި މަޅި އަމިއްލައަށް ކަރަން މެހިއްޖެއެވެ. ފޭހުނު އިލޮށި މިއަދު އެ ވަނީ އަމިއްލަ ލޮލަށް ހެރިފަވެ.\nސުވާލަކީ ކުއްލިއަކަށް މަގުމައްޗަށް ނުކުތީ ކީއްވެގެން ހެއްޔެވެ؟ ކޮރަޕްޝަނާއި ފަސާދަ ހިންގާނަމަ، އެކަން ހުށަހަޅަންވީ ނޫންތޯއެވެ؟ ވަޒީރުން މަޖިލީހަށް ހާޒިރުކޮށް، ޖަވާބުދާރީ ކުރުވަންވީ ނޫންތޯއެވެ؟ މުއައްސަސާތައް މަޖިލީހަށް ހާޒިރުކޮށްގެން، ފާރަވެރިވުމުގެ ނިޒާމުގެ ބޭނުން ހިފަންވީ ނޫންތޯއެވެ؟\nއިދިކޮޅު ފަރާތްތަކުގެ ޒިންމާއަކީ އެއީ ނޫންތޯއެވެ؟ ވާދަވެރި ސިޔާސީ ހަރަކާތް މިއަދަށް ވުރެ ފަހިކޮށް ހިންގޭނެ ޒަމާނެއް ކުރިން ލިބުނު ހެއްޔެވެ؟ މަޝްވަރާއަށް ސަރުކާރުން އެ ވަނީ ގޮވާލާފައެވެ. ރައީސާ ބައްދަލު ކުރަން ދިއުމުން، ގައިމު ވެސް 15 ދުވަހަށް ގޮޅިއަށް ނުލާނެއެވެ. ގުޅުއްވީމަ ފޯނު ނަންގަވާ ކަމަށް ރައީސް އެބަ ވިދާޅުވެއެވެ. ދޮރު ހުންނާނީ އަބަދުވެސް ހުޅުވިފަ ކަމަށް އެބަ ބުނެއެވެ. ކަންކަމާ މަޝްވަރާކޮށް، ވާހަކަ ދައްކަން މިހާރުގެ މަޖިލީހުގެ ރައީސަށް ވުރެ ބޮޑަށް އުޅޭ މަޖިލީހުގެ ރައީސެއް އަދި ރިޔާސަތަކަށް ނާރައެވެ.\nމުޒާހަރާ ކުރަން ވެސް ވާނެއެވެ. އަޑު ވެސް އުފުލަންވާނެއެވެ. ގޯސްހެދީމަ އެ ވާހަކަ ވެސް ދައްކަން ވެސް ވާނެއެވެ. ނުކުންނަންވާނީ ސަބަބެއް އޮވެގެންނެވެ. ސަބަބެއް ނެތި ވެސް، އަޑު އުފުލިދާނެއެވެ. އެ ވެސް އިހުތިޖާޖުގެ ވައްތަރެކެވެ.\nގޮތެއް ނެތިގެން ހަމަކަނި ކަމަކާ ހިންކާރު ކުރުމަށް ނުކުތީ ފަސްބައިގައި ކިލަނބުކަމެއް ނެތް ތާހިރު ބަޔަކު ނަމަ، ރަނގަޅުވީހެވެ. އެކަމަކު ރައްޔިތުންގެ ހައްގުގައި ކަމަށް ބުނެ، ސަރުކާރަށް ވަގަށް ގޮވަމުން މަގުތަކަށް ނުކުތީ ރައްޔިތުންގެ އަޑު ކަނޑުވާލަން ނިމިދިޔަ ވެރިކަމުގެ 1825 ދުވަހު މަސައްކަތް ކުރި މީހުންނެވެ. އެ ވެރިކަމުގެ 60 މަސް ދުވަހު ކޮރަޕްޝަނާއި ފަސާދައިގެ ހުޅުގަނޑު ނިމިޔަނުދީ، ގަދައަޅައި މަސައްކަތްކުރި މީހުންނެވެ. ތާހިރު ހިތަކާއިގެން، ހިތްނިޔަތް ހާލިސްކޮށްގެން ނުކުންނާށެވެ.\nއޭރުން ތި ގުދޯގުދޯ ގޮވާކަން ނުޖެހޭނެއެވެ. ފޭހުނުއިލުށި ލޮލަކަށް ވެސް ނުހެރޭނެއެވެ.\nPrevious މެހެމާނުންނަށް އެންމެ ރައްކާތެރި މަންޒިލަކަށް ރާއްޖެ ވެގެންދާނެ: ރައީސް\nNext އަދިވެސް ވަކީލުންނަށް ރައީސް ޔާމީނާ ބައްދަލެއް ނުކުރެވޭ


BREAKING: Ali Waheedge Shakuvaa Kuran Dhiyaee Ali Zahir Engumun: Smith - Vaguthu\n8 މަސް ކުރިން ( ސެޕްޓެމްބަރު 21, 2021 )\nމިނިސްޓްރީގެ އެގްޒެކެޓިވް ޑިރެކްޓަރު އަލީ ހާޝިމް (ސްމިތް)\nކުރީގެ ޓޫރިޒަމް މިނިސްޓަރު އަލީ ވަހީދާ ގުޅޭ ގޮތުން ޝަކުވާ ކުރައްވަން ރައީސް އިބްރާހީމް މުހައްމަދު ސޯލިހްގެ އަރިހަށް ވަޑައިގަތީ ރައީސް އޮފީހުގެ ޗީފް އޮފް ސްޓާފްސް އަލީ ޒާހިރު އަންގަވައިގެން ކަމަށް އެ މިނިސްޓްރީގެ އެގްޒެކެޓިވް ޑިރެކްޓަރު އަލީ ހާޝިމް (ސްމިތް) ވިދާޅުވެއްޖެއެވެ.\nކްލަބް ހައުސްގައި ރޭ ކުރިއަށް ދިޔަ ފޯރަމެއްގައި ބައިވެރިވެވަޑައިގެން ސްމިތް ވިދާޅުވީ އަލީ ވަހީދުގެ ޝަކުވާ ހިފައިގެން ރައީސްގެ އަރިހަށް ވަޑައިގަތީ ސްމިތް ހިމެނިވަޑައިގަންނަވާ ގޮތަށް 12 މީހަކު ކަމަށެވެ. އެއީ މިނިސްޓްރީގެ އަށް ފިރިހެނުންނާއި ހަތަރު އަންހެނުން ކަމަށެވެ.\nސްމިތު ވިދާޅުވި ގޮތުގައި އެ ތަނަށް އޭނާ ދިޔައީ ވަކި ޝަކުވާ ކުރަން ނޫން ކަމަށާއި އަލީ ޒާހިރުގެ އެންގެވުމަށް ވަޑައިގަތީ ކަމަށެވެ. އަދި އެ ތަނަށް ވަޑައިގަތް ހަތަރު އަންހެނުންގެ ތެރެއިން އެކަކީ މިހާރުގެ ޖެންޑާ މިނިސްޓަރު އައިޝަތު މުހައްމަދު ދީދީ ކަމަށް ސްމިތް ވިދާޅުވެއެވެ.\nސްމިތް ވިދާޅުވީ އެ ދުވަހުގެ ކުރިއަށް އަލީ ވަހީދާ ގުޅޭ ގޮތުން އެފަދަ ވާހަކައެއް އަޑު އަހާފައި ނުވާ ކަމަށެވެ. އަދި އެފަދަ މަންޒަރެއް ވެސް މީގެ ކުރިން ޓޫރިޒަމް މިނިސްޓްރީ ތެރެއިން ނުފެންނަ ކަމަށެވެ.\nސްމިތް މާ ގިނަ ވާހަކަތަކެއް ނުދައްކައި ފަހުން އެ ފޯރަމް ދޫކުރައްވައި ވަޑައިގަތެވެ. "ވަގުތު" އަށް އެނގިފައިވާ ގޮތުގައި ސްމިތް އެ ވާހަކަ ދައްކަވަނިކޮށް ސަރުކާރުގެ އިސް ބޭފުޅަކު ގުޅުއްވައި ފާބަން އެންގުމުން ކަމަށެވެ.\nއެ ފޯރަމްގައި އާންމުންގެ ގިނަ ބަޔަކު ސްމިތްއާ ސުވާލު ކުރަން ފެށުމުން އޭނާ ވިދާޅުވީ އިތުރު ވާހަކަ ދެއްކެން އޮތީ ދެން ޝަރީއަތުގެ މަޖިލީހުގައި ކަމަށެވެ.\nސްމިތް މި ގޮތަށް ވާހަކަ ދައްކަވާފައި މި ވަނީ، އަލީ ވަހީދު ރޭ ނޫސްވެރިންގެ ބައްދަލުވުމެއް ބާއްވައި ރައީސް އޮފީހަށް ވާހަކަތައް ހިފައިގެން ދިޔައީ ގިނައިން ފިރިހެނުން ކަމަށް ވިދާޅުވެފައިވަނިކޮށެވެ. އަލީ ވަހީދަށް ކުރާ ޖިންސީ ކުށުގެ ތުހުމަތުތަކަށް އޭނާ އިންކާރު ކުރައްވައެވެ.\nމީގެ ކުރިން އަޑު ފެތުރިފައި އޮތް ގޮތަކީ ވެސް އަލީ ވަހީދުގެ ޝަކުވާ ހިފައިގެން ޖެންޑާ މިނިސްޓަރާއެކު ރައީސްއާ ބައްދަލު ކުރައްވަން ވަޑައިގަތީ 15 އަންހެނުން ކަމަށެވެ.\nއަލީ ވަހީދުގެ ކޯޗުކަމުގައި ލަންޑަނުގެ ކްލަބެއް ކާމިޔާބީތަކެއް ހޯދައިފި\nއަލީ ވަހީދު ހައްޔަރުކުރަން ނެރުނު ކަމަށް ބުނާ ރެޑް ނޯޓިސް އަދިވެސް ފެންނާކަށް ނެތް\nފްރޭމް ކުރިކަން ފަޅާ އަރުވައި އަނިޔާގެ ބަދަލު ހޯދާނަން: އަލީ ވަހީދު\nސެޕްޓެމްބަރު 21, 2021 13:18\nސުމިތަކީ ވ ދޮގު ހަދާ މީހެއް، އޭނަ ވ ރަގަޅަށް އިނގޭތީ މިބުނީ!\nސެޕްޓެމްބަރު 21, 2021 16:33\nވަރަށްދޮގު ހަދާމީހުންވެސް ތެދުހަދާ. އެގޭތީ މިބުނީ.\nސެޕްޓެމްބަރު 21, 2021 14:29\nސްމިތު ދައްކާ ވާހަކަ ގަބޫލު ނުކުރާނެ އޭނަ އާއިލާ މީހުން ވެސް! މީ ވަރަށް ވާހަކަ!\nސެޕްޓެމްބަރު 21, 2021 14:38\nމިއޮތް ގެން ހާމަވަނީ އެކަން ކުރަން ފުރަތަމަ ރައސް އޮފީހަށް ދިޔަ މީހުންގެ ދުލުން. ސިމްތްގެވެސް އަނގަބަނދު ކުރެވިގެން ނުވާނެ. ކާކުގެ އޯޑަރަކަށް ސިމިތް ފޯރަމް ދޫކޮށްދިޔައީ\nސެޕްޓެމްބަރު 21, 2021 15:04\nސްމިތު ވިދާޅުވި ގޮތުގައި ރައީސްއޮފީހަށް އޭނާ ދިޔައީ ވަކި ޝަކުވާ ކުރަން ނޫން، އެކަމު އަލީ ވަހީދު ވަކިކުރިދުވަހު އެންމެ ޖޯޝާއި ފޯރީގައި އަލީވަހީދަކީ ޖަނަވާރެއްކަމަށްބުނެ ހަޑިހުތުރު ބަހުރަވައިން އޮފީހެއްގެތެރޭގައި ދެއްކިހާވާހަކަތައްވެސް އެއީ އެކަން ކުރުމުގެ ނިޔަތުގައި ކުރިކަމެއްނޫންތޯ ސުމިތް؟\nސެޕްޓެމްބަރު 21, 2021 15:55\nމިހިރީ ލާދީނީ އެމް ޑީ ޕީ ބޮޑުން ޖުނުބު ވެރި ހިނެއުމަކުން ހިނާގަންނާކަށް ވެސް ނޭންގޭނެތޯއްޗެއް ޝިޓްމިތް\nސެޕްޓެމްބަރު 21, 2021 16:00\nސުމިތް އެއީދެންކާކު، އުޑެއްބުޑެއްނުަދަންނަ ބޮޑުހަކުރުބޯ ޕާޓޭއެއް، އޭނަހަމައިގަތޯ ބަލާ\nސެޕްޓެމްބަރު 24, 2021 11:23\nސްމިތް އަކީ ޓްއަރިޒަމް އުން މާސްޓާސް ނަގާހުރި މުޅު ކުއްޖެ\nސެޕްޓެމްބަރު 22, 2021 08:33\nއަލީ ވަހީދުގެ ދުވަސް ދުއްވާލާފަ މިހާރު އެއުޅެނީ އަލީ ޒާހިރުގެ ދުވަސް ދުއްވާލާށެވެ.\nސެޕްޓެމްބަރު 24, 2021 05:57\nޝަކުވާކުރަން ރައީސް އޮފީހަށް ދާން ސްމިތަށް ނާންގާ ކަމަށް އަލީ ޒާހިރު7ހުވާ ނުކުރާނެބާ؟\nސެޕްޓެމްބަރު 24, 2021 09:52\nދެން ކިނބޫސޯލިހު އެގަބޫލުކުރީނު ދެން އެމީހަކު ބޭނުން ވާގޮތަކައްބުނެފިއްޔާ ގަބޫލުކުރަންވީ ކަލޭމެން މިގައުމު ޔާމީން ރައީސްއާ ހަވާލް ކޮއްބަލަ ގައުމެެއް ބަލންބޭނުންނަމަ


German First division adhi second division 10 kulhun theriaku COVID-19 positive vejje\nޖަރުމަނުގެ ފުރަތަަމަ ޑިވިޝަނާއި ދެވަނަ ޑިވިޝަނުން ...\nby vomadmin May 7, 2020\nޖަރުމަނުގެ ފުރަތަަމަ ޑިވިޝަނާއި ދެވަނަ ޑިވިޝަނުން 10 ކުޅުންތެރިއަކު ކޮވިޑް 19 އަށް ޕޮޒިޓިވް ވެއްޖެވެ. ޖަރުމަން ލީގުގެ ކުޅުންތެރީން ކޮވިޑް19 އަށް ޕޮޒިޓިވް މިވީ މާރޗްމަހުގެ މެދުތެރޭގައި ހުއްޓާލި ލީގުގެ ކުޅުން އަލުން ފަށަން ތައްޔާރުވަމުން ދަނިކޮށެވެ.\nލީގުގެ ކުޅުން މިމަހުގެ ފަހުކޮޅު ފެށުމަށް ޓީމުތަކުން އަންނަނީ ފަރިތަކުންތައް ފަށާފައެވެ. ހުރިހާ ކުލަބަކުން ކުޅުންތެރީން ކޮވިޑް 19 އަށް ޓެސްޓް ކުރުމަށްފަހު އަލުން ފުޓްބޯޅަ ސީޒަން ފަށަން ސަރުކާރުން ދެކޮޅު ނަހަދާނެކަމަށް ޖަރުމަނުގެ ފުޓްބޯޅަ ފެޑެރޭޝަނުން ގަބޫލް ކުރެއެވެ. މިކަން ކުރުމަށް ޖަރުމަނުގެ ދެޑިވިޝަންގެ ހުރިހާ ކުޅުންތެރީން ކޮވިޑް 19 އަށް ޓެސްޓްކުރިއިރު 10 ކުޅުންތެރިއަކުވަނީ ވައިރަހަށް ޕޮޒިޓިވް ވެފައެވެ.\nމީގެ ދެދުވަސްކުރީން ޖަރުމަން ބުންޑަސްލީގާގެ ކްލަބް ކޯންގެ ތިންކުޅުންތެރިއަކުވެސްވަނީ ކޮވިޑް19 އަށް ޕޮޒިޓިވް ވެފައެވެ. ބައެއް ކުޅުންތެރީން ޕޮޒިޓިވްވިކަމުގައިވިޔަސް އިޖުތިމާއީ ގައިދުރުކަމުގެ މިންގަޑުތަކަށް އަަމަލުކޮށް ޓީމުތަކުން ފަރިތަކުރުންތައް ކުރިއަށް ގެންދަމުން އަންނަކަން ފާހަގަކޮށްލެވެއެވެ.\nރާއްޖޭގެ އެންމެ ދުވަސްވީ ޕާޓީ އަދި މިހާރު ވެރިކަން ކުރަމުންދާ މައިޕާޓީ އެމްޑީޕީއަށް ވަނީ ވަންނާނެ ޕާޓީއެއް ނެތިގެން ...


ޖާބިރުގެ އާ ރިސޯޓްގެ ބައެއް އާއްމުންނަށް ހިލޭ ހުޅުވާލަނީ | Sandhaanu\nޖާބިރުގެ އާ ރިސޯޓްގެ ބައެއް އާއްމުންނަށް ހިލޭ ހުޅުވާލަނީ\nޖުލައި 1, 2021\nމަޝްހޫރު ވިޔަފާރި ވެރިޔާ ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު އަލަށް ތަރައްގީކުރަމުން އަންނަ ވ. ބޮޑުމޮހޮރާގެ ވަކި ސަރަހައްދެއް މިއަދުން ފެށިގެން އާންމުންނަށް ދެވޭނެ ކަމަށް އޭނާ ވިދާޅުވެއްޖެއެވެ.\nއެރަށުގައި ހުންނަވައިގެން ސޯޝަލް މީޑިއާގައި އިއްޔެ އާންމު ކުރެއްވި ވީޑިއޯ އެއްގައި ޖާބިރު ވިދާޅުވީ ބޮޑުމޮހޮރާގައި ތަރައްގީކުރާ “ޖާބިރު ހެޕީ ކްލަބް” މިއަދުން ފެށިގެން ދިވެހި ރައްޔިތުންނަށް އެރަށުން މަރުހަބާ ކިޔާނެ ކަމަށެވެ.\nޖާބިރު ވިދާޅުވީ ކޮވިޑްގެ ބަލިމަޑުކަމުގެ ތެރޭގައި ރައްޔިތުންނަށް ވަރަށް ބޮޑަށް ދަތިވެފައިވާ ދަނޑިވަޅެއްގައި ބޮޑުމޮހޮރާ ދިވެހި ރައްޔިތުންނަށް ހުޅުވާލަނީ އެ ރަށުގެ ފޭސް އެކެއްގެ ގޮތުގައި ކަމަށެވެ.\nއަދި އެރަށަށް ދަތުރު ކުރެވޭނެ އުސޫލެއް ވަރަށް އަވަހަށް އާންމު ކުރައްވާނެ ކަމުގައިވެސް ވިދާޅުވި އެވެ.\nބޮޑުމޮހޮރާ އަށް ދަތުރުކުރަން ބޭނުންވާ މީހުންނަށް އެއްވެސް ފީއަކާ ނުލައި އެ ރަށަށް ދަތުރު ކުރެވޭނެ ގޮތް ހަމަޖައްސައި ދިނުމަށް ވެސް ޖާބިރު ވަނީ ނިންމަވާފަ އެވެ.\n“މިފަދަ ބޮޑު ޕެންޑެމިކެއް ދާއިރު ދިވެހި ރާއްޖޭގެ ރައްޔިތުން ދަތުރުގޮސްލައި މަޖާކޮށްލާނެ ރަށެއްވެސް ނެތް. އެހެން ކަމުން ބޮޑު މޮހޮރާ ޑިވެލޮޕްމަންޓު ޕްރައިވެޓް ލިމިޓެޑުން ހުރިހާ ދިވެހި ރައްޔިތުންނަށް އާދެވޭ ގޮތަށް އެއްވެސް ފީއެއް ނެގުމަކާ ނުލައި އާދެވޭ ގޮތަށް ހުރިހާ ހިދުމަތެއް ހުންނަ ގޮތަށް އެކެއް ޖުލައި އިން ފެށިގެން ބޮޑު މޮހޮރާ ހުޅުވިފަ އޮންނަ ވާހަކަ ދަންނަވާލަން.” ޖާބިރު ވިދާޅުވިއެވެ.\nބޮ ނަމަވެސް ރައީސް އަބްދުﷲ ޔާމީންގެ ސަރުކާރުން ވަނީ އެ ރަށް ޖާބިރުގެ އަތުން ނަގާފަ އެވެ. ޖާބިރަށް ފަހުން ބޮޑުމޮހޮރާ ލިބުނީ އޭނާއަށް އެ ރަށް ދޭން ކޯޓުން ހުކުމްކުރުމާ ގުޅިގެނެވެ.\nވ.ބޮޑު މޮހޮރާއަކީ ހިތްގައިމު ބޮޑު ފަޅުރަށެކެވެ. މެރިން ރިސާޗު ސެންޓަރުގެ އެކިއެކި ބޭނުންކަށާއި ތަޙްލީލުތަކަށް އެރަށް ކުރިނއް ބޭނުންކުރިއެވެ.\nއޭގެފަހުން ރައީސް މުހައްމަދު ނަޝީދުގެ ވެރިކަމުގައި 2010ވަނަ އަހަރު އެރަށްވަނީ މެރިން ކަލްޗަރގެ ދާއިރާއިން ތަރައްގީކުރުމަށް ހުޅުވާލިއެވެ. އެހެންނަމަވެސް އޭގެފަހުން 2011ވަނަ އަހަރު އެރަށްވަނީ ރިސޯޓް ހަދަން ސަރުކާރުން އިއުލާން ކުރި ރަށްރަކުގެ ތެރޭގައި ހިމަނައި އަލުން އިއުލާން ކުރިއެވެ.\nއެ ރަށުގައި ރިސޯޓެއް ތަރައްގީކުރަން ޖާބިރަށް 2012 ވަނަ ދޫކުރިއެވެ. އެރަށް ދީފައިވަނީ ޖާބިރާއި އަނބިކަނބަލުން ދިޔާނާ ސައީދުގެ ހިއްސާ އޮންނަ މެރިން ޓެކްނޮލަޖީ މޯލްޑިވްސް އަށެވެ.\nއޭގެފަހުން 2014ވަނަ އަހަރު ރައިސް އަބްދުﷲ ޔާމީންގެ ވެރިކަމުގެ ދުވަސްވަރު ފިނޭންސް މިނިސްޓްރީންވަނީ ޖާބިރަށް މިރަށް ދޭން މަސައްކަތްކޮށްފައެވެ. އެހެންނަމަވެސް އެކަމުގައި ކޮރަޕްޝަނަށް މަގުފަހިވާ ކަންތައްތަކެއް ހިމެނޭކަމުގެ ތުހުމަތުކޮށް އޭސީސީން އެކަން ހުއްޓުވިއެވެ.\nމިމައްސަލަ ސިވިލް ކޯޓަށް ހުށަހެޅުމާއެކު އެކޯޓުންވަނީ 2017ވަނަ އަހަރުގެ ފެބްރުއަރީމަހުގެ 16ވަނަ ދުވަހު ޖާބިރާ އެއްކޮޅަށް ހުކުމްކޮށްފައެވެ. އެކޯޓުން ހުކުމްކުރީ ޖާބިރުގެ ހިއްސާ އޮންނަ މެރިން ޓެކްނޮލޮޖީއާ ރަށް ހވާލުކުރުމަށެވެ.\nއެހެންނަމަވެސް ފަހުން ސުޕްރީމްކޯޓުންވަނީ ސިވިލް ކޯޓުން ކުރި ހުކުމްކުމް ބާތިލްކޮށް، އެމައްސަލަ ބެއްލެވި ގާޒީވެސް ޒިންމާތަކުން ދުރުކޮށްފައެވެ.\nމިދިޔަ އަހަރުގެ ފެބުރުއަރީގައި ޓުއަރިޒަމް މިނިސްޓްރީން ބޮޑުމޮހޮރާ ޖާބޮރާ ހަވާލުކުރީ 36 މަސް ދުވަހުގެ ތެރޭގައި ރިސޯޓް ހަދާގޮތަށް ޖާބިރުގެ ބޮޑު ޙިއްސާއެއް އޮންނަ މެރިން ޓެކްނޮލޮޖީ މޯލްޑިވްސްއާ 50 އަހަރުދުވަހުގެ މުއްދަކަށެވެ.


Rashah thiya dhanee bali ves hifaigen | Mihaaru\nަބަޔަކު ބޯޓެއްގައި ރަށަކަށް ފުުރަނީ: ކަރަންޓީނު ވުމަށް މިދިޔަ މަހު އެކަނި ވެސް 121 މީހުން ރަށްރަށަށް ގޮސްފައިވޭ\nރަށަށް ތިޔަ ދަނީ ބަލި ވެސް ހިފައިގެން\n14 ސެޕްޓެމްބަރ 2020 - 08:30 14 comments\nކޮވިޑް-19 ދުނިޔޭގެ ބޮޑެތި ގައުމުތަކުގައި ފެތުރެމުން ދިޔައިރު، އެ ގައުމުތަކުގެ ބައެއް މީހުން ދުށް ގޮތުގައި އެ ބަލި ރާއްޖޭގައި ކޮންޓްރޯލްކުރާކަށް މާ އުނދަގުލެއް ނުވާނެ އެވެ. ގުދުރަތީ ގޮތުން، ވަކިވަކި ރަށްތަކެއްގެ ގޮތުގައި ރާއްޖެ އުފެދިފައި އޮތުމަކީ، ފަސޭހައިން ގައިންގަޔަށް އަރާ މި ބަލިން ރައްކާތެރިވުމަށް އޮތް ނަސީބެއް ކަމަށް އެ މީހުންނަށް ހީވި އެވެ.\nމިދިޔަ މާޗު މަހު ރާއްޖޭން ބަލީގެ ފުރަތަމަ ކޭސް ފެނުނުތާ ހަ މަހަށް ވުރެ ގިނަ ދުވަސް ވެއްޖެ އެވެ. އެ ހީކުރުންތައް މުޅިން ގޯސް ނޫންކަން އެނގެ އެވެ. އާބާދީގެ ނިސްބަތުން ބަލި ޖެހޭ މީހުންގެ އަދަދު ދުނިޔޭގެ އެހެން ބައެއް ގައުމުތަކަށް ވުރެ ރާއްޖޭގައި ގިނަ ނަމަވެސް. މި ބަލި ފެތުރެމުން ދަނީ ތޮއްޖެހިފައިވާ މާލޭގަ އެވެ. ސަރުކާރުން އަޅާފައިވާ ފިޔަވަޅުތަކުގެ ސަބަބުން ބަލި ފެތުރުން ރަށްރަށުގައި އޮތީ ކޮންޓްރޯލްވެފަ އެވެ.\nއެކަމަކު މާލޭގައި ބަލި ކޮންޓްރޯލްވުމުގެ ނިޝާންތައް މިހާރު ފެންނަމުން އަންނައިރު، ރަށްރަށުގައި ޕޮޒިޓިވް ކޭސްތައް ދަނީ އިތުރުވަމުންނެވެ. މިއީ ނުރައްކަލުގެ އިންޒާރެކެވެ. ރަށްރަށުގައި ބަލި ފެތުރުނަ ނުދިނުމަށް އަޅާފައިވާ "ހޯމް ކަރަންޓީނު"ގެ އުސޫލުތަކަށް މީހުން ބޯނުލަނބާ ކަމުގެ ހެއްކެކެވެ.\nރާއްޖޭގެ ރަށްތަކެއް: ދުރުދުރުގައި ރަށްތައް ހުރުމުމުން ކޮވިޑް ފަދަ ބަލިތައް ފެތުރުން ކޮންޓްރޯލްކުރަން ފަސޭހަވާނެ\nހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާނު އަދި އެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގުގެ ބަހުން ނަމަ މިއީ، ވޭތުވެ ދިޔަ ހަ މަސް ދުވަހު، ބަލި ކޮންޓްރޯލް ކުރުމުގައި ހޯދި ކުރިއެރުން ގެއްލިގެން ހިނގައިދާނެ ކަމެކެވެ.\n"އެހެންވެ، އަޅުގަނޑުމެންގެ އާދޭހެއް މިއީ ހޯމް ކަރަންޓީނަށް ދާ ބޭފުޅުން އުސޫލުތަކާ އެއްގޮތަށް އުޅުއްވުން،" އޭނާ ވިދާޅުވި އެވެ.\nރަށަށް ދެވެނީ ބަލި ހިފައިގެން ކަމަށް ވެސް ވެދާނެ\nރާއްޖޭން އެންމެ ފުރަތަމަ ކޮވިޑް-19ގެ ޕޮޒިޓިވް ކޭހެއް ފެނުނީ ކުރެއްދޫ ރިސޯޓުން، މިދިޔަ މާޗު7ގަ އެވެ. އެހާ ހަމައަށް ބަލި ހަމައެކަނި އޮތީ އެ ރަށުގަ އެވެ. އެކަމަކު އޭގެ އެޕްރީލް 15ގައި މާލެ ތެރެއިން ބަލި މީހަކު ފެނި، ކޮމިއުނިޓީ ސްޕްރެޑްގެ ބިރު ފެތުރުނެވެ. މާލޭން ބަލި މީހަކު ފެނުނުތާ ދެ ވަނަ ދުވަހު ރާއްޖޭގެ އެންމެ އުތުރަށް އެ ބަލި ދިޔަ އެވެ. އެކަމަކު މިއަދާ ހަމައަށް ވެސް، ބަލީގެ ނުރައްކާ ބޮޑުވެފައިވަނީ ތޮއްޖެހިފައިވާ މާލޭގަ އެވެ.\nވެރިރަށުގައި ބަލި ފެތުރެން ފެށުމާ އެކު، މާލޭން ރަށްރަށް ދިޔުމުގައި ސަރުކާރުން ވަނީ ހަރުކަށި ގަވައިދުތަކެއް ހަަދައިފަ އެވެ. ލޮކްޑައުންގެ މުއްދަތުގައި މާލެއަށް އަރާ ފޭބުން މަނާކޮށްފައިވާއިރު މިހާރު ރަށްރަށަށް ދާ މީހުން އެންމެ ފުރަތަމަ ޖެހޭނީ 14 ދުވަހުގެ "ގޭބަންދެއް" ނުވަތަ ހޯމް ކަރަންޓީނެއް ފުރިހަމަކުރާށެވެ. ގިނަ ބައެއްގެ ނަޒަރުގައި، މިހާތަނަށް ރަށްރަށުގައި މި ބަލި ނުފެތުރި އޮތުމުގެ އެންމެ ބޮޑު ސަބަބަކީ އެއީ އެވެ.\nގއ. ކަނޑުހުޅުދޫގައި މީހަކު ޕިކަޕެއް ދުއްވަނީ: ރަށްރަށުން ވެސް ޕޮޒިޓިވް ކޭސްތައް ދަނީ ފެންނަމުން\nރާއްޖޭގައި ކޮވިޑް ފެތުރެމުން މި ދާ ހަ މަހުގެ ތެރޭގައި މާލޭން 2،705 މީހަކު ވަނީ ރަށްރަށަށް ގޮސްފަ އެވެ. އެ މީހުން ރަށަށް ދިޔައީ އެކަމަށް ކަނޑައަޅާފައިވާ ހާއްސަ އުޅަނދުފަހަރުގަ އެވެ. އާއްމުންގެ ތެރެއަށް އެ މީހުންނަށް ނުކުތުމުގެ ފުރުސަތު ލިބެނީ ހޯމް ކަރަންޓީނުގެ މުއްދަތަށް ފަހު އެވެ.\nޑރ. ނަޒްލާ ވިދާޅުވީ އެހާ ގިނަ ބަޔަކު ރަށްރަށަށް ގޮސްފައިވާއިރު، ރަށްރަށުގައި ބަލި ނުފެތުރުމަކީ ލިބިފައިވާ ބޮޑު ކުރިއެރުމެއް ކަމަށެވެ. އަދި އެކަން ފުރިހަމަވީ، ބައްޔާ ދެކޮޅަށް ކުރީ ސަފުގައި މަސައްކަތް ކުރާ މީހުންގެ އިރުޝާދުތަކާ އެއްގޮތަށް، ކަރަންޓީނުގެ އުސޫލުތަކާ އެއްގޮތަށް އެންމެން ވެސް އަމަލު ކުރާތީ ކަމަށް އޭނާ ވިދާޅުވި އެވެ.\nއެކަމަކު ބައެއް ރަށްރަށުގައި މި މަންޒަރު މިހާރު ދަނީ ބަދަލުވަމުންނެވެ. ޕޮޒިޓިވް ގިނަ ކޭސްތަކެއް ރަށްރަށުން ފެންނަމުން ދާއިރު، އޭގެ ތެރޭގައި ގިނައީ ހޯމް ކަރަންޓީނުގައި ތިބޭ މީހުންނެވެ. އެކަމަކު އެ މީހުންގެ ފަރާތުން އެހެން މީހުންނަށް ނުރައްކާ ވަނީ، ކަރަންޓީނުގެ އުސޫލުތަކާ ހިލާފަށް ބޭރަށް ނުކުމެ އުޅޭތީ އެވެ. ދެ ހަފުތާގެ މުއްދަތު ހަމަކޮށް، ސާމްޕަލް ނަގައި އޭގެ ނަތީޖާ ލިބެންދެން ގޭގައި މަޑުކުރުން މަޖުބޫރު ނަމަވެސް ބައެއް މީހުން، ރޭގަނޑު ގަޑީގައި ބޭރަށް ނުކުތުމާއި ސައިކަލް ބުރުޖަހަން ދިޔުން ފަދަ ކަންކަން މިހާރު އާއްމެވެ.\nމިހާރު މޮނިޓަރިންގެ ހާލަތަށް ގެނެސްފައިވާ ނ. މަނަދޫ ވެސް ބިރުވެރިކަމަކަށް ވެއްޓުނީ ހޯމް ކަރަންޓީނުގައި ހުރި މީހަކު ނަތީޖާ ނުލިބެނީސް ނުކުމެ އުޅެނިކޮށް، އޭނާގެ ސާމްޕަލް ކޮވިޑަށް ޕޮޒިޓިވްވުމުންނެވެ. ސާމްޕަލް ނެގި ދުވަހުން ފެށިގެން ނަތީޖާ ލިބުމާ ހަމައަށް އާއްމުކޮށް ރަށުތެރެއަށް ނުކުމެ އެހެން މީހުންނާ ބައްދަލުކޮށް ހެދި ކަމަށް އެޗްޕީއޭން ބުނެފައި ވެ އެވެ.\nހަ މަސް ދުވަހުގެ ތެރޭގައި އަޅުގަނޑުމެން ކުރި ބުރަ މަސައްކަތާއި އެ ދުވަސްތަކުގައި ރައްޔިތުން ތަހައްމަލުކުރި ބުރަ އެއްވެސް ބޭނުމެއް ނެތް ގޮތުުގައި ދާނީ ބޭކާރު ވެގެން\nއެ މީހާއާ ބައްދަލުވި ކަމަށް ބެލެވޭ 11 މީހަކު އެ ރަށުން ވަނީ އެކަހެރިކޮށްފަ އެވެ.\nގދ. ހޯނޑެއްދޫން މިހާތަނަށް 38 މީހަކު ޕޮޒިޓިވް ވެފައިވާއިރު މިއީ މާލެ ފިޔަވައި ރަށެއްގައި މިހާތަނަށް އެންމެ ގިނަ ބަޔަކު ޕޮޒިޓިވްވި ފުރަތަމަ ފަހަރެވެ. ކޯޒްވޭއަކުން އެ ރަށާ ގުޅާލާފައި އޮންނަ މަޑަވެލި ވެސް، ބަލި ފެތުރިދާނެ ކަމުގެ ބިރަށް، މިހާރު ވަނީ މޮނިޓަރިންގެ ހާލަތަށް ގެންގޮސްފަ އެވެ.\nހޯނޑެއްދޫން އެންމެ ފުރަތަމަ ކޮވިޑް-19 އަށް ޕޮޒިޓިވްވީ މާލެއިން އެ ރަށަށް ގޮސް ހޯމް ކަރަންޓީނުގައި ތިބުމަށް ފަހު ދޫކޮށްލުމުގެ ކުރިން ސާމްޕަލް ނެގި އާއިލާއެކެވެ. ދެން ޕޮޒިޓިވްވީ އެ އާއިލާގެ އެހެން ގެއެއްގައި އުޅޭ ބައެކެވެ.\nރަށެއްގެ މަގުމަތިން ބަޔަކު ހިނގާފައި ދަނީ: ރަށްރަށުގައި ބަލި ފެތުރުން ކޮންޓްރޯލްކުރެވިފައި އޮތީ އަޅާފައިވާ ފިޔަވަޅުތަކުގެ ސަބަބުން\nރަށުގައި ބަލި ފެތުރުމުގެ ތުހުމަތު އެ ރަށުގެ ބައެއް މީހުން އަޅުވަނީ އެންމެ ފުރަތަމަ ޕޮޒިޓިވްވި އާއިލާގެ ބޮލުގަ އެވެ. އެކަމަކު މިހާތަނަށް އެކަން ސާބިތު ކުރެވިފައެއް ނުވެ އެވެ. ރަސްމީ އިދާރާތަކުން މިހާތަނަށް ބުނެފައިވާ ގޮތުގައި ޕޮޒިޓިވް ކޭސްތަކާ އެ މީހުންނާ އޮތް ގުޅުމަކީ އެ ގެއިން ގެންދިޔަ ފޮށިގަނޑެކެވެ.\nކޮވިޑް-19ގެ ބިރު އެއްގޮތަކަށް ވެސް ނެތް ކަމަށް ބެލެވޭ ރަށްރަށުން ބަލިވެގެން މާލެ ގެންނަ ބައެއް މީހުން ޓެސްޓު ކުރާއިރު، އެ ބައްޔަށް ޕޮޒިޓިވްވެ އެވެ. އެއާ އެކު ރަށުގެ މީހުން ތުހުމަތުގެ އިނގިލި ދިއްކުރަނީ ހޯމް ކަރަންޓީނުގައި ތިބޭ މީހުންނަށެވެ. ރަށު ތެރޭގައި ބަލި ފެތުރެނީ ކޮންމެވެސް ގޮތަކުން އެ މީހުން ބޭރަށް ނުކުންނާތީ ކަމަށް އެ މީހުން ތުހުމަތު ކުރެ އެވެ.\nޑރ. ނަޒްލާ ވިދާޅުވީ ކަރަންޓީނުގެ އުސޫލުތަކާ ހިލާފުވާ މީހުންގެ ސަބަބުން ތިމާގެ ރަށާއި ގާތް ރައްޓެހިންނާއި އަވަށްޓެރިންގެ އިތުރުން އެހެން މީހުން ވެސް ނުރައްކަލަށް ހުށަހެޅޭ ކަމަށެވެ. އުސޫލާ ހިލާފުވެގެން ފިޔަވަޅު އެޅި ނަމަވެސް އެކަން ކުރެވޭއިރު، ކަރަންޓީނުގައި ހުންނަ މީހާ ގިނަ ބަޔަކާ ބައްދަލުވެ، އެ މީހުން ބައްޔަށް ހުށަހެޅިފައި ކަމަށް އޭނާ ވިދާޅުވި އެވެ.\nޑރ. ނަޒްލާ ވިދާޅުވި ގޮތުގައި ބަލި އިތުރަށް ފެތުރުނަ ނުދިނުމަށް ވޭތުވެ ދިޔަ ދުވަސްތަކުގައި ކުރިއެރުންތަކެއް ހޯދި ނަމަވެސް، ފަރުވާކުޑަކޮށްލައި ބައެއް މީހުން އުސޫލުތަކާ ހިލާފުވުމުން އެ ހުރިހާ މަސައްކަތެއް ދާނީ ބޭކާރުވެގެންނެވެ.\nމާލެ ދަތުރު ކުރާ ބޯޓެއްގައި ގިނަ ބަޔަކު އެނބުރި ރަށަށް ދަނީ: ކަރަންޓީނުވުމަށް މިހާރު ވެސް ގިނަ ބަޔަކު ރަށަށް ދޭ\n"ހަ މަސް ދުވަހުގެ ތެރޭގައި އަޅުގަނޑުމެން ކުރި ބުރަ މަސައްކަތާއި އެ ދުވަސްތަކުގައި ރައްޔިތުން ތަހައްމަލުކުރި ބުރަ އެއްވެސް ބޭނުމެއް ނެތް ގޮތުުގައި ދާނީ ބޭކާރު ވެގެން،" އޭނާ ވިދާޅުވި އެވެ.\n"އެހެންވެ އަޅުގަނޑުމެންގެ އިލްތިމާސެއް މިއީ ހުރިހާ ބޭފުޅުން ވެސް އުސޫލުތަކާ އެއްގޮތަށް އަމަލު ކުރުން."\nއޭނާ ވިދާޅުވީ ހޯމް ކަރަންޓީނަށް ރަށަށް ދާ މީހުންނަށް އެކަމުގެ އުސޫލުތައް މިހާރު އޮޅިފައި ނޯންނާނެ ކަމަށާއި ރަށަށް ދިޔުމުގެ ހުއްދަ ދެނީ ވެސް، ކަރަންޓީނުގައި ހުންނާނެ ތަނެއް ކަނޑައެޅުމަށް ފަހު ކަމަށެވެ. އެކަމަކު އެ މީހުން މޮނީޓާ ކުރަން ދާއިރު، ބައެއް މީހުން ބޭރަށް ނުކުމެ އުޅޭތަން ފެންނަ ކަމަށް ވިދާޅުވި އެވެ. އެހެން މީހުން ބައްޔަށް ހުށަހެޅުނަ ނުދިނުމަކީ، ކަރަންޓީނުގައި ހުންނަ މީހާގެ އަމިއްލަ ޒިންމާއެކެވެ.\n"މިކަމުގައި ތިމާކުރަން ޖެހޭ ކަންކަން ވެސް ހުންނާނެ. ބޭރަށް ނުކުންނައިރު އެނގެން ޖެހޭނެ މިއީ ކަރަންޓީނުގައި ހުންނަން ޖެހޭނެ މީހެއްކަން،" އޭނާ ވިދާޅުވި އެވެ.\nއުސޫލާ ހިލާފުވާ މީހުންގެ ފަރާތުން ދިމާވާ އަނެއް މައްސަލައަކީ މައުލޫމާތު ދޭން ދެކޮޅުހެދުމެވެ. އެޗްޕީއޭން ބުނިގޮތުގައި ބޭރަށް ނުކުމެ، އެ މީހުން ބައްދަލުވެ އުޅުނު ހުރިހާ މީހުންގެ މައުލޫމާތު ދޭން ބައެއް މީހުން ފަސް ޖެހެ އެވެ. އެކަމުގައި އެންމެ ރައްކާތެރި ގޮތަކީ އެއްވެސް ފޮރުވުމެއް ނެތި، އެ މައުލޫމާތު ކަމާ ބެހޭ ފަރާތްތަކާ ހިއްސާކުރުމެވެ.\nޑރ. ނަޒްލާ ވިދާޅުވީ ކަރަންޓީނުގެ އުސޫލާ މީހަކު ހިލާފުވި ނަމަވެސް އެކަން ސާބިތުކުރަން، އެކަށީގެންވާ ވަރަށް ހެކި ނުހުރެދާނެ ކަމަށެވެ. އެޗްޕީއޭގެ ހަގީގީ ބޭނުމަކީ މީހުންނަށް ޖަޖްކޮށް ފިޔަވަޅު އެޅުން ނޫން ކަމަށް އޭނާ ވިދާޅުވި އެވެ. އެކަމަކު ވީހާ ވެސް އަވަހަކަށް، ސައްހަ މައުލޫމާތު ފޯރުކޮށްދިނުމަކީ ބަލި ފެތުރުނަ ނުދިނުމަށް ކުރެވޭނެ އެންމެ ބޮޑު މަސައްކަތް ކަމަށް އޭނާ ގަބޫލުކުރައްވަ އެވެ.\nކޮވިޑް-19ގެ ނުރައްކާ ރާއްޖޭގައި އަދިވެސް ބޮޑެވެ. ބަލީގައި 30އަށް ވުރެ ގިނަ މީހުން ވަނީ މަރުވެފަ އެވެ. ބަލި ޖެހޭ މީހުންގެ އަދަދު މީގެ ދުވަސްކޮޅެއް ކުރިން 100 އިން މަތީގައި ހުރުމަށް ފަހު، އެ ނަމްބަރުތައް މިހާރު އަންނަނީ ދަށް ވަމުންނެވެ. ތަޖުރިބާކާރުން ދެކެވަޑައިގަންނަވަނީ މިއީ ރާއްޖޭގައި ބަލި ކޮންޓްރޯލް ކުރެވިދާނެ ކަމުގެ އުއްމީދެއްގެ ގޮތުގަ އެވެ. އެކަމަކު އެކަން ހާސިލް ވާނީ ހުރިހާ އެންމެން ވެސް އިރުޝާދުތަކަށް ތަބާ ވެގެން، އެކަމަށް މަސައްކަތްކޮށްގެންނެވެ.\nއިތުރު ލިޔުންތައް ސިއްހަތު ބަލިތައް ޑރ. ނަޒްލާ ރަފީގް (އެޗްޕީއޭ)


Dho?! Kara aai mustard ekkoh varah meeru?\nކަރަ އާއި މަސްޓަޑް އެއްކޮށް ވަރަށް މީރު؟\nވަރަށް ނުގުޅޭހެން ހީވާ އެއްޗެހި އެއްކޮށްލައިގެން ކެއުމުން ވަރަށް މީރުވާ ފަހަރު ވެސް އާދެ އެވެ. މިސާލަކަށް ފްރެންޗް ފްރައިސް އާއި މިލްކް ޝޭކަކީ އެއްކޮށް ކާނެ އެއްޗެއް ކަމަށް ގަބޫލު ވެސް ނުކުރެވެ އެވެ. އެކަމު އެކީގައި ކެއުމުން ވަރަށް މީރެވެ. ދާދި ފަހުން ފެށި ޗެލެންޖެއްގައި ވެސް ފެންނަނީ އެކީގައި ނުފެންނާނެ އެއްޗެއްސެވެ. އެއީ ކަރަ އާއި މަސްޓަޑެވެ.\nޓިކްޓޮކުން ދާދި ފަހުން އާންމުވެގެން އުޅޭ ކަރަ އާއި މަސްޓަޑް ޗެލެންޖާ އެކު އެތައް ބަޔަކު މިހާރު ތިބީ ހައިރާންވެފަ އެވެ. ކަރަ އާއި މަސްޓަޑަކީ އެކީގައި ފެނިދާނެ ކަމަށް އެކަކުވެސް ގަބޫލުކުރި އެއްޗެއްސެއް ނޫނެވެ.\nއެ ޗެލެންޖުގައި ކަރާ ފޮއްޗަށް މަސްޓަޑްކޮޅެއް އެޅުމަށް ފަހު ކާލަނީ އެވެ. އަދި އެކަމުން ވީޑިއޯކޮށް އެ މީހުންގެ ރިއެކްޝަން ދައްކަނީ އެވެ. އެ ކާ މީހުންނަށް ވެސް އެ ކަންތައް ވާގޮތް ގަބޫލުނުކުރެވޭހާ އެވެ. ގިނަ ބަޔަކު ބުނަމުން ދަނީ ކަރަ އާއި މަސްޓަޑް އެއްކޮށް ކާއިރު ވަރަށް މީރު ކަމަށެވެ.\nލަވަކިޔުންތެރިޔާ ލިޒޯ، ކަރާ މަސްޓާޑް ޗެލެންޖް ޓެސްޓްކޮށްލަނީ\nމިހާރު ބައެއް ޝެފުން ވެސް އެ ޗެލެންޖް ޓެސްޓްކޮށްފި އެވެ. އެ މީހުން ބުނާ ގޮތުގައި ކަރަ އާއި މަސްޓަޑް އެކީގައި މީރުވާ ސަބަބެއްވެ އެވެ. އެއީ މަސްޓަޑްގެ ވިނެގާ އާއި ކަރާގެ ފޮނިކަން އެކަތި އަނެކައްޗާ ކައުންޓާ ބެލެންސްކުރަނީ އެވެ. އޭގެ ސަބަބުން އެ ދޭތި އެކީގައި ކެއުމުން މީރުވަނީ ކަމަށް ބައެއް ޝެފުން ބުނެ އެވެ.\nކަރާ އަޅާފައި ހުންނަ ސެލަޑެއް މީގެ ކުރިން ކޭ ނަމަ އެ ރަހައާ އެއްގޮތްވާނެ ކަމަށް ޝެފުން ބުނެ އެވެ.\nކޮންމެއަކަސް މަސްޓަޑާއި ކަރަޔާ އެކުގައި މީހުން ކާތީ އެ ޓެސްޓުކޮށްލަން ބޭނުންވާނެ މީހުން ތިބޭނެ އެވެ. ރާއްޖޭގައި މިދުވަސްވަރަކީ ކަރާ ތިޔާގި ދުވަސްވަރަކަށް ވީމާ މި ޗެލެންޖު ޓެސްޓުކޮށްލަން ކިހިނެއްވާނެ ހެއްޔެވެ؟


SunOnline: Covid Janaazaathakun Raajjeah Banakan Genuvi May Mass\n2 month4week ago\nކޮވިޑުގެ ޖަނާޒާތަކުން ރާއްޖެއަށް ބަނަކަން ގެނުވި މޭ މަސް\nމޭ 28، 2021: މި ފާއިތުވެދިޔަ މޭ މަހަކީ ހުޅުމާލެ ސަހަރާއަށް ބުރަބޮޑު މަހެކެވެ. މިތަނުގައި މަސައްކަތްކުރާ އަށެއްކަ ޖަމާއާތްތެރިންނަށް ނުހަނު ހިތާމައާއި ހިތްދަތިކަން ތަހައްމަލު ކުރަން ޖެހުނު މަހެކެވެ. ކޮވިޑުގައި މޭ މަހު އެކަނިވެސް 80 އަށް ވުރެ ގިނަ މީހުންގެ ޖަނާޒާގެ މަސައްކަތް މި ޖަމާއާތްތެރިން ކުރިއިރު އަދިވެސް ބަލީގެ މަރު ރޭޓްތައް ދަށަށްދާން ވަގުތު ބޭނުންވާނޭކަން ކަމާބެހޭ ފަރާތްތަކުން ދަނީ ބުނަމުންނެވެ. އެހެންނަމަވެސް ބައެއް މީހުން އަދިވެސް ތިބީ ބަލީގެ ނުރައްކާ ހަދާން ނެތިފަ އެވެ. މިއީ ފުރާނައަށް ނުރައްކާ ހުރި ބައްޔެއްކަން ހަދާންނެތިފަ އެވެ. ދެންވެސް ހޭލާށެވެ. ތިބާގެ ނުވަތަ ތިބާގެ އާއިލާގެ މީހަކުވެސް ހަމަ މި ބަލީގެ ޝިކާރައަކަށް އަދިވެސް ވެދާނެ އެވެ. -- ސަން ފޮޓޯ/ ފަޔާޒު މޫސާ


Mi5suvaalah javaabu dhevijje nama thi ulheveni furihama dhiriulhumeh\nމި5ސުވާލަށް ޖަވާބު ދެވިއްޖެ ނަމަ ތި އުޅެވެނީ ފުރިހަމަ ދިރިއުޅުމެއް\n08 އޭޕްރީލް 2020 - 09:16:39\nދިރިއުޅުން ފުރިހަމަ ވާނީ ކިހިނެއްތޯ އެއީ ވަރަށް ގިނައިން ކުރެވޭ ސުވާލެކެވެ.\nމި ފަސް ސުވާލަށް ޖަވާބު ދެވިއްޖެނަމަ ތި ސުވާލުގެ ޖަވާބު ވެސް ލިބޭނެ އެވެ.\n1. ތިމާ އެންމެ ގަޔާވާ ކަންތައްތަކަކީ ކޮބާ؟\nތިމާ ގަޔާވާ ކަންތައް ތަކާއި ތިމާ އަށް ދިރިއުޅުމުގައި މުހިންމު ކަންތައްތަކީ ކޮބައިކަން ދެނެގަނެ އެ ކަންތައް ހާސިލް ކުރުމަށް އުޅުމުން ތިމާގެ ދިރިއުޅުމަށް އުޖާލާ ވެގެންދެ އެވެ. އަދި މިކަންތައް ކުރުމަށް ވަގުތު ހޭދަ ކުރުމުން ތިމާގެ ދިރިއުޅުމުގެ ވަގުތު ބޭކާރުވެގެން ދާކަމުގެ އިހުސާސެއް ނުވެ އެވެ. ހިތްހަމަ ޖެހިލައިގެން ދިރިއުޅެވެ އެވެ.\n2. ދިރިއުޅުމާ މެދު އުފާ ވޭތަ؟\nތިމާ ދިރިއުޅޭ ދިރިއުޅުމަކީ އޭގެ ސަބަބުން ތިމާ އުފާވާ ކަހަލަ ދިރިއުޅުމެއް ނަމަ ދިރިއުޅުން މިހުރީ ތިމާ އެންމެ ބޭނުންވާ ގޮތަށޭ ހިތަށް އަރާނެ އެވެ. އަދި ހާސިލް ކުރަން ބޭނުންވާ ލަނޑުދަނޑިތައް ހާސިލްކޮށް އެންމެ ގަޔާވާ ކަންތައް ކުރުމުގައި ދިރިއުޅުމުގެ ދުވަސްތައް ހޭދަ ކުރެވޭނެ އެވެ. އޭގެ ސަބަބުން ތިމާއަށް ދިރިއުޅުން އުފާވެރިކާމާއެކު ވޭތު ކުރެވޭނެ އެވެ.\n3. ކިހާ ވަރަކަށް ހިނިތުން ވެވޭ ބާ؟\nތިމާ ދިރިއުޅުމުގެ ކަންކަމައިގެން ހެލެފެލިވެ އުޅޭއިރު ހިނުތުން ވެލައިގެން ހުރުމުން އެ ލިބޭ ހިތްހަމަ ޖެހުމެ ސަބަބުން ތިމާގެ ދިރިއުޅުން އިތުރަށް ފުރިހަމަ ވެގެންދެ އެވެ. ތިމާ އުފާވާ ކަންތައް ތަކާއި މެދު ވިސްނާ ހިތާމައާއި ރުޅި އަންނަ ފަދަ ވިސްނުންތަކާއި ކަންކަމުން ދުރުވެ ހުރުމުން ދިރިއުޅުން ބާއްޖަވެރިވެ ފުރިހަމަ ވެގެންދެ އެވެ. އަދި ތިމާ ހެވިފައި ހުންނަ ނަމަ ތިމާ އާއެކު އުޅޭ މީހުންނަށް ވެސް ހިނިތުންވެވި އޭގެ ރަނގަޅު އަސަރު އެމީހުންގެ ދިރިއުޅުމަށް ވެސް ކުރާނެ އެވެ.\n4. ކަންކަމުގައި އަބަދުވެސް ވިސްނަނީ އޭގެ އެންމެ ރަނގަޅު ގޮތަށް ތަ؟\nދިރިއުޅުމުގައި ދަތިތަކާއި ކުރިމަތިވެ ހިތްހަމަ ނުޖެހޭ ގޮތް ވުމުން އަބަދުވެސް ވިސްނަނީ މިކަން އަދި ރަނގަޅު ވާނެ އޭ ނުވަތަ އަދި މިއަށް ވުރެ ރަނގަޅު ގޮތެއް މެދުވެރިވާނެ އެވެ. މިހެންވެއްޖެނަމަ ތިމާ އަށް ތި އުޅެވެނީ ވަރަށް ހަމަޖެހޭ ދިރިއުޅުމެކެވެ. އަދި އަބަދުވެސް ހިނުތުން ވުމާއެކު ހިތްހަމަ ޖެހޭ ވިސްނުން ތަކުގައި ހިތްހަމަ ޖެހޭ މާހައުލެއްގައި ދިރިއުޅޭ ނަމަ ދިރިއުޅުން ފުރިހަމަ ވެގެންދެ އެވެ.\n5. އާންމުކޮށް ރޮއެ ހަދަންތަ؟\nރުއިމަކީ މީހާގެ ބަލިކަށިކަން ދައްކާ ކަމެކޭ ނުވަތަ ރޯ މީހުންނަކީ ފިނޑި ބައެކޭ ބުނެ ހަދަ އެެވެ. އެހެން ނަމަވެސް ރުއި މަކީ އޭގެ ސަބަބުން ގިނަ ފައިދާތަކެއް ތިމާ އަށް ކުރާ ކަމެކެވެ. ރުއިމުގެ ސަބަބުން ތިމާއަށް ދިމާވެފައިވާ ހިތްހަމަ ނުޖެހޭ ކަންތައްތަކުން ދުރުވެ ހިތަށް ލުއިކަން ލިބެ އެވެ. ހުރިހާ އިހުސާސްތަކެއް ހިފާއްޓައިގެން ނުހުރެ ދޫކޮށް ލުމުން ތިމާ އަށް ލުއިވެގެންދެ އެވެ.\nމި ސުވާލުތަކަށް ޖަވާބު ދެވޭނަމަ ތިމާ ތިއުޅެނީ ހިނިތުން ވުމުން ފުރިގެންވާ ހިތްހަމަ ޖެހޭ އަރާމު، ފުރިހަމަ ދިރިއުޅުމެއްގަ އެވެ.


"Thiya Loaiybaa Dhurah" April 21 gai Olympus Cinema ah | Mihaaru\nފިލްމް "ތިޔަ ލޯތްބާ ދުރަށް" ގެ މަންޒަރެއް؛ ފިލްމް އެޕްރީލް 21 ގައި އަޅުވާނެ.\n"ތިޔަ ލޯތްބާ ދުރަށް" އެޕްރީލް 21 ގައި އަޅުވަން ނިންމައިފި\n04 ޖެނުއަރީ 2018 - 06:592comments\nމި އަހަރު ދިވެހި ސިނަމާ އަށް އަންނަން ހުރި ފިލްމުތަކުގެ ތެރެއިން ސްރީ ލަންކާގައި ޝޫޓްކޮށްފައިވާ "ތިޔަ ލޯތްބާ ދުރަށް" އެޕްރީލް 21 ގައި އޮލިމްޕަހުގައި އަޅުވާ ގޮތަށް ނިންމައިފި އެވެ.\nމިއީ މީގެ ކުރިން ވަރަށް ގިނަ ޑްރާމާތަކާއި ފިލްމުތަކަށް ވާހަކަ ލިޔެފައިވާ މަރިޔަމް މޫސާ (މަރީ) ގެ އަލަތު ޑައިރެކްޝަނެވެ. ފިލްމުގައި ލީޑް ރޯލުން ފެންނާނީ އަހުމަދު އަޒްމީލް (އަޒޭ) އާއި މަލީހާ ވަހީދު (މަލް) އެވެ.\nއެ ތަރިންނާ އެކު ފިލްމުގެ ކާސްޓުންގެ ތެރޭގައި އަހުމަދު އަމަން (ޓޮމް) އާއި އޭނާގެ އަންހެނުން އަދި ބަތަލާ މަރިޔަމް ޝަހްޒާ ވެސް ފެނިގެން ދާނެ އެވެ. އަދި ލަންކާގެ ބަތަލާ އުދޭނީ ވެސް މި ފިލްމުގައި ބައެއް ކުޅެ އެވެ.\nއަލީ ރަޝީދު (ގޮޅާ އައްޔަ) ކެމެރާކޮށްފައިވާ ފިލްމުގެ ޝޫޓިން އެއްކޮށް ނިންމައި، މިހާރު ޕޯސްޓް ޕްރޮޑަކްޝަން މަރުހަލާގައި އޮތް "ތިޔަ ލޯތްބާ ދުރަށް" އަކީ މަރީ އާއި އޭނާގެ ފިރިމީހާ އަދި ކުރީގެ ޑައިރެކްޓަރު ހުސައިން އާދިލްގެ ޕްރޮޑަކްޝަން ހައުސް ޓެކްނޯ މީޑިއާ އިން އުފައްދާ ފިލްމެކެވެ.\n"ތިޔަ ލޯތްބާ ދުރަށް" އަކީ މަރީގެ ފުރަތަމަ ފީޗާ ފިލްމް.\nމަރީ ބުނި ގޮތުގައި "ތިޔަ ލޯތްބާ ދުރަށް" އަކީ ބެލުންތެރިންނަށް ވަރަށް ކަމުދާނެ ކަހަލަ ވާހަކައަކަށް ހަދާފައިވާ ފިލްމެކެވެ. "މީގެ ކުރިން އަހަރެންގެ ވާހަކަތަކަށް ހެދި އެއްޗެހިތައް ވެސް ވަރަށް ކާމިޔާބު. ބެލުންތެރިންނަށް ވަރަށް ކަމުދިޔަ،" އޭނާ ބުންޏެވެ.\n"އެހެންވީމަ މި ފިލްމު ވެސް ހަމަ ބެލުންތެރިންނަށް ކަމުދާނެ ކަމަށް އުންމީދު ކުރަނީ."\nThiya Loaybaa Dhurah: Reethi loabeege filmakah vedhaane\n"ތިޔަ ލޯތްބާ ދުރަށް" އަކީ ލަންކާގައި ޝޫޓްކޮށްފައިވާ ފިލްމެއް.\nޖުމްލަ ހަތަރު ލަވަ ހިމެނޭ "ތިޔަ ލޯތްބާ ދުރަށް" ގައި ކުރީގެ މަޝްހޫރު ލަވަ ކިޔުންތެރިޔާ އަލީ ރަމީޒް ކުރިން ކިޔައިފައިވާ ދެ ލަވައެއް ވެސް ހިމެނެ އެވެ.\nއެޕްރީލް 21 ގައި މި ފިލްމު އަޅުވާ އިރު، ޑާކް ރެއިން އެންޓަޓައިންމަންޓްގެ ކްރައިމް ތުރިލާ "ގޮށްރާޅު" އެޕްރީލް5ގައި އަޅުވަން ވެސް ވަނީ ތާވަލްކޮށްފަ އެވެ. މިއީ ޑައިރެކްޓަރު ފާތުމަތު ނަހުލާއާ ގުޅިގެން "4426" ގެނެސް ދިން އަހުމަދު ޝިނާންގެ ފުރަތަމަ ސޯލޯ ޑައިރެކްޝަނެވެ.


TC othy ithubaaraa eku, Kyrgyzstan club ves balikureveyne\nޝައިހް ކަމާލް އިންޓަނޭޝަނަލް ކ\nޓީމު އޮތީ އިތުބާރާއެކު، ކިރިގިސްތާން ކްލަބްވެސް ބަލިކުރެވޭނެ: ނިޒާމްބެ\nމެޗު ފަށާނީ އެޓޭކިންކޮށް: ނިޒާމްބެ\nމެޗުން އިއްބެ ފެނިދާނެ: ނިޒާމްބެ\nކ. މާލެ | 19 ފެބްރުއަރީ 2017 | އާދީއްތަ 23:33 | 3,529\nޓީސީގެ ކޯޗު މުހައްމަދު ނިޒާމް - އަވަސް\nޓީމު އޮތީ ވަރަށް އިތުބާރާ އެކުގައި ކަމަށާއި، ކިރިގިސްތާންގެ އެފްސީ އަލްގާ ބިޝްކެކްވެސް ބަލިކުރެވޭނެ ކަމަށް ޓީސީ ސްޕޯޓްސް ކްލަބްގެ ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nޝައިހް ކަމާލް އިންޓަނޭޝަނަލް ކްލަބް ކަޕްގައި އެފްސީ އަލްގާއާ ދެކޮޅަށް ޓީސީ ނިކުންނަ މެޗުގެ ކުރިން ރާއްޖެއެމްވީ އަށް މައުލޫމާތު ދެމުން ނިޒާމްބެ ބުނީ ޓީމު އޮތީ ވަރަށް އިތުބާރާ އެކުގައި ކަމަށާއި، ހުރިހާ ކުޅުންތެރިންވެސް ބޭނުންވަނީ އެ މެޗ ކާމިޔާބުކޮށް ސެމީގެ އުންމީދު އާކުރަން ކަމަށެވެ.\nނިޒާމްބެ ބުނީ އެފްސީ އަލްގާއާ ދެކޮޅަށް ނިކުންނަނީ އެޓީމަކީ ވަރަށް ފަސޭހަޓީމެއްކަމަށް ދެކިގެން ނޫން ކަމަށާއި، އެޓީމުގައި ރަނގަޅު ފައިޓެއް ދެވޭނެވަރުގެ ކުޅުންތެރިން އެބަތިބި ކަމަށެވެ. އެގޮތުން އެޓީމާ ދެކޮޅަށް ނިކުންނާނީ އެކަމަށް ސަމާލުވެގެންކަމަށްވެސް އޭނާ ވަނީ ބުނެފައެވެ.\nމޮޅުވާން ވަރަށް މަސައްކަތްކުރާނަން. ފަސޭހަކުރާކަށް ނެތިން. މޮޅުވެވޭނީ ކުޅުންތެރިންގެ މަސައްކަތާއެކު. ކުޅުންތެރިންނަށް އިތުބާރު އެބައޮތް. ކުޅުން ތެރިން ތިބީ މޮޅުވާން ބޭނުންވެގެން. މޯޓިވޭޝަން - ނިޒާމްބެ ބުނިއެވެ.\nމީގެއިތުރުން ނިޒާމްބެ ބުނީ އަބާނީއާ ދެކޮޅަށް ކުޅުނު މެޗުވެސް ފެށިގެން ޓީސީން ކުޅެމުންދިޔައީ އެޓޭކިން ފުޓުބޯޅައެއް ކަމަށެވެ. އެހެންނަމަވެސް ލީޑު ލިބުމާއެކު ޑިފެންސިވް ގޭމަކަށް ބަދަލުކުރި ކަމަށެވެ. އެގޮތުން ކުރިޔަށް އޮތް މެޗުގައިވެސް ފުރަތަމަ ފެނިގެންދާނީ އެޓޭކިންކޮށް ކަމަށް އޭނާ ވަނީ ބުނެފައެވެ.\nކުޅުންތެރިންގެ މަސައްކަތް ކޮންމެ މެޗެއްގައިވެސް މުހިންމުކަން ފާހަގަކުރަމުން ނިޒާމްބެ ބުނީ އަލްގާއެފްސީއާ ދެކޮޅަށް ކުޅޭ މެޗުވެސް ފެއްޓުމާއެކު ދެން މަސައްކަތްކުރަން ޖެހޭނީ ކުޅުންތެރިން ކަމަށާއި، އެގޮތުން ކުޅުންތެރިން ތިބީ އެ މޮޅު ކުޅުން ދައްކަން ފުރިހަމައަށް ތައްޔާރުވެގެން ކަމަށެވެ.\nދިވެހި ފުޓުބޯޅަ އަށް ލޯބިކުރާ ފަރާތްތަކަށް އަދި ޓީސީގެ ސަޕޯޓަރުން ދެއްވާ ހިތްވަރަށް ސާބަސް ދެމުން ނިޒާމްބެ ބުނީ ޓީސީން އަބަދުވެސް ކުޅެމުންދާނީ ކުޅެމުންދާ ފެންވަރުގައި ކުޅެން ކަމަށާއި، ސަޕޯޓް ލިބުމުން ވަރަށް އުފާވާ ކަމަށެވެ.\nދިވެހި ފުޓުބޯޅ ޓީސީ މަސައްކަތްކުރާނީ ކުޅޭ ފެންވަރުގަ ކުޅެން. ވަރަށް އުފާވޭ ފުޓުބޯޅަ އާއިލާ އިން ދެއްވާ ސަޕޯޓު ހިތްވަރު. އެގޮތަށް މަސައްކަތްކުރާން. އިދިކޮޅު ޓީމު ދަށެއް ނޫން. ރަނގަޅު ފައިޓެއް ދެވޭނެ ކުޅުންތެރިން އެބަތިބި - ނިޒާމްބެ ބުނިއެވެ.\nމުބާރާތުގައި ޓީސީ ކުޅުނު ފުރަތަމަ މެޗުން ބަންގްލަދޭޝްގެ ލީގް ޗެމްޕިއަން އަބާނީ އެފްސީ އަތުން 0-1 ގެ ނަތީޖާއިން މޮޅުވިއިރު، އެފްސީ އަލްގާ ވަނީ އެޓީމު ކުޅުނު ފުރަތަމަ މެޗުން ކޮރެއާ ކްލަބް އަތުން 0-2 ގެ ނަތީޖާއިން ބަލިވެފައެވެ.\nޝައިޚް ކަމާލް އިންޓަނޭޝަނަލް ކްލަބް ކަޕްގެ ޗެމްޕިއަން ޓީމަށް 20 ހާސް އެމެރިކާ ޑޮލަރު ދޭއިރު ރަނައަޕް ޓީމަށް 10 ހާސް ޑޮލަރު ދެއެވެ. އަދި ކޮންމެ މެޗަކުން މޮޅުވާ ޓީމަކަށް 1000 ޑޮލަރު ދޭއިރު ކޮންމެ މެޗަކުން އެންމެ މޮޅު ކުޅުންތެރިޔާގެ މަޤާމްހޯދާ ކުޅުންތެރިއަކަށް 500 ޑޮލަރު ދެއެވެ.


Gina bayaku majilis raees kamah shauguverivaanama nagan jeheynee sirru voteh- Rozaina\nގިނަބަޔަކު މަޖިލިސް ރައީސްކަމަށް ޝަޢުޤުވެރިވާ ނަމަ ނަގަންޖެހޭނީ ސިއްރު ވޯޓެއް- ރޮޒެއިނާ\nގިނަބަޔަކު މަޖިލިސް ރައީސްކަމަށް އައުމަށް ޝަޢުޤުވެރިކަން ހުރި ކަމަށްވާނަމަ ޕީޖީ މެންބަރުންގެ މެދުގައި ނަގަންޖެހޭނީ ސިއްރު ވޯޓެއް ކަމަށް އައްޑޫ މީދޫ ދާއިރާގެ ގޮނޑި ކާމިޔާބު ކުރެއްވެވި ރޮޒެއިނާ އާދަމް ވިދާޅުވެއްޖެއެވެ.\nރާއްޖެޓީވީގައި ވާހަކަފުޅުދައްކަވަމުން ރޮޒެއިނާ ވިދާޅުވީ މެމްބަރުންގެ މެދުގައި އެމްޑީޕީ ޕީޖީ ގްރޫޕުން ނަގަން ޖެހޭނީ ސިއްރު ވޯޓެއް ކަމަށް ގަބޫލުފުޅު ކުރައްވާ ކަމަށެވެ. އަދި އެމްޑީޕީގެ ޕީޖީ ގްރޫޕުގެ ލީޑަރުވެސް ހޮވަނީ ޕީޖީ ގްރޫޕުގައި ނަގާ ސިއްރު ވޯޓަކުން ކަމަށެވެ. އެހެންކަމުން ގިނަބަޔަކު މަޖިލިސް ރައީސްކަމަށް އައުމަށް ޝަޢުޤުވެރިކަން ހުރި ކަމަށްވާނަމަ ޕީޖީ މެންބަރުންގެ މެދުގައި ނަގަންޖެހޭނީ ސިއްރު ވޯޓެއް ކަމަށް ރޮޒެއިނާ ވިދާޅުވިއެވެ.\nރޮޒެއިނާ އިއްޔެ ކުރައްވާފައިވާ ޓްވީޓެއްގައި ވިދާޅުވީ ޤައުމުގެ މަތީ މަޤާމުތަކަށް އަންނަ މީހުން ހޮވަން ނަގާ ވޯޓުތައް ސިއްރުކުރާ ސަބަބަކީ ނުފޫޒުން އެއްކިބާވެހުރެ، ވޯޓުލުމުގެ ފުރުޞަތު ދިނުމަށް ކަމަށެވެ. އަދި ހޮވޭ މީހާއަށް ވޯޓު ނުދޭ މީހުންނަށް ތަފާތު ކުރުމުގެ ފުރުޞަތު ނުދިނުމަކީވެސް ސިއްރުކޮށް ވޯޓުލާ ސަބަބެއް ކަމަށެވެ.\nނަމަވެސް އެމްޑީޕީން މަޖިލިހަށް ހޮވިވަޑައިގެންނެވި ބައެއް މެމްބަރުން ރޮޒޭގެ މި ވާހަކަތަކާ ވަނީ ދެކޮޅަށް ވާހަކަ ދައްކަވާފައެވެ. އެގޮތުން ގަލޮޅު އިތުރު ދާއިރާގެ މެންބަރު އީވާ ޢަބްދުﷲ ކުރެއްވި ޓްވީޓެއްގައި ވިދާޅުވީ އެމްޑީޕީގެ ފަރާތުން މަޖިލީހުގެ ރައީސް ކަމަށް އަދި ނާއިބު ރައީސްކަމަށް ހުށަހަޅުއްވާ ނަންފުޅަށް އެމްޑީޕީގެ ޕީޖީގައި ވޯޓަށް އަހަންވާނީ ހާމަކަން ބޮޑު ގޮތެއްގައި ކަމަށެވެ. އީވާ ވިދާޅުވީ އެމްޑީޕީގެ މަޖިލިސް މެންބަރެއްގެ ގޮތުގައި އެކަމަނާ ހުންނަވާތީ 10 އަހަރު ދުވަސްވެފައިވާ ކަމަށާއި މަޖިލިހުގައި ކަމެއް ފާސް ކުރުމުގެ ކުރިން އެމްޑީޕީ ތެރޭގައި ސިއްރު ވޯޓެއް ދުވަހަކު ވެސް ނުނަގާ ކަމަށެވެ.\nއުނގޫފާރު ދާއިރާއަށް މިހާރު އިންތިޚާބުވެވަޑައިގެންފައިވާ އެމްޑީޕީގެ ޤައުމީ މަޖިލީހުގެވެސް މެންބަރު މުޙައްމަދު ވަޙީދު ވިދާޅުވީ ނަޒާޙާތްތެރި މަޖިލީހެއް އުފެއްދުމަށް ސިއްރު ވޯޓެއް ނުދެއްވާނެ ކަމަށެވެ. މީގެ އިތުރުން މާފަންނު އުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވީ މަޖިލިހުގެ ރައީސް ކަމަށް ނަމެއް ކަނޑައެޅުމަށް ޕީޖީގައި ސިއްރު ވޯޓެއް ނެގުމަކީ މިހާތަނަށް އެމްޑީޕީން ކުރި ކަމެއް ނޫން ކަމަށެވެ. ސިއްރު ވޯޓު ނެގުމަކީ ވޯޓު ވިއްކަން ހުޅުވާލެވޭ ފުރުސަތެއް ކަމަށާއި އެމްޑީޕީގެ ޕީޖީގައި އެކަމަށް ޖާގަ ދިނުމަށް އެއްވެސް މަސައްކަތެއް ކުރައްވައިގެން ނުވާނެ ކަމަށް އިމްތިޔާޒުވަނީ ވިދާޅުވެފައެވެ.\nމަޖިލިސް ރައީސްކަމަށް މިހާތަނަށް އެމްޑީޕީގެ ފަރާތުން ގިނަ ބޭފުޅުންތަކެއް ޝަޢުޤުވެރިކަން ފާޅުކުރައްވާފައިވާއިރު އެމްޑީޕީ ޕީޖީ ގްރޫޕުގައި މަޖިލިސް ރައީސްކަމަށް އެޕާޓީން ހުށަހަޅާނެ ނަމަކަށް ވޯޓަށް އަހާނީ ސިއްރުން ކަމެއް ނުވަތަ ނޫން ކަމެއް އަދި ސާފެއްނުވެއެވެ.\nމި މަގާމަށް ޝައުގުވެރިކަން ފާޅުކޮށްފައިވާ މެމްބަރުންގެ ތެރޭގައި އެންމެ ގިނައީ އައްޑޫސިޓީގެ ދާއިރާތަކުން މަޖިލިހުގެ ގޮނޑި ކާމިޔާބު ކުރެއްވެވި މެމްބަރުންނެވެ. އެގޮތުން ހިތަދޫ އުތުރު ދާއިރާގެ މެމްބަރު މުޙައްމަދު އަސްލަމާއި މަރަދޫ ދާއިރާގެ މެމްބަރު އިބްރާހިމް ޝަރީފް ގެ އިތުރުން އައްޑޫ މީދޫ ދާއިރާގެ މެމްބަރު ރޮޒެއިނާ އާދަމް ވެސް ވަނީ މި މަގާމަށް ޝައުގުވެރިކަން ފާޅުކޮށް ސޯޝަލް މީޑިއާގައި އެކަން ހާމަކުރައްވަވާފައެވެ.\nއަންހެނަކަށް މަޖިލީހުގެ ރައީސަކަށް ނުވެވޭނޭ- ޑރ އިޔާޒު


ޑީސީ ކަޕްގެ ފުރަތަމަ މެޗުގައި ނ އަދި ރ އަތޮޅު ޕޮލިސް ޓީމު – Ungoofaaru\nބަނޑޭރިގަނޑު/ޚަބަރު/ޑީސީ ކަޕްގެ ފުރަތަމަ މެޗުގައި ނ އަދި ރ އަތޮޅު ޕޮލިސް ޓީމު\nއުފާ ސްޕޯރޓްސް އިން އިންތިޒާމު ކޮށްދޭ މިމުބާރާތް ކުރިއަށްދާނީ ނޮވެމްބަރު 14 - 16 އަށް އުނގޫފާރުގައި\nއިބްރާހީމް ޒަޔާން9ނޮވެމްބަރ 2019\n0 190 މިނެޓެއް ނުވަނިސް ކިޔާލެވޭ\nއުތުރު ސަރަހައްދުގެ4އަތޮޅުގެ ޕޮލިހުންގެ މެދުގައި ކުރިއަށްދާ “ޑީސީ ކަޕް” ފުޓު ސަލް މުބާރާތުގެ ގުރުއަތުލުން ރޭ ބާއްވައިފިއެވެ. ގުރުއަތު ލުމުގެ ރަސްމިއްޔާތު އޮތީ ރޭ 23:00 ގައި އުނގޫފާރު ޕޮލިސް ސްޓެޝަންގެ ޓީވީ ހޯލުގައެވެ.\nނ، ރ، ބ އަދި ޅ އަތޮޅުގެ ޕޮލިހުންގެ އިތުރުން މިހަތަރު އަތޮޅުގައި މަސައްކަތްކުރާ މޯލްޑިވްސް ޕޮލިސް ސާވިސްގެ އެހެން ޑިޕާޓުމަންޓްތަކުގެ ޕޮލިހުންގެ ޓީމަކާއެކު5ޓީމް ވާދަކުރާ މިމުބާރާތުގެ ގުރުއަތު ލުމުގެ ރަސްމިއްޔާތު ޝަރަފްވެރި ކޮށްދެއްވީ ނޯތު ޕޮލިސް ޑިވިޝަންގެ ކޮމާންޑަރ މުޖުތަބާ އަބްދުއްސައްތާރުއެވެ.\nކީރިތި ޤުރުއާނުގެ ބަރަކާތުން ރަސްމިއްޔާތު ފައްޓަވައިދެއްވީ އަބްދުﷲ އަލީއެވެ. ތައާރަފް ކޮށްދެއްވީ ހުސައިން ޝިޔާމްއެވެ. މުބާރާތުގައި ބައިވެރި ޓިމުތަކުގެ ފަރާތުން ގުރުއަތު ނަގައިދެއްވީ އުނގޫފާރު ޕޮލިސް ސްޓޭޝަންގައި މަސައްކަތް ކުރައްވާ ފުލުހުންނެވެ.\nމުބާރާތް ކުރިއަށް ގެންދިއުމަށް ހަމަޖެހިފައިވަނީ ބައިވެރިވި ޓީމުތަކުގެ މެދުގައި ލީގު އުސޫލުން އެއްބުރު ކުޅުމަށްފަހު އެއްމެ ގިނަ ޕޮއިންޓް ހޯދާ ދެޓީމް ފައިނަލް ކުޅޭ ގޮތަށެވެ. މުބާރާތް ފެށުމަށް ހަމަޖެހިފައިވަނީ 14 ނޮވެމްބަރު 2019 ވާ ބުރާސްފަތި ދުވަހު ހަވީރުއެވެ. ފައިނަލް މެޗު ކުޅުމަށް ހަމަ ޖެހިފައިވަނީ ހޮނިހިރު ދުވަހު ހަވީރުއެވެ. މުބާރާތުގެ ހުރިހައި މެޗެއްވެސް ކުޅުމަށް ހަމަޖެހިފައިވަނީ އުނގޫފާރު ކޮމިއުނިޓީ ސެންޓަރުގެ ފުޓުސަލް ދަނޑުގައެވެ.\nމިމުބާރާތުގެ ހުރިހައި މެޗެއްވެސް އުނގޫފާރު ޑޮޓް ކޮމްގެ ފޭސްބުކް ޕޭޖުން ލައިވް ކުރާގޮތަށްވަނީ ހަމަޖެހިފައެވެ.\nގުރުއަތު ލުމުގެ ރަސްމިއްޔާތުގެ ފޭސްބުކު ލައިވް\nDC Futsal Cup 2019 – North Police Division – Draw Ceremony\nPosted by Ungoofaaru.com on Friday, 8 November 2019\nރ. އުނގޫފާރު ރ.އަތޮޅު ޕޮލިސް އުނގޫފާރު ޕޮލިސް


Sridevige Hashigandu Adhives Fuluhunge Belumuge Dhashugai - Vaguthu\nސްރީދޭވީގެ ހަށިގަނޑު އަދިވެސް ފުލުހުންގެ ބެލުމުގެ ދަށުގައި\nއިންޑިޔާގެ ފިލްމު އިންޑަސްޓްރީއަށް އިއްޔެ އަކީ ކަޅު ދުވަހެކެވެ. ބޮލީވުޑްގެ ސުޕަރސްޓާ ސްރީދޭވީގެ މަރާއި ގުޅިގެން މުޅި އިންޑަސްޓްރީއަށް ވަނީ ބޮޑު ޝޮކެއް ލިބިފައެވެ. ސްރީދޭވީގެ ހަށިގަނޑު އަދިވެސް އޮތީ ފުލުހުންގެ ބެލުމުގެ ދަށުގައިކަމަށާއި އޭނާގެ ހަށިގަނޑުގެ އޮޓޮޕްސީއެއް ހެދުަމަށް ދުބާއީ ފުލުހުންގެ ޖެނެރަލް ޑިޕާޓްމަންޓް އޮފް މެޑިސިންއަށް ގެންގޮސްފައިވާކަމަށް މައުލޫމާތު ލިބެއެވެ.\nރިޕޯޓްތައް ބުނާ ގޮތުގައި އޭނާގެ ހަށިގަނޑު މިއަދުގެ ވަގުތެއްގައި އިންޑިއާއަށް ގެންދިއުމަށް ވަނީ ހަމަޖެހިފައެވެ. އަދި ޖަނާޒާގެ ކަންތައް މިއަދުގެ ވަގުތެއްގައި ނޫނީ މާދަމާގެ ވަގުތެއްގައި ކުރުަމަށް ހަމަޖެހިފައިވާ ކަމަށްވެސް ރިޕޯޓްތައް ބުނެއެވެ.\nސްރީދޭވީ މަރުވެފައިވަނީ ކައިވެނީގެ ހަފްލާއެއްގައި ބައިވެރިވުމަށް ފިރިމީހާ ބޯނީ ކަޕޫރުއާއިއެކު ދުބާއީގައި ހުއްޓައެވެ. އޭނާ މަރުވިއިރު ތައްޔާރު ވަމުން ދިޔައީ ފިރިމީހާއަށް ސަޕްރައިޒް ޑިނާއެއް ދިނުމަށެވެ. އެ ކެއުމަށް ދާން ތައްޔާރުވާން ސްރީދޭވީ ހުއްޓާ އޭނާގެ މެއަށް ތަދެއް އެރީ ޖުމެއިރާ އެމިރޭޓް ޓަވާ ހޮޓެލްގެ ކޮޓަރިއެއްގެ ފާހާނާގައި ހުއްޓައެވެ.\nއިއްޔެ އިންޑިއާގެ އެތައް ބަޔަކު ތައްޔާރުވަމުން ދިޔައީ ސްރީދޭވީއަށް އެންމެ ފަހުގެ އިހްތިރާމް އަދާ ކުރުމަށެވެ. ނަމަވެސް އިއްޔެ ސްރީދޭވީގެ ހަށިގަނޑު އިންޑިއާއަށް ގެންދެވިފައި ނުވަނީ އޮޓޮޕްސީ ހެދުމަށް ހަށިގަނޑު ފުލުހުންގެ ބެލުމުގެ ދަށުގައި ބޭއްވުމުންނެވެ.\nސްރީދޭވީގެ މަރާއެކު ގިނަ ފަންނާނުން އަންނަނީ އޭނާގެ އާއިލާއަށް ތައުޒިޔާގެ މެސެޖްތައް ފޮނުވަމުންނެވެ.


Raajjein Beyruge ATM Thakun Ithurah Faisaa Negey Mudhathu BML in Anehkaaves Ithurukohfi – Iru\nނީލަމް މިއުޅެނީ ރާއްޖޭގައި\nސާރާ އަލީ ޚާން މިހުރީ ހުސްކޮށޯ!\nރޯހަންޕްރީތު ދިން ސަޕްރައިޒުން ނޭހާ އުފަލުން ފޮޅިފައި!\nއެމްޑީޕީގެ އެސްޖީއަކަށް ޝާޒްލީ\nއިދިކޮޅު އެއްވުމުން 13 މީހަކު ހައްޔަރުކޮށްފި\nރާއްޖޭން ބޭރު އޭޓީއެމްތަކުން އިތުރަށް ފައިސާ ނެގޭ މުއްދަތު ބީއެމްއެލްއިން އަނެއްކާވެސް އިތުރުކޮށްފި\nބޭންކް އޮފް މޯލްޑިވްސްގެ ޑެބިޓް ކާޑު ބޭނުންކޮށްގެން ރާއްޖޭން ބޭރުގެ އޭޓީއެމް އިން ދުވާލެއްގެ މައްޗަށް ނެގޭ އަދަދު 1000 ޑޮލަރާ ހަމަޔަށް އިތުރުކޮށްފައިވާއިރު އެ އަދަދު ނެގޭ މުއްދަތު އަންނަ ޖުލައި މަހުގެ5ވަނަ ދުވަހުގެ ނިޔަލަށް އަނެއްކާވެސް އިތުރުކޮށްފި އެވެ.\nބީއެމްއެލުން ވަނީ ރާއްޖޭން ބޭރުގެ އޭޓީއެމް އިން ދުވާލެއްގެ މައްޗަށް ނެގޭ އަދަދު 1000 ޑޮލަރާ ހަމަޔަށް އިތުރުކޮށްފައިއެވެ. އަދި ކުރިއެކޭ އެއްގޮތަށް ކަސްޓަމަރުންނަށް ޕީއޯއެސް މެދުވެރިކޮށް ދުވާލަކު 600 ޑޮލަރުގެ ވިޔަފާރިކުރެވޭ މުއްދަތުވެސް ވަނީ އިތުރު ކޮށްފައެވެ. ބީއެމްއެލުން ވަނީ އޭޓީއެމްތަކުން ފައިސާ ނަގާއިރު ބޭންކުން ނަގާ ފީ 15 ރުފިޔާއަށް ކުޑަކޮށްފަ އެވެ.\nރާއްޖެއިން ބޭރުގައި އުޅޭ ދިވެހިންނަށް އެހީތެރިވުމުގެ ގޮތުން ބީއެމްއެލުން ވަނީ ކޮންމެ ކަސްޓަމަރަކަށް ވެސް މަހެއްގެ މައްޗަށް 500 ޑޮލަރާ ހަމަޔަށް ރާއްޖޭން ބޭރަށް ފައިސާ ފޮނުވުމުގައި ދިވެހި ރުފިޔާ އެކައުންޓުން ފައިސާ ފޮނުވޭ ގޮތް ވެސް ހަމަޖައްސައިދީފަ އެވެ.


ނަޝީދު ވިދާޅުވަނީ ރާއްޖޭގެ ކޮންމެ މީހަކަށް ކޮވިޑް ޖެހޭނެ ކަމަށް ލަފާކުރެވޭ ކަމަށް – Dhen.mv\nނަޝީދު ވިދާޅުވަނީ ރާއްޖޭގެ ކޮންމެ މީހަކަށް ކޮވިޑް ޖެހޭނެ ކަމަށް ލަފާކުރެވޭ ކަމަށް\nMay 13, 2020 - 3:51 pm\nމާލެ ފުރަބަންދުކޮށްފައި އޮތް ނަމަވެސް ރޯގާ ދަނީ ފެތުރެމުން ކަމަށާއި އަދި ފެންނަ ފެނުމުގައި ކޮވިޑް-19 ރޯގާ ރާއްޖޭގެ ހުރިހާ ރައްޔިތުންނަށް ޖެހޭނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމަޖިލީހުގެ މިއަދުގެ ޖަލްސާގައި ވެސް ރައީސް ނަޝީދު ވަނީ ކޮވިޑް-19 ގެ ބަލި ރާއްޖޭގައި ފެތުރޭނެ ގޮތާ މެދު ސިއްހީ މާހިރުންގެ ލަފާތަކާއި އެމަނިކުފާނަށް ފެނިވަޑައިގަންނަވާ ހާލަތްތައް ވިދާޅުވެފަ އެވެ.\nއަދި މިއަދުގެ ޖަލްސާގައި އެމަނިކުފާނު ވަނީ މާލޭގައި ތާށިވެފައި ތިބި މީހުން އަނބުރާ ރަށަށް ދެވޭނެ ގޮތް ވުން ލަސްވާތީ ނުރުހުން ވެސް ފާޅުކުރައްވައިފަ އެވެ.\nމިއަދުގެ މަޖިލީހުގެ ޖަލްސާގައި ވާހަކަފުޅު ދައްކަވަމުން ނަޝީދު ވިދާޅުވީ ކޮވިޑްގެ ރޯގާ ރާއްޖޭގެ ގިނަ ރައްޔިތުންނަށް ޖެހޭނެ ކަމަށް އެމަނިކުފާނު ތަކުރާރުކޮށް ވިދާޅުވަމުން ގެންދަވާ ކަމަށާއި މިއަދުވެސް އެ ވާހަކަ ތަކުރާރު ކުރައްވާ ކަމަށެވެ.\nރައީސް ނަޝީދު ވިދާޅުވީ މާލެ ސަރަހައްދުގައި ކާފިއު ހިނގާ ގޮތަށް ލޮކްޑައުން ކުރުމަށް ފަހު އަދި އެއް ރަށުން އަނެއް ރަށަށް ހުއްދަ ނެތި ދަތުރު ނުކުރެވޭ ގޮތަށް މުޅި ރާއްޖެ ލޮކްޑައުން ކުރުމަށް ފަހުގައި ވެސް މި ބަލި ފެތުރެމުންދާ މިނުގައި ފެތުރެމުންދާ ކަމަށެވެ.\n"އަދި ފެންނަ ފެނުމުގައި މި ރޯގާ ރާއްޖޭގެ ހުރިހާ ރައްޔިތުންނަށް ޖެހޭނެ." ނަޝީދު ވިދާޅުވި އެވެ.\nނަޝީދު ވިދާޅުވީ ރާއްޖޭގެ 100 ޕަސެންޓުރައްޔިތުންނަށް ކޮވިޑް19 ފެތުރެން ބޭނުންނުވާނަމަ ޖެހޭނީ ފަސް ލައްކަ ރައްޔިތުން ކުޑަ ގޮޅިި އަށް ލާންކަމަށެވެ.\nއަނބިމީހާ ކުރަފި ދެކެ ބިރުގަންނާތީ3އަހަރު ތެރޭގައި 18 ގެއަށް ބަދަލުވެއްޖެ


vnews - China ga baarugadha echeh govai7meehun maru vejje\nޗައިނާގައި ބާރުގަދަ އެއްޗެއް ގޮވައި7މީހުން މަރުވެ އެތައްބަޔަކު ޒަޚަމްވެއްޖެ\nމިއަދުގެ ހާދިސާގައި ޒަޚަމްވި ބައެއް މީހުން ހޮސްޕިޓަލަށް ގެންދިއުމަށް އެމްބިއުލެންސްއަށް އަރުވަނީ:\nޗައިނާގެ އިރުމަތީގައި ބާރުގަދަ އެއްޗެއް ގޮވައި ގާތްގަނޑަކަށް7މީހުން މަރުވެއްޖެއެވެ.\nމިހާދިސާގައި އިތުރު 66 މީހުން ޒަޚަމްވެފައިވާ ކަމަށް ޗައިނާގެ ރަސްމީ ނޫސް އޭޖެންސީން ބުނެފައި ވެއެވެ.\nބާރުގަދަ އެއްޗެއް ގޮވާފައިވަނީ ޖިންއާންސޫ ޕްރޮވިންސްގައި ޕްރީ ސްކޫލަކާ ގާތުގައި ކަމަށް ފެންގްޝިއަން ކައުންސީ ސަރުކާރުން ބުނެފައި ވެއެވެ.\nއިމަރޖެންސީ އޮފިޝަލުންނާ ހަވާލާދީ ޒިންހުއާ ނޫސް އޭޖެންސީން ބުނެފައިވަނީ، ބާރުގަދަ އެއްޗެއް ގޮވާފައިވަނީ ޕްރީ ސްކޫލުގެ މައި ގޭޓް ކައިރީގައި ކަމަށާއި، އެ ވަގުތަކީ ސްކޫލުން ކުދިން ނުކުތް ވަގުތު ކަމަށެވެ.\nއެހެން ނަމަވެސް، މިހާދިސާގައި އެއްވެސް ކުއްޖަކަށް ކަމެއް ވީކަމަށް ބުނެފައެއް ނުވެއެވެ.\nޗައިނާ ސެންޓްރަލް ޓެލެވިޜަންއިން ބުނެފައިވަނީ، މިހާދިސާގައި ދެމީހަކު ވަގުތުން މަރުވި ކަމަށާއި، ފަސްމީހަކު މަރުވެފައިވަނީ ހޮސްޕިޓަލުގައި ފަރުވާ ދެމުންގެންދަނިކޮށް ކަމަށެވެ.\nއަދި ހޮސްޕިޓަލުގައި ފަރުވާ ދެމުންގެންދާ 59 މީހުންގެ ތެރެއިން9މީހެއްގެ ހާލު ވަރަށް ސީރިއަސް ކަމަށްވެސް ރިޕޯޓް ކޮށްފައި ވެއެވެ.\nސޯޝަލް މީޑިއާގައި ދައުރުވަމުންދާ ފޮޓޯތަކުން، ޗައިނާގައި ގޮވާފައިވަނީ ވަރަށް ބާރުގަދަ އެއްޗެއް ކަމަށް ބެލެވޭ ކަމަށް މީޑިއާއިން ބުނެއެވެ. ބައެއް މީހުން ބިންމަތީގައި ވެއްޓިފައި ތިބޭތަންވެސް ބައެއް ފޮޓޯތަކުން ފެނެއެވެ. އޭގެ ތެރޭގައި ކުޑަ ކުއްޖަކުވެސް ފެނެއެވެ.